ރޯޒީ ***** (1) – Esfiya\nސްކޫލު ދައުރު ނިމުނީއެވެ. ދެން ޖެހޭނީ ވަޒީފާއަކަށް ދާށެވެ. ނޫނީ މަތީ ތަޢުލީމް ޙާޞިލުކުރުމަށް ގޮތެއް ހޯދާށެވެ. ދިރިއުޅުމާއި ކުރިމަތިލާށެވެ. ކަންތަކާއި ޖެހޭނީ ދެނެވެ. ތެދެކެވެ. އަބަދު މައިންބަފައިންގެ ތައްޕަހުގައި ނޫޅެވޭނެއެވެ. މިއޮތް ހުރިހާ ދުވަހު އެމީހުން އެކޮށްދިނީ ކުޑަކަމެއް ހެއްޔެވެ؟ ދިހަ ވަރަކަށް އަހަރު ވަންދެން އަތުގައި ހިފައިގެން ސްކޫލަށް ގެންގޮސް ގެނައުމަކީ ކުޑަކަމެއް ހެއްޔެވެ؟ ބޭނުންވާ ގަޑީގައި ބޭނުންހާ ކަމެއް ކޮށްދިނުމަކީ ކިހާ އުދަނގޫ ކަމެއްކަން އެނގޭނީ އެދުވަސް އަހަރުމެންނަށް ކުރިމަތިވީމައެވެ. ބަޔަކު ޝުކުރުނުކުރިޔަސް އެކަމަށް އަހަރެންގެ މައިންބަފައިންނަށް އަހަރެން ޝުކުރު އަދާކުރަމެވެ.\nއެއް ބަހެވެ. ސްކޫލު ދައުރަކީ އެންމެ މަޖާ އެއް ދުވަސް ވަރެވެ. ގިނަ ރައްޓެހިން ލިބެއެވެ. ތަފާތު އެތައް ކަމެއްގައި މަޖާ ކުރެވެއެވެ. ސްކައުޓެވެ. ކެޑޭޓެވެ. ބޭންޑެވެ. ދިވެހި ކުލަބާއި ނަންހުސްކޮށް ދެންވެސް ހުރި އެހެނިހެން ހަރަކާތް ތަކެވެ. ކުޅިވަރުގެ މަޖާ ހަރަކާތްތަކެވެ. މިހުރިހާ ކަމެއްގައި އެންމެ އިސްކޮށް އަހަންނާއި އުޅެން ޖެހެއެވެ. ދެން ވާނީވެސް އެހެން ތާއެވެ. އަހަންނަކީ މަޑުން ހުންނަން ބޭނުންވާ މީހެއް ނޫނެވެ. ވަގުތު ވިއްޔާ ހުރިހާ ޙަރަކާތެއްގައި ބައިވެރިވަމެވެ. ނުވިތާކަށް އެންމެ ފަހުން ކުރިކެޓްގައިވެސް ބައިވެރިވީމެވެ. އަހަރެންގެ މައިންބަފައިންނަށް ބޭންޑަށްވުރެ ކްރިކެޓް ރަނގަޅުވީމައެވެ. އަހަންނަށް ހެވެވެ.\nއަހަރެން ދެކޭގޮތުގައި ތަޢުލީމާއި އެއްވަރަށް އެހެނިހެން ޙަރަކާތް ތަކުގައިވެސް ބައިވެރިވާން ޖެހޭނެއެވެ. އަނެއްކޮޅުން އަބަދު ގޭތެރޭގައި އުޅުމަކީ އަހަންނަށް މާމޮޅު ގޮތެއް ނޫނެވެ. ކޮންމެވެސް ވަރަކަށް އިތުރު ޙަރަކާތްތަކުގައި ބައިވެރިވާން ޖެހޭނެއެވެ. އެކަމުގެ ސަބަބުން ޢަމަލީ މައިދާނަށް ނިކުންނައިރު ފައިދާ ވާނެކަން އަހަންނަށް ވިސްނެއެވެ. ހަޤީޤަތުގައި ސްކޫލުތަކުގެ އިތުރު ޙަރަކާތްތަކުގެ ބޭނުމަކީ އެއީއެވެ.\nއަހަންނަށް ވިސްނެނީ ދެން ހަދާނެ ގޮތަކާއި މެދުގައެވެ. ޔަޤީނުންވެސް އިތުރަށް ކިޔެވުމަކީ އަހަރެންގެ އުންމީދެވެ. ދެން އޮތީ އެކަމަށް ފައިނެގުމެވެ. ބުނާތީ އަޑުއަނހަމެވެ. ގޮތެއް އޮންނާނެއެވެ. އުންމީދުގައި މަސައްކަތް ކުރާ އިންސާނަކަށް ގޮތެއް ހުހެއް ނުވާނެވެ. މަސައްކަތް ކުރުމުން ކޮންމެކަމެއްވެސް ޙާޞިލުވާނެއެވެ. އެކަން އެންމެ ރަނގަޅަށް އަހަންނަށްވެސް އެނގެއެވެ. ސްކޫލުގެ ގިނަ މުބާރާތްތަކުން އެއްވަނަ ލިބުނީވެސް އެ ނިޔަތުގައި މަސައްކަތް ކުރުމުންނެވެ.\n” ކީއްކުރަނީތަ؟ ހިނގާ ބަލަ ދިމާކޮށްލަން؟” އަހަންނަށް ގުޅީ އަހަރެން އެންމެ އަޑުއަހަން ބޭނުންވާ މީހާއެވެ.\n” ވަރަށް ވަރުބަލި. ފަހުންދޯ.” އަހަރެން ވަރުބަލި އަޑަކުން ބުނީމެވެ.\n” އެކަމަކު ބުނާނޭ ރޯޒީއާއި ދިމާކުރާކަށް ވަކި ގަޑިއެއް ނޯންނާނޭ.. ކޮންތާކު މިހާރު މިޖެހުނީ.” ރޯޒީ ސަމާސާ ރާގެއްގައި ބުނެލިއެވެ.\n” މިގަޑީގަ ވިސްނަނީ؟ ވިސްނަނީ؟” އަހަރެން އަވަސް އަވަހަށް ބުނީމެވެ.\n” ކޮންކަމަކާ؟ ދުރުކޮށްލަންތަ އަހަރުމެން؟ އަދި ކިރިޔާ މިދިޔަ ހަފްތާގަ ސްކޫލު މިނިމުނީ. ހާދަ އަވަހަކަށް ތި ބީރައްޓެހިވީ.. އާ ވީ ސްޓްރޭންޖާސް.” ހައިރާންކަން އެކުލެވިގެންވާ ރާގެއްގައި ރޯޒީ ބުނެލިއެވެ.\n” ނޯ ނެވަރ. ކުޑަކޮށް ރެޑީވެގެން އެބަގުޅަން.” އަހަރެން ފޯން ބާއްވަމުން ބުނީމެވެ.\nއެއީ ރޯޒީއެވެ. އަސްލު ނަމެއްނޫނެވެ. އަހަރެން ލޯބިން އޭނައަށް ކިޔަނީ އެނަމެވެ. ރޯޒީ ގުޅާފައި ބައްދަލުކުރަން ބުނުމުން ބައްދަލު ނުކޮށެއްނުވާނެއެވެ. އެއީ ރޯޒީއެވެ. އަހަންނާއި ރޯޒީ އަކީ އެއް ސުކޫލެއްގައި ތަޢުލީމް ޙާޞިލުކުރި ދެކުދިންނެވެ. އިއްތިފާޤުން ޖަމާލުއްދީން ގްރޭޑް އެކެއް އިން ފަހަކަށް އަހަރެމެން ދެމީހުން އުޅުނީ އެއް ކުލާހެއްގައެވެ. ރޯޒީ އަކީ މަޖާ މިޒާޖެއްގެ ކުއްޖެކެވެ. ކަންކަމާއި ސީރިއަސް ކަމެއް ނުހުންނާނެއެވެ. ހިތަށް އަރާ ކޮންމެ ކަމެއްވެސް ކޮށްލަފާނެއެވެ. މަޖާ ކުރަން ހަދައިގެން ގްރޭޑް ދޭއްގައި އަހަރެންގެ އަތަށް ފަންސުރު ހަރާލި ތަނުގެ ލަކުނު އަދިވެސް އެބަހުއްޓެވެ.\nރޯޒީ އަކީ ޚާއްޞަ ކުއްޖެކެވެ. ކިތަންމެ ވަރަކަށް ސަކަރާތް ޖެހިޔަސް މުޅި ކުލާހުން އެއްވަނަ ހޯދާނެއެވެ. ރޯޒީ އަކީ ހިތްއަލި ކިޔަވަން މޮޅު ކުއްޖެކެވެ. ޙަޤީޤަތުގައި މިހާތަނަށްވެސް އަހަރުމެންގެ ރައްޓެހިކަން ދެމި އޮތީ އެހެން ވެގެންނެވެ. އަނެއްކޮޅުން ރޯޒީ އަހަންނަށް އެހާ ވަރަށް ޖެއްސުން ކުރާނެއެވެ. ގްރޭޑް ތިނެއް ހަތަރެއް ފަހެއްގައި ކިޔަވަމުން ދިޔައިރު، ރޯޒީ އަހަންނާއި ސަމާސާ ނުކުރާ ދުވަހެއް މަދުވާނެއެވެ.\nޓީޗަރު ނުހުންނަ ގަޑި ބަލާފައި އަހަރެންގެ ކޮލުގައި ކޮށްޓާލާނެއެވެ. ބޯ ހާވާލާނެއެވެ. އަހަރެންވެސް އެކަހަލަ ކުދި ކުދި ސަމާސާ ރޯޒީއާއި ކުރަމެވެ. އެއީ އެދުވަހެވެ. އޭރު އެއީ ކުޑަކުދިންނެވެ. ކުޑަކުޑިން އުޅޭނީ އެހެންނޫން ހެއްޔެވެ؟ ބައެއް ފަހަރު ޓީޗަރަށްވެސް އެމަންޒަރު ފެނިފައި އެބަހުއްޓެވެ. ގިނަ ފަހަރަށް ބަސްޓްވަނީ އަހަންނެވެ. އެހެންވެ ގްރޭޑް ފަހެއްގައި އުޅުނު އިރު އިސްލާމް ގަޑީގައި އަހަރެން ކުލާހުން ބޭރަށްލާން ޖެހުނީވެސް ރޯޒީއާއި ހެދިއެވެ. އަހަރެން ދެރައެއް ނުވެއެވެ. ރޯޒީ އެކަމާއި ވަރަށް ދެރަވެގެން ރުއިކަން އަހަންނަށް އެގުނީ ފަހުން ނަހުމާ ބުނީމައެވެ. ނަހުމާ އަކީ ރޯޒީއާއި ޖެހިގެން ދެން އަހަރެންގެ އެންމެ ގާތް އެކުވެރިޔާއެވެ.\n” ކޮބާތަ؟ ހާދަ ލަހޭ؟” ރޯޒީ އަނެއްކާ ގުޅާފައި ބުނެލިއެވެ.\n” ދީ ފަނަރަ މިނިޓް.” އަހަރެން އަވަސް އަވަހަށް ބުނީމެވެ.\n” އޯކޭ. އަވަސް ކުރާތި؟” ކުޑަކޮށް އަމުރުވެރި ރާގެއްގައި ރޯޒީ ބުނެލިއެވެ.\nV v v v v. Reethi mi vaahaka vs….. Waiting4next part….\nKuriyah huri parts thah ves reethi vaane kamah heekuran…n medhu nukendi update kuraanekamah ummeedhu kuran…? good luck?\nAdhi v Reethi\nWeekly kohvex update koffiyaa v best massala akey baeh vaahaka thah vaki varakun huttalaathy..anyway vaahaka v reethi..\nehvaahaka nimunyymaa ehen vaahakaeh liun feney\nHeevane reethi vaanehen. Abaaneee v reethi nameh.\nAbaan ge name reethi viyyaa vaahaka salhi vaanekamah ummeedh kuran\nWow, roxy ge first part nukiyan kuriyakun. Ekamu miadhu 2nd part up kureema balaala iru mee magey favourite Abaan ge story eh. Ehenve 1st part ves hoadhaigen mi kiyaaly. Abaan haadha haadha molhey\nއެ ލޯބި އަސްލު ހައްޤޭ\nބޭވަފާތެރި ނުވަމޭ ޔާރާއޭ…(9ވަނަ ބައި)\nހިތާމަ ލޯބި May 18, 2016\nހިތާމަ ލޯބި January 29, 2020


Gaanoonaa hilaafu huriha kameh kuree Yameen bunegen: Ziyath\nޒިޔަތުގެ ހެކި ބަސް ނެގުމަށް ބޭއްވި ޝަރީއަތުގެ އަޑުއެހުމުގެ ތެރެއިން: ޒިޔަތަށް ޔާމީން ގިނަ ސުވާލުތަކެއް އަމާޒުކުރި --\nގާނޫނާ ހިލާފަށް ކަންތައްތަކެއް ކުރައްވާފައިވާނެ ކަމަށާއި ނަމަވެސް އެ ހުރިހާ ކަމަކީ ވެސް އޭރުގެ ރައީސް އަބްދުﷲ ޔާމީން އަންގަވައިގެން ކުރެއްވި ކަންކަން ކަމަށް އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތު މިއަދު ވިދާޅުވެއްޖެ އެވެ.\nޒިޔަތު މިހެން ވިދާޅުވީ ރައީސް ޔާމީންގެ މައްޗަށް އުފުލާފައިވާ މަނީ ލޯންޑްރިންގެ މައްސަލާގައި ދައުލަތުގެ ހެއްކެއްގެ ގޮތުގައި އޭނާ މިއަދު ކޯޓަށް ހާޒިރު ކުރުމުންނެވެ. އަދީބު، ރައީސް ޔާމީނާ ދެކޮޅު ހެއްކެއްގެ ގޮތުގައި ހާޒިރުކު ރުުމުން އޭނާއާ ގިނައިން ސުވާލު ކުރައްވާފައިވަނީ ވެސް ރައީސް ޔާމީނެވެ.\nހެކި ބަސް ދެއްވަން ޒިޔަތު ޝަރީއަތުގެ މަޖިލީހަށް ވަޑައިގެންނެވުމުން ދައުލަތު ފުރަތަމަ ސުވާލުތައް ކުރި އެވެ. ދައުލަތުގެ ވަކީލް ކުރެއްވި ސުވާލުތަކަށް ޖަވާބު ދެއްވަމުން ޒިޔަތު ވިދާޅުވީ އެމްއެމްޕީއާރްސީއަށް ރަށްތައް ކުއްޔަށް ދޫކޮށްގެން ލިބޭ ފައިސާތަކާމެދު އަމަލު ކުރާނެ ގޮތުގެ އިރުޝާދު ރައީސް ޔާމީން ދެއްވާފައިވާ ކަމަށެވެ.\n"ބައްދަލުވުންތަކާއި ފޯނުން މެސެޖްކޮށްގެން ވެސް އެބަހުރި އެ އިރުޝާދު ދެއްވާފަ، ރައީސް ޔާމީން އެންގެވީ ލިބޭ ޗެކްތައް އަހުމަދު އަދީބާ ހަވާލުކުރަން،" ޒިޔަތު ވިދާޅުވި އެވެ.\nމި މައްސަލާގައި ހިމެނޭ ވޮޑަމުލާ ކުއްޔަށް ދޫކޮށްގެން އެއް މިލިއަން ޑޮލަރުގެ ޗެކެއް ލިބުނު ކަމަށާއި އެ ޗެކް އަދީބާ ހަވާލު ކުރުމަށް ރައީސް ޔާމީން އެންގެވި ކަމަށް ޒިޔަތު ވިދާޅުވި އެވެ. އަދި އެ ރަށް ކުއްޔަށް ދޫކުރުން ލަސްވެގެން ރައީސް ޔާމީން ގުޅުއްވައި އެކަން ސާފު ކުރެއްވި ކަމަށް ވެސް ވިދާޅުވި އެވެ. އެ އެއް މިލިއަން ޑޮލަރުގެ ޗެކް ލިބުނުއިރު އަދީބު ރާއްޖޭގައި ނޫޅުއްވާ ކަމަށާއި އެހެންވެ އޭނާގެ އެންގުމުގެ މަތިން ޗެކް ހަވާލުކުރީ އެސްއޯއެފްގެ މީހަކަށް ކަމަށް ޒިޔަތު ވިދާޅުވި އެވެ. އެ ދުވަސްވަރު އެހެން ރަށެއް ކުއްޔަށް ދީގެން އެއް މިލިއަން ޑޮލަރު ނުލިބޭ ކަމަށް ވެސް އޭނާ ވިދާޅުވި އެވެ.\nރައީސް ޔާމީންގެ ވަކީލް އާދަމް އާސިފް ވެސް ގިނަ ސުވާލުތަކެއް ޒިޔަތާ ކުރެއްވި އެވެ. އޭނާ އެންމެ ބޮޑަށް ސުވާލު ކުރެއްވީ ޒިޔަތު ކުރިން ދީފައިވާ ބަޔާންތަކާއި މިހާރު ފުލުހަށް ދީފައިވާ ބަޔާނުގައި ފުށުންއެރުންތަކެއް ހުރި ކަމަށް ވިދާޅުވެ އެކަންކަން ސާފު ކުރެއްވުމަށެވެ. އަދި މިހާރު ޒިޔަތު ރައީސް ޔާމީންއާ ދެކޮޅަށް ދީފައިވާ ބަޔާނަކީ މި ސަރުކާރުން އަންގައިގެން މި ސަރުކާރުން ލުއިތަކެއް ދިނުމުން ދެއްވި ބަޔާނެއްތޯ އެއްސެވި އެވެ.\nއޭގެ ޖަވާބުގައި ޒިޔަތު ވިދާޅުވީ ނޫނެކޭ ކަމަށެވެ. އަދި ދައުލަތާއެކު އެއްވެސް އެއްބަސްވުމެއް ނޯންނާނެ ކަމަށާއި އެފަދަ މަޝްވަރާއެއް ވެސް ނުކުރައްވާ ކަމަށް ޒިޔަތު ވިދާޅުވި އެވެ. ނަމަވެސް އޭނާ ގޭބަންދަށް ހޯމް މިނިސްޓްރީން ބަދަލުކޮށްދީފައިވާކަން ފާހަގަކުރެއްވި އެވެ. އެއީ ބަލި ހާލަތު ހުރި ގޮތުން ކަމަށާއި ނަމަވެސް މިހާރު އެއްވެސް ބޭހެއް ނަގަން ނުޖެހޭ ކަމަށް ވިދާޅުވި އެވެ.\nޒިޔަތު ގޭބަންދަށް ބަދަލުކޮށްފައިވަނީ މި އަހަރުގެ ފެބުރުއަރީ މަހުގެ ނުވަ ވަނަ ދުވަހު އެވެ. ފުލުހަށް ޒިޔާތު ބަޔާން ދެއްވީ ފެބުރުއަރީ މަހުގެ 10 ވަނަ ދުވަހު އެވެ. ރައީސް ޔާމީންގެ މައްޗަށް ދައުވާ އުފުލައި މައްސަލަ ކުރިމިނަލް ކޯޓަށް ފޮނުވީ ފެބުރުއަރީ މަހުގެ 13 ވަނަ ދުވަހު އެވެ.\nޒިޔަތު އިތުރަށް ވިދާޅުވީ ހެކި ބަސް ވަކި ގޮތަކަށް ދިނުމަށް އޭނާއަށް ޕީޖީއިން ވެސް ފުލުހުން ވެސް ލަފާ ނުދޭ ކަމަށެވެ. ނަމަވެސް އިއްޔެ އޭނާގެ ބަޔާން ދައްކާލުމަށް ފުލުހަށް ގެންދިޔަ ކަމަށާއި ނަމަވެސް ވަކި ގޮތަކަށް ވާހަކަ ދެއްކުމަށް އިރުޝާދު ނުދޭ ކަމަށް އޭނާ ވިދާޅުވި އެވެ.\nއެންމެ ފަހުން ޒިޔަތާ ސުވާލު ކުރެއްވީ ރައީސް ޔާމީނެވެ. އެންމެ ވަރުގަދަ ސުވާލުތަކެއް ވެސް އަމާޒު ކުރެއްވީ އެމަނިކުފާނެވެ. ރައީސް ޔާމީން ވަނީ އެމްއެމްޕީއާރްސީ އޭރު ހިންގަމުންދިޔަ ގޮތާމެދު ގިނަ ސުވާލުތަކެއް ކުރައްވާފަ އެވެ. އެއަށް ޖަވާބު ދެއްވަމުން ޒިޔަތު ވިދާޅުވީ ސީދާ އަދީބު އެންގެވި ގޮތަށް ކަމަށެވެ. އަދީބު ގޮތްތައް އަންގަވަނީ އެއީ ރައީސް ޔާމީންގެ އިރުޝާދު ކަމަށް ވިދާޅުވެ ކަމަށެވެ.\n"އަޅުގަނޑު އަމަލު ކުރަމުން ދިޔައީ ރައީސް ޔާމީން އެންގެވި ގޮތަށް، އަދީބު އެ އިރުޝާދުތައް ދެއްވީ، ރަށްތަކުގެ ކުއްޔާ ބެހޭ އާމްދަނީ ބޯޑަކުން ފާހެއް ނުކުރަން، އެކަންކަން ބޯޑާ ހިއްސާ ވެސް ނުކުރަން، އަދީބު އަންގާ ރަށްތަކެއް އަންގާ އަގުގައި ކުއްޔަށް ދެމުން ދެނީ، އެއަށްފަހު ލިބޭ ޗެކްތައް އެމްއެމްޕީއާރްސީއަށް ޖަމާކުރުމުގެ ބަދަލުގައި އަދީބާ ހަވާލު ކުރަމުން ދިޔައީ،" ޒިޔަތު ވިދާޅުވި އެވެ.\nޒިޔަތު ވަނީ ރައީސް ޔާމީންގެ ސުވާލުތަކަށް ޖަވާބު ދެއްވަމުން ވެސް އެމަނިކުފާނު ގުޅުއްވާ އިރުޝާދު ދެއްވާ ކަމަށް ތަކުރާރުކޮށް ވިދާޅުވެފަ އެވެ. ނަމަވެސް ރައީސް ޔާމީން ވިދާޅުވީ ޒިޔަތާ ދުވަހަކު ވެސް ގުޅާފައި އަދި ބައްދަލުކޮށްފައިވެސް ނުވާނެ ކަމަށެވެ. ޒިޔަތާ ބައްދަލުވީ އޭނާ ތަހުގީގުގައި ހަނު ހުރުމުން އެގޮތަށް އަމަލު ނުކުރުމަށް އެދިވަޑައިގެންނެވުމަށް އެކަނި ކަމަށެވެ.\nނަމަވެސް އެކަމަށް އިންކާރުކޮށް ޒިޔަތު ވިދާޅުވީ ރަށްތަކުގެ ލީސް އެގްރިމެންޓް ވެސް ފާސް ކުރަނީ ރައީސް ޔާމީން ކަމަށެވެ. އަދި އެކަން ކުރައްވަނީ ފޯނުން ގުޅުއްވައިގެން ކަމަށް ވެސް ވިދާޅުވި އެވެ. އެހެން ކިހިނެއްތޯ އެކަން ކުރާނީ ރައީސް ޔާމީން އެއްސެވުމުން ޒިޔާތު ވިދާޅުވީ، "އެއީ އެކަން ހިނގާ ގޮތް" ކަމަށެވެ.\nޒިޔަތު ވިދާޅުވި ގޮތުގައި އެމްއެމްޕީއާރްސީ އާއި އެސްއޯއެފްއާ ދެމެދު މާލީ އެއްބަސްވުމެއް އޮތެވެ. ނަމަވެސް އެއީ ހަމައެކަނި ޑޮލަރު މާރުކުރުމަށް ކަމަށެވެ. އެމްއެމްޕީއާރްސީއަށް ކުންފުނިތަކުން ފޮނުވި ޗެކްތައް އެސްއޯއެފްއަށް ޖަމާކޮށްފައިވަނީ އެ އެއްބަސްވުމުގެ ދަށުން ނޫން ކަމަށެވެ. އެއްބަސްވުމުގެ ދަށުން އެސްއޯއެފްއަށް ޖަމާކޮށްފައިވަނީ އެމްއެމްޕީއާރްސީގެ ޗެކްތައް ކަމަށާއި އެހެން ކުންފުނިތަކުން އެމްއެމްޕީއާރްސީއަށް އެޑްރެސްކޮށް، އެންޑޯސްކޮށްފައިވާ ޗެކްތައް ނޫން ކަމަށެވެ.\nއެގޮތަށް އެމްއެމްޕީއާރްސީއަށް އަންނަ ޗެކްތައް އެސްއޯއެފްއަށް ޖަމާކުރީ އެއްވެސް ފަރާތެއްގެ ލަފާއަކާއެކުތޯ ރައީސް ޔާމީން އެއްސެވި އެވެ. ޒިޔަތު ވިދާޅުވީ އޭރުގެ ބަންޑާރަ ނައިބު މުހައްމަދު އަނިލް ބައްދަލުވުމެއްގައި އަނގަ ބަހުން ލަފާއެއް ދެއްވި ކަމަށެވެ. އަނިލްއަކީ ޒިޔަތުގެ ކޮޓަރިއަށް އެކްސެސް އޮތް ބޭފުޅެކެވެ. ބަންޑާރަ ނައިބު އެގޮތަށް ލަފާ ދީފައި އޮތަސް އެކަން އެގޮތަށް ހިންގުމަކީ އެމްއެމްޕީއާރްސީގެ ހިންގުމުގެ ގަވައިދާއި އެހެން ގާނޫނުތަކާ ވެސް ހިލާފަށް ހިނގާފައިވާ ކަމެއް ނޫންތޯ ރައީސް ޔާމީން އެއްސެވި އެވެ.\n"އާދެ ހިލާފަށް ހިނގާފައިވާ ކަންކަން، އެކަމަކު އެއީ އަޅުގަނޑަށް ރައީސް ޔާމީނާއި އަދީބު އެންގެވި ގޮތް،" ޒިޔަތު ވިދާޅުވި އެވެ. އެ ޖަވާބާއެކު ރައީސް ޔާމީން ވަނީ ޒިޔަތު ގާނޫނާ ހިލާފު ކަންކަން ކުރެއްވި ކަމަށް އިއުތިރާފުވަނީތޯ ސުވާލު ކުރައްވާފަ އެވެ. "އާދެ، ގާނޫނާ ހިލާފުވީމަ ދެއްތޯ އަޅުގަނޑު މިހާރު ވެސް ހުކުމެއްގަ މި ހުރީ،" ޒިޔަތު ޖަވާބު ދެއްވި އެވެ.\n"ގާނޫނާ ހިލާފު ހުރިހާ ކަމެއް ވެސް ކޮށްފައިވާނީ ރައީސް ޔާމީން އަންގަވައިގެން،" ޒިޔަތު ވިދާޅުވި އެވެ.\nޒިޔަތު މިހެން ވިދާޅުވެފައިވާއިރު މިއަދު އަދީބު ވެސް ވަނީ ހަމަ އެފަަދައިން ވިދާޅުވެފަ އެވެ. އަދީބު ވެސް ވިދާޅުވީ ގާނޫނާ ހިލާފު ކަންތައްތަކެއް ކުރީ ރައީސް ޔާމީންގެ އޯޑަރަށް ކަމަށެވެ. މިއަދު މި ދެ ބޭފުޅުންގެ ހެކި ބަސް ނަގާފައިވާއިރު ދެން މައްސަލާގެ އަޑުއެހުމެއް އޮންނާނީ އަންނަ މަހުގެ ތިންވަނަ ދުވަހު އެވެ.\nދެން ބާކީ ނުނެގި ތިބި ހެކިންނަކީ ކުރީގެ ޓޫރިޒަމް މިނިސްޓަރު މޫސާ ޒަމީރާއި ސަރުކާރުގެ ފަރާތުން ބީއެމްއެލްގެ ބޯޑްގައި ތިއްބަވާ މުހައްމަދު ޝަރީފާއި މުހައްމަދު ލުވައިޒާއި އޭސީސީގެ ރައީސް ހަސަން ލުތުފީގެ އިތުރުން މުހައްމަދު ވަސީމް އިސްމާއިލް ކިޔާ މީހެކެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު މޯލްޑިވްސް ޕޮލިސް ސާވިސް + އަބްދުﷲ ޒިޔަތު ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް


5485 Meehakah Miadhu Vaccine Dheefi - Vaguthu\n5485 މީހަކަށް މިއަދު ވެކްސިން ދީފި\nކޮވިޑް-19 އިން ރައްކާތެރިވުމަށް ޖަހާ ވެކްސިން މިއަދު 5485 މީހަކަށް ދީފިއެވެ.\nފެބްރުއަރީ އެއް ވަނަ ދުވަހުން ފެށިގެން ރާއްޖޭގެ އެކި ކަންކޮޅުތަކުގައި ވެކްސިން ދިނުމުގެ ކަންކަން ވަނީ ފަށާފައެވެ. އެ މަސައްކަތުގެ ތެރެެެއިން ފްރޮންޓްލައިންގައި މަސައްކަތް ކުރާ ފަރާތްތަކާއި، އުމުރުން ދުވަސްވީ މީހުންނާއި، އަދިވެސް 18 އަހަރުން މަތީގެ ހާއްސަ ބަލިތަކުގެ މީހުން ހިމެނެއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވީ، މިއަދު ރާއްޖެއިިން 5486 މީހެއްގެ ގަޔަށް ވެކްސިން ޖަހާފައިވާ ކަމަށެވެ. މީގެ ތެެރެއިން މާލެ ސަރަހައްދުން 4257 މީހެއްގެ ގަޔަށް ވެކްސިން ޖަހަފައިވާއިރު، ރަށްތަކުން 1129 މީހެއްގެ ގަޔަށް ވެކްސިން ޖަހާފައި ވެއެވެ. އަދި ރިސޯޓްކުން 99 މީހެއްގެ ގަޔަށް ވެކްސިން ޖަހާފައި ވެއެވެ.\nއެޗްޕީއޭގެ ތަފާސްހިސާބުތައް ދައްކާގޮތުން މިހާތަަނަށް 38591 މީހެއްގެ ގަޔަަށް ވަނީ ވެކްސިން ޖަހާފައެވެ. މީގެ ތެރެއިން 31322 މީހަަކަށް ވެކްސިން ދީފައި ވަނީ މާލެ ސަރަހައްދުގައެވެ. އަދި 7170 މީހަކަށް ވެކްސިން ދީފައި ވަނީ އަތޮޅު ތެރޭގެ ރަށްތަކުގައެވެ.


SunOnline: Varun Bunanee Mi ahartu therey Kaiveni Kurevidhane kamah\nވަރުން ބުނަނީ މިއަހަރުތެރޭ ކައިވެނި ކުރެވިދާނެކަމަށް\nއައިމިނަތު ލުބާ 10 Jan 2021, 08:17\nބޮލީވުޑްގެ ކާމިޔާބު އެކްޓަރު ވަރުން ދަވަން އާ އޭނާގެ ދުވަސްވީ ލޯބިވެރިޔާ ނަތާޝާ ދަލާލްގެ ކައިވެނީގެ ވާހަކައަކީ 2019 ވަނަ އަހަރުން ފެށިގެންވެސް ދެކެވެމުން އައި ވާހަކައެކެވެ.\nދެމީހުން ކައިވެނިކުރުމަށް މިދިޔަ އަހަރު ތާރީޚުވެސް ކަނޑައެޅިއެވެ. ނަމަވެސް މުޅި ދުުނިޔެއަށް ކުރިމަތިވި ކޮވިޑް19ގެ ބަލިމަޑުކަމުގެ ސަބަބުން އެ ކައިވެނި ވަނީ ވަކި މުއްދަތެއް ނެތް ގޮތަށް ފަސްކޮށްފައެވެ. ދާދިފަހުން ފިލްމުފެއާއަށް ދިން އިންޓަވިއުއެއްގައި ވަރުން ބުނީ މި އަހަރުތެރޭ ކޮވިޑްގެ ބަލިމަޑުކަން ހަމައަކަށް އެޅިއްޖެނަމަ ނަތާޝާ އާ އުމުރަށް ގޮށް ޖަހަން ތައްޔާރަށް ހުރި ކަމަށެވެ.\n"ފާއިތުވެ ދިޔަ ދެ އަހަރު ދުވަހުވެސް އެންމެންގެ ތުންތުން މަތިން ދެކެވެމުން އައީ އަހަރެންގެ ކައިވެނީގެ ވާހަކަ. މިވަގުތު ނެތް އެކަމަށް އެއްވެސް ޖަވާބެއް. އެކަމަކު ކޮވިޑް ކަންތައް މި އަހަރު ތެރޭ ރަނގަޅުވެއްޖެނަމަ ބަލަމާ މިއަހަރަށް. އަހަރެންވެސް ބޭނުންވޭ އަވަހަށް ނަތާޝާ އާ ކައިވެނިކުރަން،"\nދާދިފަހުން ވަރުން ވަނީ ނަތާޝާ އާ ގުޅޭގޮތުން ވަރަށް ފާޅުގައި ވާހަކަވެސް ދައްކާފައެވެ. ވަރުން ބުނީ ނަތާޝާ އޭނައަށް އެންމެ ފުރަތަމަ ފެނުނީ ހަ ވަނަ ގުރޭޑުން ކަމަށާއި 12 ވަނަ ގުރޭޑު ނިމެންދެން ދެ މީހުން ތިބީ އެކުވެރި ދެ ރަހުމަތްތެރިންގެ ގޮތުގައި ކަމަށެވެ.\n"އަހަރެން ލޯބި ހުށައެޅުމުން ނަތާޝާ އަހަރެން ތިން ހަތަރު ފަހަރަކު ރިޖެކްޓްކުރި. އެކަމަކު އަހަރެން އުންމީދު ކަނޑައެއް ނުލަން،"\nވަރުން އާ ނަތާޝާގެ ކައިވެނި މިދިޔަ އަހަރު ކުރަން ހަމަޖެހުނު އިރު އެކްޓަރު ރަންބީރު ކަޕޫރާ ބަތަލާ އާލިއާ ބަޓްގެ ކައިވެނިވެސް މިދިޔަ އަހަރު ކުރަން ހަމަޖެހުނެވެ. ނަމަވެސް ކޮވިޑްގެ ސަބަބުން ވެސް އެ ކައިވެނި ކުރެވޭގޮތް ނުވީއެވެ.


ތ. ހިރިލަންދޫ މެޖިސްޓްރޭޓް ކޯޓުގެ ކޯޓް އިސްމެޖިސްޓްރޭޓް ތ.ވޭމަންޑޫ ވެޔޮދޮށުގެ ޔޫސުފް ޝަރީފް ތ. ވޭމަންޑޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް ބަދަލުކޮށްދެއްވުމަށް ނިންމައިފި | Judicial Service Commission\nތ. ހިރިލަންދޫ މެޖިސްޓްރޭޓް ކޯޓުގެ ކޯޓް އިސްމެޖިސްޓްރޭޓް ތ.ވޭމަންޑޫ ވެޔޮދޮށުގެ ޔޫސުފް ޝަރީފް ތ. ވޭމަންޑޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް ބަދަލުކޮށްދެއްވުމަށް ނިންމައިފި\nފަނޑިޔާރުން އަމިއްލައަށް އެދިގެން އެއްކޯޓުން އަނެއް ކޯޓަށް ބަދަލުވުމުގެ ގަވާއިދުގެ ދަށުން، ތ. ހިރިލަންދޫ މެޖިސްޓްރޭޓް ކޯޓުގެ ކޯޓް އިސްމެޖިސްޓްރޭޓް ތ.ވޭމަންޑޫ ވެޔޮދޮށުގެ ޔޫސުފް ޝަރީފް ތ. ވޭމަންޑޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް ބަދަލުކޮށްދެއްވުމަށް އެދިފައިވާތީ 01 އެޕްރީލް 2013 އިން ފެށިގެން ޔޫސުފް ޝަރީފް ތ. ވޭމަންޑޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް ބަދަލުކޮށްދެއްވުމަށް ކޮމިޝަނުން ނިންމައިފިއެވެ.\nކޮމިޝަނުން މިގޮތަށް ނިންމާފައިވަނީ ތ.ހިރިލަންދޫއަށްވުރެ ތ. ވޭމަންޑޫގެ އާބާދީ އިތުރުވުމާއި، ތ.ހިރިލަންދޫ އަށްވުރެ ތ. ވޭމަންޑޫ ކޯޓަށް ހުށަހެޅޭ މައްސަލައިގެ އަދަދު އިތުރުވުމާއި، އަދި މިވަގުތު ވޭމަންޑޫގައި މެޖިސްޓްރޭޓެއްގެ މަޤާމު ހުސްކޮށް އޮތުމާއި، ޔޫސުފް ޝަރީފަކީ ތ. ވޭމަންޑޫ ރައްޔިތަކަށްވެފައި އަނބިދަރިން ދިރިއުޅެމުންދަނީވެސް ވޭމަންޑޫގައި ކަމަށް ވުމާއެކު މިކަންތައްތަކަށް ރިއާޔަތްކޮށްގެންނެވެ.


SunOnline: Raajje in hoadhan masakkai kurany Oxford aai Moderna vaccine: Health Ministry\nރާއްޖެއިން ހޯދަން މަސައްކަތްކުރަނީ އޮކްސްފޯޑާއި މޮޑާނާ ވެކްސިން: ހެލްތް\nއަހުމަދު މިޒްޔާލް 03 Dec 2020, 10:36\nކޮވިޑް19އަށް އުފައްދަމުންދާ ވެކްސިންތަކުގެ ތެރެއިން ރާއްޖެއިން ހޯދަން މަސައްކަތް ކުރަނީ އޮކްސްފޯޑާއި އެސްޓްރަޒެނިކާ ގުޅިގެން އުފައްދާ ވެކްސިން އާއި މޮޑާނާއިން އުފަދާ ވެކްސިން ކަމަށް ހެލްތު މިނިސްޓްރީން ބުނެފި އެވެ.\nހެލްތު މިނިސްޓަރީގެ ސްޓޭޓް މިނިސްޓަރު ޑރ. ޝާހު އަބްދުﷲ މާހިރު ރޭ ރާއްޖެ ޓީވީގައި ވިދާޅުވީ ދުނިޔޭގެ އެކި ގައުމުތަކުން އުފައްދަމުންދާ ގިނަ ވެކްސިންތައް މިހާރު ހުރީ ތިންވަނަ ފިޔަވަހީގެ ޓްރަޔަލް މަރުހަލާގައި ކަމަށާއި އަދި އެއްވެސް ވެކްސިނެއް މުޅިން ފުރިހަމަ ނުކުރެވޭ ކަމަށެވެ.\nއެހެން ނަމަވެސް މިހާރު އެންމެ ކުރީގައި އުޅޭ ވެކްސިންތަކުގެ ތެރެއިން އޮކްސްފޯޑާއި އެސްޓްރަޒެނިކާ ގުޅިގެން އުފައްދާ ވެކްސިނާއި އެމެރިކާގެ މޮޑާނާ ކުންފުނިން އުފައްދާ ވެކްސިނަކީ ރާއްޖެ އަށް އެންމެ އެކަށީގެންވާ ދެ ވެކްސިން ކަމަށެވެ. ސަބަބަކަށް ވަނީ އެ ވެކްސިން ބަހައްޓަން ޖެހޭ ފިނި ހޫނުމިނާއި ތަންތަނަށް ގެންދިޔުމުގައި ހުރި ފަސޭހަކަން ކަމަށް އޭނާ ވިދާޅުވި އެވެ.\n"އެންމެ ކުރީގައި އުޅޭ ވެކްސިންގެ ތެރޭގައި އެސްޓްރަޒެނިކާ ވެކްސިންއާއި މޮޑާނާ ވެކްސިން، މި ދެ ވެކްސިން އެންމެ ޕްރޮމިސިން، ރާއްޖޭގެ މާހައުލަށް ބަލާފައި އަދި އެ ބަހައްޓަން ޖެހޭ ފިނިކަމަށާއި ހުރިހާ ކަމަކަށް ބަލާފައި އެންމެ އެކަށީގެންވާ، އެންމެ އެފެކްޓިވް ވެކްސިނެއް ގޮތުގައި މި ދެ ވެކްސިން ރާއްޖެއަށް ލިބޭތޯ މަސައްކަތްކުރަމުން މިގެންދަނީ. އެ ދެ ވެކްސިން އެންމެ އަވަހަށް ރާއްޖެއަށް ލިބޭނެ،" ޑރ. ޝާހު ވިދާޅުވި އެވެ.\nމޮޑާނާގެ ވެކްސިންގެ ދިރާސާތަކާ ބެހޭ ގޮތުން އެ ކުންފުނިން އެންމެ ފަހުން އާއްމު ކުރި މައުލޫމާތުގައިވާ ގޮތުން އެ ވެކްސިން ދިނުމުން 94 ޕަސެންޓު މީހުން ކޮރޯނާވައިރަހުން ރައްކާތެރި ކުރެވެ އެވެ. އަދި ކޮވިޑުގެ ސީރިއަސް ކޭސްތައް ހުއްޓުވުމުގައި 100 ކާމިޔާބެވެ.\nއެއާ އަޅާ ބަލާއިރު އޮކްސްފޯޑާއި އަސްޓްރާޒެނެކާގެ ވެކްސިން ދިނުމުން ކޮރޯނާވައިރަހުން ރައްކާތެރި ކޮށްދެނީ އެވަރެޖުކޮށް 70 ޕަސެންޓު މީހުންނެވެ. އެ އެވަރެޖު ހޯދާފައި ވަނީ ވެކްސިންގެ ޓެސްޓުތަކުގައި ތަފާތު ދެ ގޮތަކަށް ޑޯޒްތައް ދިނުމަށް ފަހު އެވެ.\nއެގޮތުން ޓެސްޓުގެ ބައިވެރިންނަށް ދެ "ފުލް" ޑޯޒް ދިނުމުން 62 ޕަސެންޓު މީހުން ބަލިން ރައްކާތެރިވި އިރު، ދެބައިކުޅަ އެއްބައި ޑޯޒް ފުރަތަމަ ދިނުމަށް ފަހު ދެން ފުލް ޑޯޒްއެއް ދިނުމުން ރައްކާތެރިކަން 90 ޕަސެންޓަށް އަރަ އެވެ. އަދި އޮކްސްފޯޑުން ވަނީ ދެވަނަ ގޮތަށް ޑޯޒް ދީގެން، ފުޅާ ދާއިރާއެއްގައި އިތުރު ޓެސްޓުތަކެއް ހަދާނެ ކަމަށް ބުނެފަ އެވެ.\nއެ ދެ ވެކްސިންގެ ތެރެއިން މޮޑާނާގެ ވެކްސިން ރައްކާ ކުރަން ޖެހެނީ މައިނަސް 20 ޑިގްރީ ސެލްޝިއަސްގައި ކަމަށްވީ ނަމަވެސް އޮކްސްފޯޑުގެ ވެކްސިން އާދައިގެ ފްރިޖުގެ ފިނިހޫނުމިނުގައި ރައްކާ ކުރެވެ އެވެ.\nއޭނާ ވިދާޅުވީ ވެކްސިން ހޯދުމަށްޓަކައި މިހާރުވެސް ގިނަ މަސައްކަތްތަކެއް ކުރަމުންދާ ކަމަށެވެ. އަދި ކުރިއަށް އޮތް ދޮޅު މަހެއްހާ ދުވަހުގެ ތެރޭގައި ވެކްސިން ތައްޔާރުވާންވާއިރަށް އެތަކެތި ހޯދުމަށްޓަކައި ސްޓިއަރިން ކޮމެޓީ ތެރެއިން ޓެކްނިކަލް ޓީމްތަކާއެކު މަސައްކަތް ކުރަމުންދާ ކަމަށް ޑރ. ޝާހު ވިދާޅުވި އެވެ.\nރާއްޖެއަށް ވެކްސިން ގެނައުމުން އެންމެ ފުރަތަމަ ވެކްސިން ދިނުމަށް ރާވާފައިވަނީ ފްރަންޓްލައިންގައި މަސައްކަތްކުރާ ހައިރިސްކް ގްރޫޕުގެ މީހުންނަށް ކަމަށް އޭނާ ވިދާޅުވި އެވެ. އޭގެ ތެރޭގައި ފްރަންޓްލައިންގައި މަސައްކަތްކުރާ ޑޮކްޓަރުންނާއި ނަރުހުންނާއި އެ ނޫންވެސް ޑައިރެކްޓް އެކްސްޕޯސްވާ ފަރާތްތައް ހިމެނެ އެވެ.\nއެހެން ނަމަވެސް ފަހުން މުޅި ރާއްޖޭގެ އާބާދީއަށް ބޭނުންވާ މިންވަރަށް ވެކްސިން ލިބޭނެ ކަމަށް ޑރ. ޝާހު ވިދާޅުވި އެވެ.\n"ވެކްސިން މި ލިބެނީ ކޯވެކްސް ފެސިލިޓީގެ ތެރެއިން ފުރަތަމަ 20 ޕަސެންޓު. އެކަމަކު ހުރިހާ ރައްޔިތުންނަށް ވާ ވަރަށް ސަރުކާރުން ވެކްސިން ހޯއްދަވާނެ. އެ މަސައްކަތް މިހާރުން ފެށިގެން ޕެރެލަލްކޮށް ކޯވެކްސްގެ ތެރެއިން ކުރާ މަސައްކަތާ އެއްކޮށް އެބަގެންދަން. ހުރިހާ ދިވެހި ރައްޔިތުންނަށް ވެކްސިން ލިބޭނެ. ދުނިޔެއަށް ނުކުންނަ އެންމެ އަވަހަކަށް އަޅުގަނޑުމެންނަށް ލިބޭނެ." ޑރ. ޝާހު ވިދާޅުވި އެވެ.\nކޮވިޑް19ގެ ވެކްސިނެއް ފެނިއްޖެނަމަ ރައްޔިތުންނަށް ވެކްސިން ފޯރުކޮށްދިނުމަށްޓަކައި އަންނަ އަހަރަށް ލަފާކޮށް ސަރުކާރުން ހުށަހަޅާފައިވާ ބަޖެޓުގައި ވެސް ވަނީ ޖާގަ ދީފަ އެވެ.


شَهَادَةُ أَنَّ مُحَمَّدًا رَسُولُ اللهِ ގެ ހަޤީޤަތަކީ ކޮބާ؟ – 8 – DhiSalafiyyah\nމި މަތިވެރިވެގެންވާ ޝަހާދަތުގެ ހަޤީޤަތްތަކުގެ ތެރޭގައި، އެކަލޭގެފާނު ޞައްލަﷲ ޢަލައިހި ވަސައްލަމައަށް ފުރިހަމަގޮތުގައި ކިޔަމަންތެރިވުމާއި، އެކަލޭގަފާނު ގެންނެވި ޝަރީޢަތާއި އެއްގޮތައް ޙުކުމް ކުރުމާއި އަދި ޙުކުމް ތަންފީޒް ކުރުމާއި އެކަލޭގެފާނާއި އަދި އެކަލޭގެފާނު ގެންނެވި ޝަރީޢަތަށް ރުހުން ހިމެނެއެވެ. ﷲ ތަޢާލާވަޙީކުރައްވާފައިވެއެވެ. ((فَلَا وَرَ‌بِّكَ لَا يُؤْمِنُونَ حَتَّىٰ يُحَكِّمُوكَ فِيمَا شَجَرَ بَيْنَهُمْ ثُمَّ لَا يَجِدُوا فِي أَنفُسِهِمْ حَرَ‌جًا مِّمَّا قَضَيْتَ وَيُسَلِّمُوا تَسْلِيمًا))﴿٦٥﴾ سورة النساء މާނަ: ” އެހެނަކުން ނޫނެވެ! ފަހެ، ކަލޭގެފާނުގެ ވެރިރަސްކަލާނގެ ގަންދެއްވައި ވަޙީކުރައްވަމެވެ. އެއުރެންގެ މެދުގައި އުފެދިފައިވާ ދެކޮޅުވެރިކަމުގައި، ކަލޭގެފާނު ޙާކިމެއްކަމުގައި ހަދައިފުމަށް ދާނދެން، އެއުރެން އީމާނެއް ނުވެއެވެ. ދެން އެއަށްފަހު، ކަލޭގެފާނު ނިޔާކުރެއްވި ގޮތާމެދު އެއުރެންގެ ހިތްތަކުގައި، ދަތިކަމެއް ނުބާއްވާހުއްޓެވެ. އަދި އެއުރެން އެ ނިޔާއަށް ފުރިހަމަވެގެންވާ ކިޔަމަންވުމަކުން ކިޔަމަންވާހުށިކަމެވެ. “\nއަދިވެސް އެއިލާހު ވަޙީކުރެއްވިއެވެ. ((لَّا يَسْتَوِي الْقَاعِدُونَ مِنَ الْمُؤْمِنِينَ غَيْرُ أُولِي الضَّرَ‌رِ وَالْمُجَاهِدُونَ فِي سَبِيلِ اللَّـهِ بِأَمْوَالِهِمْ وَأَنفُسِهِمْ ۚ فَضَّلَ اللَّـهُ الْمُجَاهِدِينَ بِأَمْوَالِهِمْ وَأَنفُسِهِمْ عَلَى الْقَاعِدِينَ دَرَ‌جَةً ۚ وَكُلًّا وَعَدَ اللَّـهُ الْحُسْنَىٰ ۚ وَفَضَّلَ اللَّـهُ الْمُجَاهِدِينَ عَلَى الْقَاعِدِينَ أَجْرً‌ا عَظِيمًا )) ﴿٩٥﴾ – سورة النساء މާނަ: ” މުއުމިނުންގެ ތެރެއިން ޖިހާދު ނުކުރެވޭފަދަ ޢުޒުރުތަކުގެ ވެރިން ފިޔަވައި، ހަނގުރާމަޔަށް ނުގޮސްތިބޭ މީހުން ﷲ ގެ މަގުގައި އެއުރެންގެ މުދާތަކާއި، ނަފްސުތަކުން ޖިހާދުކުރާ މީހުންނާ ހަމަހަމަ ވެގެނެއްނުވެތެވެ. އެއުރެންގެ މުދާތަކާއި، ނަފްސުތަކުން ޖިހާދުކުރާ މީހުން، ހަނގުރާމަޔަށް ނުގޮސްތިބޭ މީހުންނަށްވުރެން ދަރަޖައިގެގޮތުން ﷲ މާތްކުރައްވާފައިވެއެވެ. އެއިން ކޮންމެ ބަޔަކަށްމެ، ހެޔޮދަރުމަ ދެއްވުމަށް ﷲ ވަޢުދު ވެވޮޑިގެންފައިވެއެވެ. ހަނގުރާމަޔަށް ނުގޮސްތިބޭ މީހުންނަށްވުރެން ޖިހާދުކުރާ މީހުން ބޮޑުވެގެންވާ ދަރުމަ ދެއްވުމަށް ﷲ މާތްކުރެއްވިއެވެ. “\nﷲ ތަޢާލާ މުއުމިނުންގެ ސިފަތަކާއިމެދު އެބައިމީހުންނަށް ޘަނާ ވަޙީކުރައްވަމުން އަދި އެބައިމީހުން އޭގެ ސަބަބުން މަތިވެރިވެގެންދިޔަކަން ބަޔާންކުރައްވައި ވަޙީކުރެއްވިއެވެ. ((إِنَّمَا كَانَ قَوْلَ الْمُؤْمِنِينَ إِذَا دُعُوا إِلَى اللَّـهِ وَرَ‌سُولِهِ لِيَحْكُمَ بَيْنَهُمْ أَن يَقُولُوا سَمِعْنَا وَأَطَعْنَا ۚ وَأُولَـٰئِكَ هُمُ الْمُفْلِحُونَ )) ﴿٥١﴾ سورة النور މާނަ: ” އެއުރެންގެ މެދުގައި، ޙުކުމްކުރެއްވުމަށް ﷲ އާއި، އެކަލާނގެ ރަސޫލާގެ އަރިހަށް އައުމަށް، އެއުރެންނަށް ގޮވައިލައްވައިފިހިނދަކު، މުއުމިނުންގެ ބަހެއްކަމުގައިވާކަން ކަށަވަރީ، ތިމަންމެން އަހައިފީމުއޭ، އަދި ތިމަންމެން ކިޔަމަންވެއްޖައީމުއޭ، އެއުރެން ބުނުމެވެ. އަދި ދިންނަވާނޭ މީހުންނަކީ، ހަމަ އެއުރެންނެވެ.”\nއެބައިމީހުންގެ އެތެރެފުށުގައިވާ ހަޤީޤަތާއި ޚިލާފަށް ބޭރުފުށުން ދައްކަމުންދާ މުނާފިޤުންނާއި ބެހޭގޮތުން ﷲ ތަޢާލާ ވަޙީކުރެއްވިއެވެ. ((وَيَقُولُونَ آمَنَّا بِاللَّـهِ وَبِالرَّ‌سُولِ وَأَطَعْنَا ثُمَّ يَتَوَلَّىٰ فَرِ‌يقٌ مِّنْهُم مِّن بَعْدِ ذَٰلِكَ ۚ وَمَا أُولَـٰئِكَ بِالْمُؤْمِنِينَ ))﴿٤٧﴾ ((وَإِذَا دُعُوا إِلَى اللَّـهِ وَرَ‌سُولِهِ لِيَحْكُمَ بَيْنَهُمْ إِذَا فَرِ‌يقٌ مِّنْهُم مُّعْرِ‌ضُونَ ))﴿٤٨﴾ (( وَإِن يَكُن لَّهُمُ الْحَقُّ يَأْتُوا إِلَيْهِ مُذْعِنِينَ ))﴿٤٩﴾ (( أَفِي قُلُوبِهِم مَّرَ‌ضٌ أَمِ ارْ‌تَابُوا أَمْ يَخَافُونَ أَن يَحِيفَ اللَّـهُ عَلَيْهِمْ وَرَ‌سُولُهُ ۚ بَلْ أُولَـٰئِكَ هُمُ الظَّالِمُونَ )) ﴿٥٠﴾ سورة النور މާނަ : ” އެއުރެން ބުނެތެވެ. ﷲ އަށާއި، ރަސޫލާއަށް ތިމަންމެން އީމާން ވެއްޖައީމުއެވެ. އަދި ތިމަންމެން ކިޔަމަންވެއްޖައީމުއެވެ. ދެން އެއަށްފަހު، އޭގެތެރެއިން ބަޔަކުމީހުން ފުރަގަސްދީ، ހިނގައިދެތެވެ. އަދި އެއުރެން މުއުމިނުން ކަމުގައެއް ނުވެތެވެ. އަދި އެއުރެންގެ މެދުގައި ޙުކުމްކުރެއްވުމަށް، ﷲ އާއި އެކަލާނގެ ރަސޫލާގެ އަރިހަށް އައުމަށް، އެއުރެންނަށް ގޮވައިލައްވައިފިނަމަ، އެހާރުން އެއުރެންގެ ތެރެއިން ބަޔަކު، އެނބުރި ފުރަގަސްދޭބަޔަކު ކަމުގައިވެއެވެ. އަދި ޙައްޤު ލިބެންވަނީ، އެއުރެންނަށް ކަމަށްވާނަމަ، ރުހުމާއެކު، ކިޔަމަންތެރިކަމުގައި، އެކަލޭގެފާނުގެ އަރިހަށް އެއުރެން އާދެތެވެ. އެއުރެންގެ ހިތްތަކުގައި ބައްޔެއް ވަނީހެއްޔެވެ؟ ނުވަތަ އެއުރެން (އެކަލޭގެފާނުގެ ނަބީކަމާމެދު) ޝައްކުކުރީ ހެއްޔެވެ؟ ނުވަތަ ﷲ އާއި، އެކަލާނގެ ރަސޫލާ، އެއުރެންނަށް ބޭއިންސާފު ކުރައްވައިފާނެކަމަށް، އެއުރެން ބިރުގަންނަނީ ހެއްޔެވެ؟ އަދި ކިއެއްތަ! އެއުރެންނީ، ހަމަ އަނިޔާވެރިންނެވެ. “\nމުނާފިޤުންގެ ޙަޤީޤަތް ފާޅުކުރައްވައި އެބައިމީހުންގެ މަކަރުވެރިކަން ފަޟީޙަތްކުރައްވަމުން ﷲ ތަޢާލާ ވަޙީކުރެއްވިއެވެ. ((أَلَمْ تَرَ إِلَى الَّذِينَ يَزْعُمُونَ أَنَّهُمْ آمَنُوا بِمَا أُنزِلَ إِلَيْكَ وَمَا أُنزِلَ مِن قَبْلِكَ يُرِ‌يدُونَ أَن يَتَحَاكَمُوا إِلَى الطَّاغُوتِ وَقَدْ أُمِرُ‌وا أَن يَكْفُرُ‌وا بِهِ وَيُرِ‌يدُ الشَّيْطَانُ أَن يُضِلَّهُمْ ضَلَالًا بَعِيدًا ))﴿٦٠﴾ (( وَإِذَا قِيلَ لَهُمْ تَعَالَوْا إِلَىٰ مَا أَنزَلَ اللَّـهُ وَإِلَى الرَّ‌سُولِ رَ‌أَيْتَ الْمُنَافِقِينَ يَصُدُّونَ عَنكَ صُدُودًا ﴿٦١﴾ )) سورة النساء މާނަ: ” ކަލޭގެފާނަށް ބާވައިލައްވާފައިވާ ފޮތަށާއި، ކަލޭގެފާނުންގެ ކުރިން ބާވައިލައްވާފައިވާ ފޮތްތަކަށް، އީމާން ވެގެން ތިބިކަމަށް ބުނާ މީހުން ކަލޭގެފާނު ދެކެވަޑައިނުގަންނަވަމުތޯއެވެ؟ އެއުރެން ޙުކުމް ލިބިގަންނާން، ޠާޣޫތުންގެ ގާތައް ދިއުމަށް އެއުރެން އެދެތެވެ. ހަމަކަށަވަރުން، އެފަރާތަކަށް ކާފިރު ވުމަށް އެއުރެންނަށް އަމުރު ކުރައްވާފައިވާ ޙާލުގައެވެ. އަދި، ޝައިޠާނާ އެދެނީ، (ޙައްޤު މަގުން) ދުރުވެގެންވާ މަގުފުރެދުމަކުން، އެއުރެން މަގުފުރެއްދުމަށެވެ. އަދި، ﷲ ބާވައިލައްވާފައިވާ ފޮތަށާއި، ރަސޫލާ އަންގަވާ ގޮތަށް ތަބަޢުވާން ތިޔަބައިމީހުން އަންނާށޭ ބުނެފިނަމަ، މުނާފިޤުން، (ނަފުރަތުވެ) ކަލޭގެފާނަށް ފުރަގަސްދޭތީ ދެކެވަޑައިގަންނަވާނޫއެވެ. “\nކިތައްމެ ކުޑަކަމެއްގައިވިޔަސް އަދި ކިތައްމެ ބޮޑުކަމެއްގައިވިޔަސް ޙުކުމް ކުރަންޖެހޭނީ ﷲގެ ޝަރީޢަތާއި ރަސޫލުﷲ ޞައްލަﷲ ޢަލައިހި ވަސައްލަަމަ ބަޔާންކޮށްދެއްވި ގޮތަށެވެ. އެއީ ވާޖިބެކެވެ. ފަރުޞެކެވެ. އެއީ އެއްވެސް މުސްލިމަކަށް އެއާއި ދެކޮޅު ނުހެދޭނޭ ކަމެކެވެ. އަމިއްލަ ފަރުދުން އެމީހުންގެ އަމިއްލަ ނަފްސުގެ މައްޗަށެވެ. ޙާކިމުންނާއި ވެރިން އެމީހުން ބަލަހައްޓަން ޖެހިފައިވާ މީހުން ނުވަތަ އެމީހުންގެ ދަށުގައިވާ މީހުންގެ މައްޗަށެވެ. އަދި ކިއެއްހެއްޔެވެ. އެއީ ޝަހާދަތުގެ ދެކަލިމައިގެ ޙަޤީޤަތްތަކުގެ ތެރޭގައި ހިމެނޭކަމެކެވެ.


SunOnline: Mudhimu kuri goanaa in minju nuvevi, biruveri kamaa nuthanavas kamugai hayaatheh!\nމުދިމު ކުރި ގޯނާއިން މިންޖުނުވެވި، ބިރުވެރިކަމާއި ނުތަނަވަސްކަމުގައި ހަޔާތެއް!\nޝަފްނާ ހުސައިން 04 Nov 2019, 08:40\nބ އަތޮޅުގެ ރަށަކަށް ނިސްބަތްވާ، އާމިނަތު އިބްރާހީމްގެ (އަސްލު ނަމެއް ނޫން) 11 އަހަރާއި 13 އަހަރުގެ ދެ އަންހެން ކުދީންނަށް މުދިންބެ ޖިންސީ ގޯނާކުރާކަން ފަޅާއެރީ އެކުދީންގެ ރައްޓެއްސެއްގެ ފަރާތުންނެވެ. ގުރުއާން ކިޔަވަން މުދިންބެ ގާތަށް ގެންދަން އުޅުމުން އެ ކުއްޖާ ބުނި ކަމަށް ވަނީ؛ "އެއީ ކުޑަކުދިންނާ ބެހޭ މީހެކޭ، އަހަންނެއް ނުދާނަމޭ"އެވެ.\nދޮށީ އަންހެން ދަރިފުޅަށް ވަމުން ދިޔަ ހުރިހާ ކަމެއްގެ އަސްލު ސަބަބު އާމިނަތަށް ދެނެގަނެވުނީ އެހިސާބުންނެވެ. ގައިން ވަރުދެރަވެ، ކުއްޖާ ތުރުތުރު އަޅައި ނުކެވި، ރޭގަނޑު ނުނިދި ކޮންމެ ހަފްތާއަކު ތިން ދުވަހު ކަހަލަ ގޮތަކަށް އެ ކުއްޖާއަށް ވަމުންދާ ގޮތްތަކަކީ، މުދިމުގެ ފަރާތުން ލިބެލުން ދިޔަގޯނާގެ ތުރާކަން އާމިނަތަށް އެނގުނީ ދެނެވެ.\n"ކުރިން މާލެ ގޮސް ޑޮކްޓަރަށް ދެއްކިން. ދެއްކީމަ ބުނީ ނަފްސާނީ ކަމެކޭ. އަހަރެންނަކަށް ހަމަ އެއްގޮތަކަށް ވެސް ނޭނގުނު ވިސްނާ ވިސްނާ ވެސް އެކަހަލަ ކަމެއް ދިމާވާންޖެހޭ ސަބަބެއް އޭރު. މިކަން އެނގުނީމަ އަދި މި އެނގުނީ އެހެންވެ ވާގޮތެއް ކަން،" އާމިނަތު ކިޔާދިނެވެ.\nއެކުވެރިޔާގެ ފަރާތުން ލިބުނު މައުލޫމާތާއެކު އެކަމުގެ ހަގީގަތް ހޯދަން އާމިނަތު އޭނާގެ ދޮށީ ދަރިފުޅު، އައިޝާ (އައިސްލު ނަމެއް ނޫން) އާ ސުވާލު ކުރި އެވެ. ކޮއްކޮ ގާތު ނުބުނާނެ ކަމަށް މަންމަ ލައްވައި ހުވާކޮށް، މުދިމުގެ ނުބައި އަމަލުތައް ތަފްސީލްކޮށް މަންމައަށް ކިޔައިދޭން އައިޝާ މަސައްކަތް ކުރި އެވެ. ނަމަވެސް "މަންމައަށް ކިޔާދޭން ބޭނުން" ފިޔަވައި އިތުރު ޖުމްލައެއް އެކުއްޖާއަށް ބުނެވޭ ވަރެއް ނުވި އެވެ. އެވާހަކަ ފަށާއިރަށް އޭނާގެ އަނގަ ބަންދުވެ އެވެ.\nއެފަދަ ހާލެއްގައި އުޅުމަށްފަހު މުދިންބެ އޭނާއަށް ކޮންމެ ދުވަހަކު ކުރަމުން ދިޔަ ގޯނާ މަންމައަށް ކިޔާދެވުނީ ފަސް ވަރަކަށް ދުވަސް ފަހުންނެވެ.\nއެންމެ ފުރަތަމަ މުދިންބެ އެ މުޑުދާރު އަމަލު ހިންގީ މިސްކިތް ތެރޭގަ އެވެ. އޭރު އޭނާ "ގުރްއާން ކްލާސް" ހިންގީ މިސްކިތުގަ އެވެ. އެއަށްފަހު އޭނާގެ ގެއަށް ކުދިން ގެންދަން ފެށި އެވެ. އަދި ގޭގައިވެސް އެކުދިންނަށް ޖިންސީ ގޯނާ ކޮށްފައިވެ އެވެ.\nމުދިންބެ އެކުއްޖާއަށް ކޮށްފައިވާ ކަންކަން ތަފްސީލުކޮށް އާމިނަތަށް ކިޔާދެމުން ދިޔަ ވަރަކަށް، އާމިނަތުގެ ލޭ ކެކެމުން ދިޔަ އެވެ. ލޯބިން ބަލައިބޮޑުކުރަމުން އައި ދެ ކުދިން، ވިޔާނުދާ މީހެއްގެ އަނިޔާގެ ޝިކާރައަކަށް ވެގެން ދިޔައީ އެވެ.\nއައިޝާ ބުނީ، މުދިންބެގެ ފަރާތުން އޭނާއަށް ޖިންސީ ގޯނާކުރަން ފެށީ އުމުރުން އެންމެ ހަ އަހަރުގަ އެވެ. މިހާރު އޭނާއަށް 24 އަހަރުވެއްޖެ އެވެ.\nމިސްކިތުގައި ގުރުއާން ކްލާސް ހިންގި އިރު، ކޮންމެ މަހަކު އެއްފަހަރު ކަހަލަ ގޮތަކަށް ކުދިންގެ ކިޔެވުން ޓެސްޓު ކުރާ ކަމަށް އައިޝާ ބުންޏެވެ. އަދި "ޓެސްޓު"ކުރުމުގެ ނަމުގައި، މިސްކިތަށް ވައްދަނީ ފަހަރަކު ކުއްޖެކެވެ.\n"މިއިން އެއްވެސް ޓެސްޓް ދުވަހެއްގައި ގުރުއާން ކިޔެވި ހަނދާނެއް އަހަންނެއް ނުވޭ،" އާއިޝާ ކިޔައިދިނެވެ.\nކުދިންގެ ކިޔެވުން ޓެސްޓު ކުރުމުގެ ނަމުގައި މުދިންބެ ގެންދިޔައީ އޭނާގެ އަމިއްލަ އެދުންވެރިކަން ފުއްދަމުންނެވެ. ކުދިންގެ ގައިގައި އަތްލައި، އޭނާގެ ޖިންސީ ގުނަވަން ކުދިންނަށް ދައްކައި އެތައް މުޑުދާރު އަމަލެއް އޭނާ ހިންގި އެވެ.\nމިސްކިތުގައި ހިންގަމުން ދިޔަ ކްލާސްތައް އޭނާގެ ގެއަށް ބަދަލުކުރި ހިސާބުން ފެށިގެން، "ޓެސްޓް" ކްލާސްތައް އިތުރުވަމުން ދިޔަކަމަށް އައިޝާ ބުންޏެވެ. އަދި ކޮންމެ ދުވަހަކުވެސް އެންމެ ފަހުން ގެއަށް ފޮނުވާލާ ކުއްޖަކީ އައިޝާއަށް ވިއެވެ. މިއިން ކޮންމެ ދުވަހަކު ވެސް މުދިންބެ ދިޔައީ ކުޑަކުޑަ އައިޝާގެ ކުރިމަތީގައި އެތައް ނުބައި އަމަލުތަކެއް ހިންގަމުންނެވެ. ބައެއް ފަހަރު އައިޝާ ގުރްއާން ކިޔަވަން އިންނަ ވަގުތުވެސް، އޭނާ އައިޝާގެ ގައިގައި އަތްލަ އެވެ.\nމުދިންބެ ކުރަމުން ދިޔައީ ކިހާ ނުބައިކަމެއްކަން ވިސްނޭ ވަރަށް ވުރެ އެތުއްތު ކުއްޖާގެ ސިކުނޑި ޅައެވެ. އައިޝާއަށް ވިސްނިފައި އޮތީ މުދިންބެ އޭނާގެ އަތުން ފީއެއް ނުނަގާތީ، އޭނާއަށް ލިބެމުން ދިޔަ ގޯނާއަކީ އޭގެ އަގު ކަމަށެވެ.\nމިގޮތުގައި ހުއްޓުމެއް ނެތި ހަތް އަހަރު ވަންދެން ޖިންސީ ގޯނާ ލިބެމުން ދިޔަ އެވެ. އެ ގޯނާތަކުގެ ސަބަބުން އެހާ ކުޑައިރު ޑިޕްރެޝަނަށް ވެއްޓި، ދުނިޔެ މަތިން އޭނާ ހުރީ ފޫހިވެފަ އެވެ. ކުޅިވަރާ މަޖަލުގައި އެހެން ކުދިން އުޅެމުން ދިޔައިރު، އައިޝާ ވަށައިލީ މޮޅިވެރިކަމެވެ. ނުތަނަވަސްކަމާއި ބިރުވެރިކަމެވެ.\nއައިޝާއަށްވެސް އޭރު ވިސްނިފައި އޮތީ އޭނާ ދައްކާ ވާހަކަ މީހުން ގަބޫލު ނުކުރާނެ ކަމަށެވެ. ކުޑަ ކުއްޖަކު އެފަދަ ވާހަކައެއް ދައްކައިފިނަމަ މީހުން ކިޔާނީ ކީކޭ ބާވައޭއެވެ؟-- އެހެންވެ އެވާހަކަތައް އެއްވެސް މީހެއްގެ ކައިރީ ނުދައްކާ އައިޝާވެސް ސިއްރު ކުރީއެވެ.\nނަމަވެސް ދުނިޔޭގެ ލަދަށް، ނުވަތަ މީހުން ކިޔާނެ އެއްޗަކަށް ބެލުމެއް ނެތި މުދިމުގެ އަނިޔާއިން ދެ ދަރީންނާއި، އެރަށުގެ އެހެން އަންހެން ކުދިން ސަލާމަތްކުރަން ނުކުތީ މަންމަ އާމިނަތެވެ. މުދިމު ކުރަމުން ދިޔަ ކަންކަން އައިޝާ ކިޔާދިނުމާއެކު އާމިނަތު ވަނީ ރަށު އޮފީހުގައި މައްސަލަ ޖައްސައިފަ އެވެ. އަދި އެ ސިއްރު މުޅި ރަށަށް ފަޅާއަރުވާލައި މުދިމު ބޭޒާރުކޮށްލި އެވެ.\nއެއީ 2007 ވަނަ އަހަރުގެ މެއި މަހުގެ ފަހުކޮޅެވެ. ރަށު އޮފީހުގައި މައްސަލަ ޖެއްސިތާ ދެތިން ދުވަސް ތެރޭ ފުލުހުން އެރަށަށް އައިސް މައްސަލަ ތަހުގީގުކުރަން ފެށި އެވެ. އަދި ތަހުގީގަށް ބަޔާން ދިނުމަށް އައިޝާއާއި އައިޝާގެ ކޮއްކޮ އޮފީހަށް ގެންދިޔަ އެވެ.\n"ފިރިހެން ފުލުހުންތަކެއް އައިސް ސުވާލު ކުރަން ފެށީމަ އެކުދިންނަކަށް ނުކެރުނު ކިޔާދޭކަށް. އެހެންވެ އަޅުގަނޑު ބުނީ އަޅުގަނޑު ލީ ސިޓީ ފެނުނު ހެއްޔޭ. ސިޓީގައި ހުންނާނެ އެކުއްޖާ ކިޔާދިން ހުރިހާ ވާހަކައެއް ވެސް ހިމަނާފައި. ދެން ސިޓީ ބަލާފަ އެދުވަހު ފޮނުވާލީ،" އާމިނަތު ބުންޏެވެ.\nނަމަވެސް ފަހުން ޖެންޑާ މިނިސްޓްރީގެ ޓީމަކުން އެރަށަށް ގޮސް އާމިނަތުގެ ހަގު ކުއްޖާއާ ސުވާލު ކުރުމުން، އެކުއްޖާއަށް ކޮށްފައިވާ ގޯނާތައް ކޮންމެސް ވަރަކަށް ކިޔައިދިނެވެ. ނަމަވެސް ދޮށީ ކުއްޖާގެ ބަޔާން ނެގޭ ގޮތެއް ނުވި އެވެ. އެހެންކަމުން ޖެންޑާއިން އެދުނީ އިތުރަށް އެވާހަކަ ނޭހުމަށެވެ.\nއެހިސާބުން ފެށިގެން އާމިނަތުގެ ކުދިންނަށް އިވޭ ވަރަށް މުދިމުގެ ނަން ވެސް ނުގަނެ އެވެ. މައްސަލައިގެ ތަހުގީގު ނިމި، 2010 ވަނަ އަހަރު ކޯޓުގައި މައްސަލަ ހިނގައިގަނެ، މިދިޔަ މަހުގެ ފުރަތަމަ ދުވަހު މައްސަލަ ނިންމި އިރުވެސް، އެގޭތެރޭގައި އިތުރަށް އެވާހަކައެއް ނުދައްކަ އެވެ.\nކޯޓުގައި މައްސަލަ ހިނގާތާ ނުވަ އަހަރު ފަހުން، ކޯޓުން ހުކުމް ކުރީ މުދިންބެގެ މައްޗަށް އެ މައްސަލަ ސާބިތުނުވާ ކަމަށެވެ. މައްސަލަ ސާބިތުނުވީ އެކަށީގެންވާ ވަރަށް ހެކި ނެތިގެންނެވެ.\nނުވަ އަހަރު ވަންދެން އައިޝާގެ މަންމަ ހުރީ އޭނާގެ ދެ ދަރީންނަށް އިންސާފު ލިބޭނެކަމަށް އުންމީދު ކޮށްގެންނެވެ. އޭނާގެ ދެދަރިން ރޮމުން ކިޔާދިން ވާހަކަތައް ހެއްކަކަށް ފުދޭނެ ކަމަށެވެ. ނަމަވެސް އެންމެ ފަހުން މައްސަލަ ނިމުނީ އާމިނަތު ރޮއްވާލައިފަ އެވެ. ދެ ދަރީންގެ ދުނިޔެ އެފުށް މިފުށަށް ޖަހައިލި މީހާއަކީ ކުށެއް ނެތް ސާފު މީހެއްކަމަށް ކޯޓުން ނިންމީ އެވެ. ދެ ދަރީން އަދިވެސް އެ މީހާ ފެނުމުން ބިރުން އިސް ޖަހާއިރު، މުދިމު މީހާ އިސް އުފުލާލައިގެން އުފަލުގައި ރަށު ތެރޭގައި އުޅެމުން ދަނީ އެވެ.\nސަތާރަ އަހަރު ވަންދެން އައިޝާ ހިތުގައި ފޮރުވާފައި ހުރި ހުރިހާ އެއްޗެއް ބޭރުކޮށްލީ ކޯޓުން ކުރި ހުކުމުގެ ސަބަބުންނެވެ. ފާއިތުވި ކޮންމެ ދުވަހެއްގައި ހަށިގަނޑުގައި އަޅަމުން ދިޔަ ވޭނާއި، ފެންނަ ބިރުވެރި ހުވަފެންތައް މުޅި ދުނިޔެއާ ހިއްސާކުރަން ހިތްވަރު ލިބުނީ، ލިބުނު ނާއުންމީދުގެ ސަބަބުންނެވެ.\n"މިވާހަކަ ދައްކަން އަހަންނަށް ވަރަށް ދުވަސް ނަގައިފި. އަހަންނަށް ކުރިން މިވާހަކަތައް ކިޔާދެވުން ނަމަ، މިއަދު އޭނަ މިނިވަނެއްގެ ގޮތުގައި ނުހުންނާނެ ކަންނޭނގެ،" އައިޝާ ބުންޏެވެ.\nމުދިންބެގެ ޝިކާރައަކަށްވީ އައިޝާއާއި އޭނާގެ ކޮއްކޮ އެކަންޏެއް ނޫނެވެ. އެ މުޑުދާރު މީހާގެ ގޯނާ ރަށުގެ އެތައް ކުދިންނަކަށް ލިބިފައިވެ އެވެ. ނަމަވެސް އެވާހަކަ ދައްކަން އަދިވެސް އެމީހުން ޖެހިލުންވެ އެވެ. އެވާހަކަ ދައްކަން ފަށާއިރަށް، ހަނދާނަށް ގެންނަން ބޭނުން ކުރަން ނުވާ އެތައް ކަމެއްގެ ހަނދާންތައް އާވެ، މުޅި ދުވަސް ހަރާބުވެ އެވެ.\n"އެކަމަކު މިކަން ނިމުމަކަށް އަންނަން ޖެހޭ. ހެކި ނެތުމަކީ އޭނާ އެކަން ނުކުރާ ކަމަށް ގަބޫލު ކުރެވޭނެ އުޒުރެއް ނޫން. ކޯޓުން ކޮންމެ ގޮތަކަށް ހުކުމް އިއްވިޔަސް ﷲ ދެނެވޮޑިގެންވާނެ ހަގީގަތަކީ ކޮބައިކަން. ލަދެއް އަދިވެސް އޮތިއްޔާ މީހުން ކުރިމަތީ ނޫޅޭނެ. މިހާރުވެސް ކިތައް ކުދިންގެ ދިރިއުޅުން ކަމެއް ނޭނގެ ހަލާކުވަމުން ދަނީ،" އައިޝާ ބުންޏެވެ.\nއައިޝާ ގަބޫލުކުރާ ގޮތުގައި މުދިމު ކުށަށް އިންކާރު ކުރީ އޭނާ ކޮށްފައިވާ އެއްވެސް ކަމަކާމެދު އޭނާ ލަދުނުގަންނާތީ އެވެ.\n"އަހަރެން މިހާ ދުވަސް ވަންދެން ވެސް ކެތް ކުރީ. އަދިވެސް ކުރާނަން. އަހަންނަކީ ހިތްވަރުގަދަ މީހެއް. އަދި އަހަންނަކީ އީމާންތެރިކަން ވަރުގަދަ މީހެއް. ﷲގެ ހަޟްރަތުގައި އޭނާއަށް ހައްގު އަދަބު ލިބޭނެ،" އައިޝާ ބުންޏެވެ.\nތެދެކެވެ. އައިޝާ އަކީ ވަރަށް ހިތްވަރުގަދަ އަންހެނެކެވެ. އުމުރުން ހަ އަހަރުގައި ޖިންސީ ގޯނާގެ ޝިކާރައަކަށްވެ، އެ ބިރުވެރިކަމުން އަދިވެސް ސަލާމަތްނުވެވެ އެވެ.\nއައިޝާގެ މަންމަ ބުނީ އޭނާގެ ދެ ކުދިންނަކީ ވެސް ކިޔެވުމަށް މޮޅު ދެކުދީން ކަމަށެވެ. އައިޝާއަކީ މިހާރު ޓީޗަރެކެވެ. ނަމަވެސް މާސްޓާޒްވެސް ފެށުމަށްފަހު ކުރިއަށް ނުގެންދެވިގެން ހުއްޓާލަން ޖެހުނީ އެވެ.\nހަމަ މުދިމުގެ ސަބަބުންނެވެ. އައިޝާމެން ގޮވައިގެން އާމިނަތު މާލެ ބަދަލުވިތާ ގިނަ ދުވަސްތަކެއް ނުވެ މުދިމުވެސް އާއިލާ ގޮވައިގެން މާލެ ބަދަލުވި އެވެ. ކުދިން ކިޔަވާ ނިމިގެން އަލުން ރަށަށް ބަދަލުވީ މިދިޔަ އަހަރު އެވެ. ބަދަލުވިތާ ތިން މަސް ނުވެ މުދިމު އަނެއްކާވެސް ރަށަށް ބަދަލުވެއްޖެ އެވެ.\n"ވަރަށް މޮޅު ކުދިންތަކެއް. އެކުދިންނަށް ބޭނުންވި ވަރަކަށް ނުވެސް ކިޔެވުން. މާސްޓާޒް ފަށާފަވެސް ނުވެގެން ހުއްޓާލާފަ އައީ. މި ހުރިހާ ކަމަކާ ހެދި. އޭނާ ފެނޭ. ފެންނަ ހިސާބުގައި އެނބުރެނީ. ރަށަށް އަންނަ އިރަށް ރަށަށް އައިސް ވެސް ފެންނަ ހިސާބުގަ އެނބުރެނީ،" އާމިނަތު ބުންޏެވެ.\nމުދިމު ފެންނަ އިރަށް އައިޝާ މިހާރުވެސް ބިރުން ތުރުތުރު އަޅަ އެވެ. އެތައް ދުވަހަކު ކްލާހުގައި ދަރިވަރުންގެ ކުރިމަތީގައި ރޮވިއްޖެ އެވެ. ވާގޮތެއް އެނގެނީ މަދު މީހަކަށެވެ. މުދިމު ފެންނަ އިރަށް މުޅި މީހާ ބިރުން ތުރުތުރު އަޅައި، އަތުގައި އޮންނަ އެއްޗެއް ވެއްޓޭ ވަރުވެ އެވެ. އަދި އައިޝާ ބޮލަށް އެނބުރުން އަރައިގަނެގެން އެތައް ފަހަރަކު މީހުންގެ އަތްދަނޑިމައްޗަށް ލައިގެން ގެއަށް ވެސް ގެންނަން ޖެހިފައި އެބަހުއްޓެވެ.\n"17 އަހަރު މިވީ އެކުއްޖާ އެހެން އުޅޭތާ،" އާމިނަތު ރޮއެފައި ކިޔާދިނެވެ.\nރޭގަނޑުގެ ނިދިންވެސް އައިޝާއާއި އޭނާގެ ކޮއްކޮ ވަނީ މަހްރޫމުވެފަ އެވެ. ހުވަފެނުގައިވެސް އޭނާ ފެންނަނީ އެވެ. މުދިމު ދިން އަނިޔާއިން މިންޖުނުވެވި، ދެކުދިންގެ ދިރިއުޅުން މިވަނީ އަނދިރިގަނޑެއްގެ ތެރެއަށް ވައްޓާލައިފަ އެވެ.\nއަމިއްލަ ހަށިގަނޑަށްވެސް ނަފުރަތު ކުރެވެ އެވެ. ލޯގަނޑުން އަމިއްލަ މީހާގެ ސޫރަ ފެންނަ ކޮންމެ ފަހަރަކު ވެސް އެތައް ހަނދާންތަކެއް އައިޝާއަށް އުނދަގޫކުރެ އެވެ. އަމިއްލަ ނަފްސުގެ މައްޗަށް އެއްވެސް އިތުބާރެއް ނެތެވެ. ކައިވެންޏެއްކޮށް އަމިއްލަ ދިރިއުޅުމެއް ފަށަން ހިޔާލުކޮށްލާއިރަށް ވެސް، އޭނާއާ އިންނާނެ މީހަކު ނުވާނެކަމަށް ވިސްނެ އެވެ.\nއައިޝާ ބޭނުންވަނީ އެ ހިތި ހަނދާންތަކާ ދުރުވާށެވެ. ނަމަވެސް ގުރްއާން ކިޔަވާ ކޮންމެ ފަހަރަކު، ނުވަތަ މީހަކު ގުރުއާން ކިޔަވާ އަޑު އިވުނަސް، ބަންގީގެ އަޑު އިވުނަސް އެހުރިހާ ކަމެއް ހަނދާންވެ އެވެ.\nޑިޕްލޮމާ ހެދިއިރު، މޮޑިއުލްއެއްގެ ގޮތުގައި ވެސް ގުރްއާން މާއްދާ އޮތެވެ. މި އުނދަގޫތަކުގެ ސަބަބުން އެ މޮޑިއުލްއިން އައިޝާ ދެފަހަރު ފެއިލްވިއެ ވެ. އެކަމާ އައިޝާ ދެރަވެ ލަދުގަތެވެ. ގުރްއާން ކިޔަވާ އަޑުން އެހެން މީހުންގެ ހިތަށް ފިނިކަން ލިބޭއިރު، އައިޝާގެ ހިތަށް ވަންނަނީ ބިރުވެރިކަމެވެ.\nމިކަމުން ކޮންމެސް ވަރެއްގެ ލުޔެއް ލިބޭތޯ އާމިނަތުގެ ދެކުދިންވެސް އަންނަނީ އަދިވެސް ކައުންސިލިން ނަގަމުންނެވެ. މިހާރު ކުރިން ވާ ވަރަށް އުނދަގޫ ނުވި ނަމަވެސް، ދިރިއުޅުން ފަސޭހައެއް ނޫނެވެ. އުޅެން ޖެހިފައި އޮތީ ހާސްކަމެއްގެ ތެރޭގަ އެވެ. މަގުމަތީގައި ހިނގަން ޖެހެނީ އިސްދަށަށް ޖަހައިގެންނެވެ. މުދިންބެ ފެނިދާނެތީ އެވެ.\n"އޭނާ ފެންނަ އިރަށް އަހަންނަށް ރުއިން ފިޔަވާ އިތުރު ކަމެއް ނުކުރެވޭ. އަލުން ހަމައަކަށް އެޅެން ދެތިން ދުވަސް ނަގާ. އެ ދުވަސްތަކުގައި އަހަންނަށް އެއްވެސް ކަމަކަށް ސަމާލުކަމެއް ނުދެވޭ،" އައިޝާ ބުންޏެވެ.\nޖިންސީ ގޯނާ ލިބުނު ގިނަ ކުދިންގެ ހާލަކީވެސް މިއެވެ. އެކުދިންނަށް އަދިވެސް މިވާހަކަ ދައްކަން އުނދަގުލެވެ. މުދިމު ދިން އަނިޔާގެ ނިޝާނެއް އެކުދިންގެ ހަށިގަނޑުގައި ފެންނަން ނެތް ނަމަވެސް، އެކުދިންނަށް ލިބުނު ނަފްސާނީ ގެއްލުން އަދިވެސް ހުރީ ތާޒާކޮށެވެ. އެ ބިރުވެރިކަމުން ސަލާމަތްވާން އަދި ކިހާ ދުވަހެއް ނަގާނެކަން އަންދާޒާކޮށްލަންވެސް ދައްޗެވެ.\nދަށު ކޯޓުން ކުރި ހުކުމް މިހާރު ވަނި ހައި ކޯޓުގައި އިސްތިއުނާފުކޮށްފަ އެވެ. އާމިނަތު ބުނީ ދެ ދަރީންނަށް އިންސާފު ހޯދަން އޭނާ ކުރަމުން އަންނަ މަސައްކަތް ހުއްޓާނުލާނެ ކަމަށެވެ. މުދިމަށް ހައްގު އަދަބު ދެވުމުން ނޫނީ އޭނާގެ ފަރާތުން ގޯނާ ލިބުނު އެއްވެސް ކުއްޖަކަށް ކުޑަވެސް ލުޔެއް ލިބޭނެ ކަމަކަށް އާމިނަތު ގަބޫލެއް ނުކުރެ އެވެ.\n"އެއް ތަނަކުން ނުވިއްޔާ އަނެއް ތަނަކަށްވެސް އަހަރެން ދާނަން. ނެތިން މި މަސައްކަތް ހުއްޓާލާކަށް،" އާމިނަތު ބުންޏެވެ.\nއެ ރަށުން ވާހަކަ ދެއްކި ބައެއް މީހުން ބުނިގޮތުގައި ކޯޓުގެ ހުކުމާ ގުޅިގެން ގިނަ މީހުން ތިބީ ވަރަށް ހިތްހަމަނުޖެހިފަ އެވެ. އެ ރަށުގެ ގިނަ މީހުން ވެސް ބުނާ ގޮތުން މުދިންބެ އަކީ، "ޖަލުގައި އޮންނަން ޖެހޭ" މީހެކެވެ.\nމުދިމުގެ މިފަދަ އިތުރު މައްސަލަތަކެއް ފުލުހުން ބަލާކަމުގެ މައުލޫމާތު ލިބިފައިވާ އިރު، އޭނާގެ އަނިޔާ ލިބުނު ކުދިން ތިބީ ގާނޫނު އޭނާއާ އަރާ ހަމަކުރާނެ ދުވަހެއްގެ އިންތިޒާރުގަ އެވެ. އެކުދިންގެ ދިރިއުޅުމަށް އޭނާ ލީ ޒަހަރުގެ ބަދަލު މި ދުނިޔެމަތީގައި ލިބޭތަން ދެކެން އެ ކުދިންނާއި އާއިލާތައް އިންތިހާއަށް ބޭނުންވެ އެވެ.


Coronavirus'ah emme avahah vaccine eh thayyaaruvaany 2021 gai\nދުނިޔެ - ނޮވެލް ކޮރޮނާވައިރަސް\nކޯރޯނާވައިރަހަށް އެންމެ އަވަހަށް ވެކްސިންއެއް ތައްޔާރުވާނީ 2021 ގައި\nމިވަގުތުވެސް އެވައިރަސް އަށް ވެކްސިންއެއް އުފެއްދުމުގެ މަސައްކަތް ވަރަށް ބާރަށް ކުރިއަށް ދާ ކަމަށް\nކ. މާލެ 8 ފެބުރުއަރީ 2020 | ހޮނިހިރު 07:28 12,355\nފަރުވާ ހޯދުމަށް މަސައްކަތްކުރަމުންދާ ބައެއް - ޗެނަލް ނިއުސް އޭޝިއާ\nދުނިޔޭގެ އެކި ޤައުމުތަކުގައި ފެތުރެމުންދާ ނޮވެލް ކޮރޯނާވައިރަހަށް އެންމެ އަވަހަށްވެސް ވެކްސިންއެއް ތައްޔާރުކުރެވޭނެ ކަމަށް ލަފާކުރެވެނީ 2021 ވަނަ އަހަރަށް ކަމަށް އެ ވައިރަހަށް ފަރުވާ ހޯދުމަށް މަސައްކަތްކުރަމުންދާ ސައިންޓިސްޓަކު ބުނެފިއެވެ.\nކޮރޮނާވައިރަހަށް ފަރުވާހޯދުމަށް މަސައްކަތްކުރަމުންދާ ލަންޑަންގެ އިމްޕީރިއަލް ކޮލެޖުގެ "މިއުކޯސަލް އިންފެކްޝަން އެންޑް އިމިއުނިޓީ"ގައި އިސްކޮށް އުޅުއްވާ ރޮބިން ޝެޓޮކް އާއި ޙަވާލާދީ ސީއެންއެންގައި ރިޕޯޓުކޮށްފައިވާގޮތުން މިވަގުތުވެސް އެވައިރަހަށް ވެކްސިންއެއް އުފެއްދުމުގެ މަސައްކަތް ވަރަށް ބާރަށް ކުރިއަށް އެބަދެއެވެ.\nއަދި އޭނާ ވިދާޅުވީ ވައިރަހަށް ވެކްސިންއެއް އެންމެ އަވަހަށްވެސް ތައްޔާރުކުރެވޭނެ ކަމަށް ލަފާކުރެވެނީ 2021 ވަނަ އަހަރު ކަމަށެވެ. އެކަމަށް މާގިނަ ދުވަސް ނަގާ ކަމަށް އެއްބަޔަކު ދެކުނުކަމުގައިވީނަމަވެސް، އެއީ ކުރިން އަންދާޒާ ކުރެވުނު މުއްދަތާއި އަޅާ ބަލާއިރު ކުޑަ މުއްދަތެއް ކަމަށް އޭނާ ވިދާޅުވެފައިވެއެވެ.\nޝެޓޮކް ވިދާޅުވިގޮތުގައި މި ބަލިން ރައްކާތެރިވުމުގެ ގޮޔުން އެޅޭނެ އެންމެ މުހިއްމު ފިޔަވަޅަކީ ޢާންމު ޞިއްޙީ މިންގަނޑުތައް ދެމެހެއްޓުމެވެ.


Isthiufaa dhevvi muslim vazeerun alun sarukaaraa gulhumah Buddhist leaderun edhijje - vNews.mv\nއިސްތިއުފާ ދެއްވި މުސްލިމް ވަޒީރުން އަލުން ސަރުކާރާ ގުޅުމަށް ބުދިސްޓު ލީޑަރުން އެދިއްޖެ\nސައިފް އަޒްހަރު 06 June 2019, 23:43\nސްރީލަންކާ ސަރުކާރުން އިސްތިއުފާ ދެއްވި ހުރިހާ ވަޒީރުންނާއި، އެނޫންވެސް ބޭފުޅުން އެބޭފުޅުން ތިއްބެވި ވަޒީފާތަކަށް އެނބުރި އައުމަށް، ސްރީލަންކާގެ ބުދިސްޓު އިސް ވެރިން ގޮވާލައިފިއެވެ.\nބުދިސްޓް އިސްވެރިން މިކަމަށް ގޮވާލީ، ބުދިސްޓު ދީނުގެ ތިން ޗެޕްޓަރުގެ އެންމެ އިސްވެރިންގެ މެދުގައި ކޮޅުނބުގައި މިއަދު ބޭއްވި ޚާއްސަ މަޝްވަރާ ބައްދަލުވުމަކަށް ފަހުގައެވެ.\nމިއީ، އީސްޓަރ ސަންޑޭގެ ބޮމުގެ ހަމަލާތަކާ ގުޅިގެން ސްރީލަންކާގެ މިހާރުގެ ހާލަތުގެ މައްޗަށް މަޝްވަރާކޮށް ފިޔަވަޅުތަކެއް އެޅުމާމެދު ގޮތެއް ނިންމަން ބޭއްވި މަޝްވަރާތަކެކެވެ.\nމި މަޝްވަރާތަކަށްފަހު ނޫސްވެރިންނާ ވާހަކަ ދައްކަމުން، ބުދިސްޓު މަލްވެއްޓި ޗެޕްޓަރުގެ އެންމެ އިސްވެރިޔާ ވިޖިތަސިރީ ތީރޯ ބުނެފައިވަނީ، މަޝްވަރާތަކުގެ ބޭނުމަކީ، ސްރީލަންކާގައި ސިންގަޅައިންނާއި، ތަމަޅައިންނާއި، މުސްލިމުންނާއި އަދި އެނޫންވެސް ނަސްލުތަކުގެ މީހުންނަށް ސްރީލަންކާއަކީ ސުލްހަވެރި ކަމާއެކު އުޅެވޭނޭ މުޖުތަމައަކަށް ހެދުން ކަމަށެވެ.\nހަމަ އެއާއެކު، ސަރުކާރުގެ ވަޒީރުންގެ ގޮތުގައި ތިއްބެވި މުސްލިމް ވަޒީރުން އިސްތިއުފާ ދެއްވުމަކީ ހިނގައިގެންވާނެ ކަމެއް ނޫން ކަމަށްވެސް އޭނާ ބުންޏެވެ.\n"އެހެންވެ، އަހަރެމެން އެދެން، މުސްލިމް ލީޑަރުންނަށް އެނބުރި ސަރުކާރާ ގުޅުމަށް އަދި އެ ބޭފުޅުންގެ ޒިންމާތަކާ ހަވާލުވުމަށް" ވިޖިތަސިރޯ ބުނެފައި ވެއެވެ.\nއޭނާ ބުނީ، މުސްލިމް ވަޒީރަކާ ދެކޮޅަށް ނުވަތަ ސަރުކާރުގެ މުހިންމު އެނޫންވެސް އޮފިޝަލަކާމެދު ތުހުމަތުތަކެއް ކުރެވޭނަމަ އެބޭފުޅުން ކުރިއަށް ނުކުމެވަޑައިގެން އެބޭފުޅުންގެ ކުށެއްނެތްކަން ސަރުކާރަށާއި، ސަލާމަތީ ފަރާތްތަކަށާއި އަދި ސްރީލަންކާގެ ރައްޔިތުންނަށް ސާބިތުކޮށްދެއްވަންޖެހޭ ކަމަށެވެ.\nސްރީލަންކާ ސަރުކާރުން މުސްލިމް ދެ ވަޒީރުންނާއި، ވަޒީރުންގެ ނާއިބުންނާއި، ސްޓޭޓް މިނިސްޓަރުން ހިމެނިވަޑައިގަންނަވާ ގޮތުން ޕާލަމެންޓްގައި ތިއްބަވާ މުސްލިމް9ބޭފުޅުންނާއި، ދެ ޕްރޮވިންސެއްގެ ގަވަރުނަރުން އިސްތިއުފާ ދެއްވީ މިދިޔަ ހޯމަދުވަހުއެވެ.\nއެބޭފުޅުން އެއްފަހަރާ އިސްތިއުފާ ދެއްވީ، ސަރުކާރުގެ ކޮމާސް މިނިސްޓަރ ރިޝާދް ބަތީއުއްދީނާއި އަދި ދެ ގަވަރްނަރުންނާއި ބޮމުގެ ހަމަލާތައް ދިން މީހުންނާ ގުޅުންވާ ކަމަށް ބުނެ، އެބޭފުޅުން ސަރުކާރުން ވަކިކުރުމަށް ބުދިސްޓު ހަރުކަށި ޖަމާއަތް ބޮޑު ބަލަ ސޭނާގެ ލީޑަރާއި، އެހެން ބުދިސްޓުން ސަރުކާރަށް މުހުލަތުދީ، އިންޒާރުތައް ދޭންފެށުމުން، އެ ތިން ބޭފުޅުންނާ އެކުގައި މުސްލިމު އެހެން ލީޑަރުން ތިއްބެވިކަން ހާމަކޮށްދެއްވުމުގެ ގޮތުންނެވެ.\nބުދިސްޓު އިސްވެރިން މިއަދުގެ ބޭއްވި މަޝްވަރާތަކުގައި ބޮޑު ބަލަ ސޭނާގެ ލީޑަރު ގަލަގޮޑާއްތެ ބައިވެރިކަމެއް ސާފެއް ނުވެއެވެ.\nބައްދަލުވުމަށްފަހު ނޫސްވެރިންނާ ވާހަކަ ދެއްކި، ބުދިސްޓު ލީޑަރު ވިޖިތަސިރީ ތީރޯ ބުނެފައިވަނީ، ކޮޅުނބަށް ދެވުނު ބޮމުގެ ހަމަލާތަކާ ގުޅިގެން ހިނގައިދިޔަ ބޭއިންސާފު ކަންތައްތައް ދެން އިތުރުވިޔަދީގެން ނުވާނޭ ކަމަށެވެ. އެގޮތަށް ކަންކަން ކުރިއަށްދާނަމަ ސްރީލަންކާއަށް އިގްތިސާދީ ކާރިޘާއަކާ ކުރިމަތިވެ، ރައްޔިތުންގެ ދިރިއުޅުމަށް އޭގެ ނިކަމެތިކަން ކުރިމަތިވާނޭ ކަމަށެވެ.\nއެހެންވެ، ބުދިސްޓުން މިއަދު މަޝްވަރާކުރުމަށްފަހު، ސްރީލަންކާ ސަރުކާރާއި ރައްޔިތުންނަށް ހަގީގަތް ހާމަކުރުމުގެ ގޮތުން ފަނަރަ ނުކުތާ ހިމެނޭ ހުށަހެޅުމެއް އެކަށައަޅާފައި ވެއެވެ. އެކަމަކު، އެއީ ކޮން ފަނަރަކަމެއް ކަމެއް އަދި ހާމަކޮށްފައެއް ނުވެއެވެ.\nއެކަން ކަމާމެދު އަދި އިތުރަށް މަޝްވަރާކުރުމަށްފަހު މިއަދު ނުވަތަ މާދަމާގެ ވަގުތެއްގައި ހާމަކުރާނޭ ކަމަށް، މީޑިއާއަށް މައުލޫމާތުދިން ބުދިސްޓު ލީޑަރު ބުނެފައި ވެއެވެ.\nއިސްތިއުފާ ދެއްވި މުސްލިމް ބޭފުޅުން އެ ބޭފުޅުންގެ މަގާމުތަކަށް އެނބުރި ވަޑައިގަތުމަށް ބުދިސްޓު އިސް ވެރިން އެދުނުއިރު، ސްރީލަންކާގެ ވެސްޓަން ޕްރޮވިންސްގެ ގަވަރްނަރު ކަމުގައި ހުންނެވި އާޒާތު ސެލީ، އިސްތިއުފާ ދެއްވުމުން، ރައީސް ސިރިސޭނާ މިދިޔަ އީދުދުވަހުވަނީ އެ މަގާމަށް އޭޖޭއެމް މުޒައްމިލް އައްޔަން ކުރައްވާފައެވެ.\nމުޒައްމިލްއަކީ ކޮޅުނބުގެ ކުރީގެ މޭޔަރެވެ. އަދި އޭނާއަކީ ސްރީލަންކާއިން މެލޭޝިޔާއަށް ކަނޑައަޅާފައި ހުންނަވާ ހައި ކޮމިޝަނަރުގެ މަގާމުވެސް ފުރުއްވާފައިވާ، ސްރީލަންކާގެ ސިޔާސީ މައިދާނުގައި ވަރަށް ބޮޑަށް އިހްތިރާމް ލިބިވަޑައިގެން ހުންނެވި ބޭފުޅެކެވެ.


Aaa terminal in fennnaanee Dhivehivantha sifathah, ebbasvumugai soikoffi | Mihaaru\nއާ ޓާމިނަލްގެ އެއްބަސްވުމަށް ގެންނަ ބަދަލުތަކުގައި ސޮއިކުރެއްވުމަށް ފަހު ސައުދީ ބިންލާދިން ގްރޫޕްގެ ސީއޯއޯ ޕައުލޯ ބީޖީ (ކ)، އެމްއޭސީއެލްގެ އެކްޓިން ސީއީއޯ މޫސާ ސޯލިހު އެގްރިމެންޓް ދައްކާލައްވަނީ --ފޮޓޯ:ނިޝާން އަލީ/މިހާރު\nއާ ޓާމިނަލުން ފެންނާނީ ދިވެހިވަންތަ ސިފަތައް، އެއްބަސްވުމުގައި ސޮއިކޮށްފި\n27 ޖޫން 2019 - 13:22 28 comments\nވީއައިއޭގެ އާ ޓާމިނަލްގެ އެތެރޭގެ ޑިޒައިން ދިވެހިވަންތަ ސިފަތަކަކާ ހެދުމުގެ ގޮތުން ކުރީގެ އެއްބަސްވުމަށް ގެންނަ ބަދަލުގައި އެމްއޭސީއެލް އާއި ސައުދީ އަރަބިއްޔާގެ ބިން ލާދިން ގްރޫޕުން މިއަދު ސޮއިކޮށްފި އެވެ.\nވީއައިއޭގައި ބޭއްވި ރަސްމިއްޔާތުގައި އާ ޓާމިނަލަށް ގެންނަ ބަދަލުތަކުގެ އެއްބަސްވުމުގައި އެމްއޭސީއެލްގެ ފަރާތުން އެކްޓިން މެނޭޖިން ޑިރެކްޓަރު މޫސާ ސޯލިހު ސޮއިކުރެއްވި ބިންލާދިން ގްރޫޕްގެ ފަރާތުން ސޮއިކުރެއްވީ ސީއޯއޯ ޕައުލޯ ބީޖީ އެވެ.\nމީގެ ދޮޅު އަހަރެއްހާ ދުވަސް ކުރިން އާ ޓާމިނަލްގެ އަމަލީ މަސައްކަތް ފެށި ކަމަށް ވިޔަސް ހުއްޓިފައި އޮންނަތާ ދުވަސްތަކެއް ވެއްޖެ އެވެ. އެކަމަކު އެއްބަސްވުމަށް ގެންނަ ބަދަލުތަކުގައި ސޮއިކުރުމާާ އެކު އެ މަސައްކަތް ކުރިއަށް އޮތް ދިހަ ވަރަކަށް ދުވަހުގެ ތެރޭގައި ފެށޭނެ ކަމަށް، އެމްއޭސީއެލުން ބުންޏެވެ.\nސޯލިހު ވިދާޅުވީ ޓާމިނަލްގެ މަސައްކަތް އަލުން ފެށުމަކީ ވަރަށް ބޮޑު ކާމިޔާބީއެއެއް ކަމަށެވެ.\nޕައުލޯ ވިދާޅުވި ގޮތުގައި ޕްރޮޖެކްޓަށް މައްސަލަތަކެއް ދިމާވި ނަމަވެސް އެކަން ހައްލުކުރެވި އަލުން ފެށުނީ ސައުދީ ފަންޑުގެ އެހީތެރިކަމާ އެކު އެވެ.\nސައުދީ ފަންޑަކީ 357 މިލިއަން ޑޮލަރު (5.5 ބިލިއަން ރުފިޔާ) ހޭދަކުރާ މަޝްރޫއަށް މާލީ އެހީ ދޭ އެއް ފަރާތެވެ. އެ ފަންޑުގެ އިތުރުން ދެން ފައިސާ ދެނީ މެދުއިރުމަތީގެ އެހެން ބައެއް ގައުމުތަކުންނެވެ.\nޓާމިނަލްގެ ފައުންޑޭޝަނަށް ބޭނުންވާ ދަގަނޑު ހޮޅިތައް ޖެހުމުގެ އިތުރުން އެހެން މަސައްކަތެއް މިހާތަނަށް އޮތީ ނުކުރެވި އެވެ. އޭގެ ސަބަބަކީ ބޭނުންވާ ބައެއް ފައިސާ ލިބޭ ގޮތް އޭރު ހަމަނުޖެހުމެވެ.\nއާ ޓާމިނަލްގެ އެއްބަސްވުމަށް ގެންނަ ބަދަލުތަކުގައި ސައުދީ ބިންލާދިން ގްރޫޕްގެ ސީއޯއޯ ޕައުލޯ ބީޖީ (ކ)، އެމްއޭސީއެލްގެ އެކްޓިން ސީއީއޯ މޫސާ ސޯލިހު ސޮއިކުރަައްވަނީ --ފޮޓޯ:ނިޝާން އަލީ/މިހާރު\nމިހާރަށް ވުރެ ބޮޑު ޓާމިނަލެއްގެ ބޭނުން ޖެހިފައި އޮތް ރާއްޖޭގެ އެންމެ ބޮޑު އެއާޕޯޓްގައި ހަދާ ޒަމާނީ ޓާމިނަލް ނިންމަން އިތުރު މުއްދަތު ވެސް، އެއްބަސްވުމަށް ގެނައި ބަދަލުގެ ސަބަބުން، ވަނީ ދީފަ އެވެ. އެގޮތުން މިހާރު އޮތީ 2022 ގައި މަޝްރޫއު ނިންމާ ގޮތަށެވެ.\nއެމްއޭސީއެލްގެ އެސޯސިއޭޓް ޖެނެރަލް މެނޭޖަރު މުހައްމަދު ސޮލާހު ވިދާޅުވީ ޓާމިނަލް ނިމޭ އިރު އެތަން ފެންނާނީ ދިވެހިވަންތަ ގޮތަކަށް ކަމަށެވެ. އެގޮތުން ދިވެހިންގެ ސަގާފަތާއި އާދަކާދަތަކުގެ ސިފަތައް ޓާމިނަލުން ފެންނާނެ ކަމަށް އޭނާ ވިދާޅުވި އެވެ.\nއާ ޓާމިނަލްއާ ގުޅޭ ގޮތުން އެމްއޭސީއެލްގެ ކޮންސަލްޓެންޓް ޕައުލް އަޑުލް (ކ)، އެމްއޭސީއެލްގެ އެސޯސިއޭޓް ޖެނެރަލް މެނޭޖަރު މުހައްމަދު ސޮލާހު (ވ)--ފޮޓޯ:ނިޝާން އަލީ/މިހާރު\nގާތްގަނޑަކަށް 78،000 ސްކުއާ މީޓަރުގެ ޖާގަ ހިމެނޭ އާ ޓާމިނަލް ހަދަނީ އެންމެ ޒަމާނީ ހިދުމަތްތައް ލިބޭ ގޮތަށެވެ.\nއިތުރު ލިޔުންތައް އެއާޕޯޓް އާ ޓާމިނަލް ވެލާނާ އިންޓަނޭޝަނަލް އެއާޕޯޓް ބިން ލާދިން ގުރޫޕް އެމްއޭސީއެލް ސައޫދީ އަރަބިއްޔާ ރާއްޖެ-ސައުދީ


Avaguraana Nugovan, Huvadhoo Bas Veema Olhunee: Jabir - Vaguthu\nރައްޔިތުންގެ މަޖިލީހުގެ އިއްޔެގެ ޖަލްސާގައި އަވަގުރާނަ ގޮވާފައި ނުވާނެ ކަމަށް ވިދާޅުވެ، ދެއްކެވި ވާހަކަތައް ކާށިދޫ ދާއިރާގެ މެންބަރު އަބްދުﷲ ޖާބިރު ދިފާއުކުރައްވައިފިއެވެ..\nމަޖިލިހުގެ ޖަލްސާއަށް ޕްލޭނިން މިނިސްޓަރު މުހައްމަދު އަސްލަމް ހާޒިރުކުރުމުން، ޖާބިރު ވަނީ ގދ. ތނަދޫ ބަގާވާތުގެ މައްސަލައާ ގުޅުވާ ސުވާލު ކުރައްވާފައެވެ. އަދި ހުވަދޫ ބަހުރުވައިން ވާހަކަ ދައްކަވާ އޭނާ ވަނީ އަޑުގަދަވެސް ކުރައްވާފައެވެ. އެހެން ވާހަކަ ދެއްކެވުމުން ނިޒާމީ ނުކުތާއެއް ނަންގަވާ ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސެއިން ) ވަނީ ޖާބިރު އައުގުރާނަ ގޮވިކަމަށް ބުނެ މަޖިލީހުގެ ރިޔާސާތުގެ ސަމާލުކަމަށް އެކަން ގެންގޮސްފައެވެ.\n"މަޖިލިހުގެ ގަވައިދާ ހިލާފަށް މެމްބަރަކު ވަޒީރަކަށް ކުއްތާއަށް ގޮވައިފި. މިތަނުގައި އެހެން ވާހަކަ ދެއްކެވީމަ އިއްޒަތްތެރި ރައީސްގެ ސަމާލު ކަމަށް އެކަން ގެނައީ. މަޖިލިސް ގަވައިދުގައި އެގޮތަށް މުހާތަބް ނުކުރެވޭ" އަނދުން ހުސެއިން ވިދާޅުވިއެވެ.\nމިއަދުގެ ޖަލްސާގައި ނިޒާމީ ނުކުތާއެއް ނަންގަވާ ޖާބިރު ވިދާޅުވީ "ހުތާ" އޭ ވިދާޅުވުމުން ގިނަ ބަޔަކު އެ ލަފުޒުގެ މާނަ އޮޅުވާލާފައިވާ ކަމަށެވެ. އަދި އެއީ "ކުއްތާ" އޭ ކަމަށް ބުނެ ބައެއް މީހުންނަށް ހީވެފައިވާ ކަމަށް ޖާބިރު ވިދާޅުވިއެވެ..\nމަޖިލީހުގައި އިނގިރޭސީ އަދި އިޓަލީ ބަހުންވެސް ވާހަކަ ދައްކަވާ ޖާބިރު ވިދާޅުވީ މަޖިލީހުގައި މެންބަރުން ވާހަކަ ދައްކަން ވަކި ބަހެއް ނުވަތަ ބަހުރުވައެއް ކަނޑައެޅިފައި ނެތް ކަމަށެވެ.\nހުވަދޫ ބަސް ބައެއް މެންބަރުންނާއި އާންމުންނަށް ނޭނގުނު ނަމަވެސް އޭނާ މަޖިލީހުގައި ވިދާޅުވި ބަހެއްގެ މާނަ އޮޅުވައިލުން ބަލައި ނުގަނެވޭނެ ކަމަށް ވިދާޅުވިއެވެ.\nޖާބިރުގެ ނިޒާމީ ނުކުތާ ބަލައިގެންނެވުމަށް ފަހު ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވީ ޖާބިރު ވިދާޅުވި ބަސް މެމްބަރުންނަށް އޮޅި ވަޑައިގެންފައިވާ ކަމަށެވެ. ޖާބިރު ވިދާޅުވި ވާހަކަ މަޖިލީހުގެ ޔައުމިއްޔާގައި ހިމަނާނެ ކަމަށް ވިދާޅުވިއެވެ..\nނޮވެމްބަރު 24, 2021 12:09\nޖާބިރު ކިތަންމެ އަވަގުރާނަ ގޮވަން މޮޅަސް، ކެނެރީގޭ ނަޝީދައްވުރެ އަވަގުރާނަގޮވަން މޮޅެއް ނުވެވޭނެ.\nނޮވެމްބަރު 24, 2021 12:37\n"މިނިސްޓަރާދިމާއަށް އަވަގުރާނަގޮވައިފި" އެއީ ގަހެއްގައަޅާ ނޫނީ އަޑިއަށްފައިބާއެއްޗެއްތޯ؟ ޖާބިރުވިދާޅުވިއެއްޗެއް އަވަގުރާނައަކަށްވީގޮތަކީ ކޮބައިތޯ؟ ސަހަރާވަށައިގެންވާ ޕާކިންޒޯނުންލިބޭމަންފާ ގަރާޖުސިޓީއާއިއެކު އަދިވެސްލިބޭނެ!\nނޮވެމްބަރު 24, 2021 13:22\nޖާބިރަކީ މަޖިލީހުގެ އެންޓަރޓައިނިންގ !ހަމަ އެކަނި ބޭފުޅާ ވާހަކަ ފުޅު ދައްކަވާނެ ގަޑި އެއް ދުރާލައި އަންގާލަ ދިނުން އެދެން


ވަޒީފާގެ ފުރުސަތު : ހިއުމަން ރިސޯސް އޮފިސަރ (އެމް. އެސް. 2)\n29 މާރިޗު 2022\nޕަބްލިޝްކުރި ތާރީޚު: 29 މާރިޗު 2022\n- Job Offer and Acceptance Form


Male' ge goathi gedhoraa gulhey million eh haa liyekiun digital kuranee | Mihaaru\nމާލޭގެ ގޯތިގެދޮރާ ގުޅޭ މިލިއަނެއްހާ ލިޔެކިއުން ޑިޖިޓަލްކުރަނީ\nހައުސިން މިނިސްޓްރީގެ ގޯތިގެދޮރާ ބެހޭ ސެކްޝަންގައި ބެހެއްޓި ކިއު ސިސްޓަމް މިނިސްޓަރު މުއިއްޒު މިއަދު އިފްތިތާހުކޮށްދެއްވަނީ -- ފޮޓޯ: މުހައްމަދު ޝަރުހާން /މިހާރު\n29 ޑިސެމްބަރ 2016 - 12:18\nހުރަވީ ބިލްޑިންގައި ބޭއްވި ރަސްމިއްޔާތެއްގައި އެ މަސައްކަތް ހަވާލުކުރުމަށް ފަހު މިނިސްޓަރު ޑރ. މުހައްމަދު މުއިއްޒު ވިދާޅުވީ އެ މިނިސްޓްރީގައި 40 ވަރަކަށް އަހަރުގެ ކުރެހުންތަކާއި ގޭގޭގެ ރަޖިސްޓްރީތަކާއި އެނޫން ވެސް ގޯތިގެދޮރާ ގުޅޭ ޝަރުއީ ލިޔެކިއުންތަކުގެ ފައިލް އެބަހުރި ކަމަށެވެ.\n"އެތަކެތި ނަގައިގެން ކުރެހުމަކަށް ބަދަލު ގެންނަން ޖެހުނަސް، އެފަދަ އެހެން ކަމެއް ކުރަން ޖެހުނަސް މުވައްޒަފުން ޖެހެނީ ފައިލްތައް ހޯދައިގެން އެކަމުގައި އެތައް ދުވަހެއް ހޭދަކުރަން. އެކަމުގެ ސަބަބުން ވަރަށް ގިނަ ދުވަސްތައް ނަގާ،" މިނިސްޓަރު ވިދާޅުވި އެވެ.\nމުއިއްޒު ވިދާޅުވީ އެ ލިޔެކިއުންތައް ސްކޭންކުރުމަށް ފަހު ރައްކާކުރުމުން، ގެއެއްގެ ކުރެހުމަށް ބަދަލު ގެންނަން ޖެހުނަސް ވަރަށް ފަސޭހަވާނެ ކަމަށެވެ.\n"މި މަސައްކަތް އަންނަ އަހަރުގެ ޖުލައި މަސް ނިމުމުގެ ކުރިން ނިންމަން ހަވާލުކުރެވުނީ. މަދުވެގެން އެއް މިލިއަން ލިޔެކިއުން އެބަހުރި،" މިނިސްޓަރު ވިދާޅުވި އެވެ.\nހައުސިން މިނިސްޓްރީން ބުނީ އެ މަސައްކަތް ހަވާލުކޮށްފައި ވަނީ "ޖަވާބު" ކިޔާ ފަރާތަކާ ކަމަށެވެ.\nމުއިއްޒު ވިދާޅުވީ އަލަށް މިހާރު ގެނައި ބަދަލާ ގުޅިގެން މީގެ ކުރިން އެތައް މަހެއް ހޭދަވަމުންދިޔަ ހިދުމަތްތައް މިހާރު އެތައް ގުނައެއް އަވަހަށް ނިންމާލެވޭނެ ކަމަށެވެ. އެގޮތުން ހުރިހާ ތައްގަނޑުތައް ހުރި ކުރެހުމެއް ފާސްކުރަން ހުށަހަޅާތާ ގިނަވެގެން ތިން ދުވަހުގެ ތެރޭގައި ނިންމާލެވޭނެ ކަމަށް މިނިސްޓަރު ވިދާޅުވި އެވެ. އަދި ހުރިހާ ތައްގަނޑެއް ނެތް ކުރެހުމެއް ނަމަ ގިނަވެގެން 14 ދުވަހުގެ ތެރޭގައި ނިންމާލެވޭނެ ކަމަށް ވެސް ވިދާޅުވި އެވެ.\n"މިއީ މީގެ ކުރިން ތިން މަސް ނުވަތަ ހަ މަސް ހޭދަވާ ކަމެއް. އެކަމަކު މިހާރު ތިން ދުވަހުން ނިންމާލެވޭނެ،" މިނިސްޓަރު ވިދާޅުވި އެވެ.\nހައުސިން މިނިސްޓަރު ބޯހިޔާވަހިކަން ހައުސިން މިނިސްޓްރީ\nއައްދިއްޔޯތް! ނުރައްކަލުގެވެސް ނުރައްކާ! މާލޭގެ ޕްރައިމް ސަރަޙައްދުގައިހުރި ބިންބިމާއި ޢިމާރާތްތަކުގެވެރިންނަށް ބިރުބޮޑު! ދިމާވި "ޓެކްނިކަލް އެރާ" އެއްގެސަބަބުން ހުރިހާ ލިޔެކިއުމެއް ނެތިދިއުމުން ތަންތަނުގެ މިލްކުވެރިކަމާއި ކޮށްދީފައިވާ ރަޖިސްޓްރީގެ ޞައްޙަކަން ގެއްލި އެމީހާއަށް މިލްކުވެރިކަން ސާބިތުކޮށްދެވޭނެގޮތެއްނެތި، އެންމެފަހުގެ ނިންމުމަކީ ޝަރީޢަތުން ނިންމާ ނިންމުމަކަށް ވާކަމަށްވެއްޖެނަމަ، ތިއޮތީ ބޭނުންގޮތް ހެދިފަ! ދެންއިވިގެންދާނީ "އުސޫލު" ނިމޭގޮތްނޫންބާ؟\nވައްކަމާއި ބެހޭ ރިކޯޑްތައްވެސް ޑިޖިޓަލް ކުރަން ފެނޭ. އެއީ ގައުމގެ ތާރީކަށް ވަރަށް މުހިއްމު ލިޔެ ކިޔުން ތަކެއް\nއެކްސެލުން ބަލަހައްޓާ. އޭރުން ފަސޭހަވާނެ ކަންކުރާމީހުން ކަން ކުރަން. މިބުނީ އެއްޗެއް އިނގޭ\nމާލޭގެ ގޯތި ގެދޮރާއި ބެހޭ ލިޔެކިޔުން ޑިޖިޓަލް ކުރުން އެއީ ރަނގަޅު ކަމެކެވެ. އެކަމަކު ތިކަން ކުރަން ޖެހޭނީ ވަރަށް ރަނގަޅަށެެވެ. ސަރުކާރުގެ އައިސީޓީ ސިސްޓަމް އެބަޖެހޭ މެއިން ފްރޭމް ނެޓް ވޯރކް އަކުން ގުޅާލާ ނަމަވެސް މާލޭގައި ބޮޑު އެއް ބިލްޑިންގް ހަދާ އެބިލްޑިންގް ތެރޭގައި އެފަދަ ސާރވާ ތައް ބަހައްޓާ ސަރުކާރުގެ މިބާވަތުގެ ހުރިހާ ޑޮކިއުމެންޓޭޝަންސް އަދި ޑްރޯވިންގްސް ތައް އާރކައިވް ކުރަން. މީ ވަރަށް ކުރިން ވެސް ކިޔާ ލަވަ އެކެވެ. އެކަމަކު މިކަން އަދި ވެސް މިއަދާއި ހަމައަށް އައިއިރު ވެސް ވަނީ ނެވެފައެވެ.


Noonu Atholhu Madharusaage Hall Nimman Bayakaai Havaalu Kohffi - Vaguthu\nނ. އަތޮޅު ސްކޫލް ހޯލް އިމާރާތް ހަވާލުކޮށްފައިވަނީ އަފްމީ މޯލްޑިވްއާ\nނ. އަތޮޅު މަދަރުސާގެ މަލްޓި ޕާޕަސް ހޯލް އިމާރާތުގެ ނުނިމިހުރި މަސައްކަތް ހަވާލުކުރުމުގެ އެގްރިމަންޓްގައި ސޮއިކޮށްފިއެވެ.\nއެޑިއުކޭޝަނުން އެ މަސައްކަތް ހަވާލުކޮށްފައިވަނީ އަފާމީ މޯލްޑިވްއާއެވެ. އެޑިއުކޭޝަން މިނިސްޓްރީގެ ފަރާތުން ސޮއި ކުރެއްވީ ސްޓޭޓް މިނިސްޓަރު އަހުމަދު ރިޔާޒްއެވެ. އަފާމީ މޯލްޑިވް ފަރާތުން ސޮއި ކުރެއްވީ މެނޭޖިންގ ޑިރެކްޓާ އަމީން މުހައްމަދެވެ.\nމިނިސްޓްރީން ވިދާޅުވީ އެފަރާތުން މި މަސައްކަތަށް ހުށަހަޅުއްވާފައި ވަނީ 7,155,023.44 (ހަތް ހަ މިލިއަން އެއްލައްކަ ފަންސާސް ފަސް ހާސް ތޭވީސް ރުފިޔާ ސާޅީސް ހަތަރު ލާރި) އަށް ކަމަށެވެ. އެ މަސައްކަތް ހަވާލުކުރީ 300 ދުވަހުގެ ތެރޭގައި ނިންމާ ގޮތަށެވެ.\nއުއްމީދު ކުރަނީ 2022 ވަނަ އަހަރު އޭޕްރީލް މަހުގައި މިމަސައްކަތް މުޅިން ނިމޭނެކަމަށް މިނިސްޓްރީން ވިދާޅުވިއެވެ.\nމި އަހަރަށް ކަނޑައަޅާފައިވާ ބަޖެޓަށް ބަލާއިރު މުޅި ބަޖެޓްގެ 11 އިންސައްތަ ހާއްސަކޮށްފައިވަނީ ތައުލީމީ ދާއިރާއަށެވެ. މިނިސްޓަރު ޑރ. އައިޝަތު އަލީ ވިދާޅުވެފައި ގޮތުން ތައުލީމީ ހިދުމަތްތައް ފަސް ސަރަހައްދެއްގައި ތަރައްގީ ކުރުމަށް މި އަހަރުގެ ބަޖެޓުގައި އިސްކަމެއް ދީފައިވާނެ ކަމަށެވެ.\nމިހުރީ ހަމަ ވަރަށް ވަރުގަދަ ޕްރޮޖެކްޓްސް.


SunOnline: BREAKING: Zainab ge gaathilu hayyarukoffin, eyna kushah iuthiraafuvejje: Fuluhun\nޒައިނަބުގެ ގާތިލު ހައްޔަރުކޮށްފިން، އޭނާ ކުށަށް އިއުތިރާފްވެއްޖެ: ފުލުހުން\nރުގިއްޔާ މުހައްމަދު މޫސާ 23 Jan 2018, 15:59\nޒައިނަބުގެ ގާތިލު -- ފޮޓޯ: ޖިއޯ ނިއުސް\nލާހޯރު (ޖެނުއަރީ 23): މިމަހުގެ ނުވަ ވަނަ ދުވަހު ރޭޕްކޮށް މަރާލާފައި އޮއްވާ ފެނުނު ޒައިނަބު އަންސާރީގެ ގާތިލު ހައްޔަރުކޮށްފި ކަމަށް ޕާކިސްތާނުގެ ފުލުހުން ބުނެފި އެވެ.\nއެހާދިސާ ތަހުގީގު ކުރަމުންދާ ކަސޫރުގެ ފުލުހުންނާ ހަވާލާދީ ޖިއޯ ނޫހުގައިވާ ގޮތުން ޒައިނަބުގެ މަރާ ގުޅިގެން ހައްޔަރުކޮށްފައި ވަނީ ޒައިނަބުގެ އާއިލާއާ ގާތްތިމާގެ މީހެކެވެ. އަދި އިމްރާން ނަމަކަށް ކިޔާ އެމީހާ އަކީ އެއާއިލާ ދިރިއުޅޭ ގޭގެ އަވަށްޓެރިއެއް ކަމަށާއި، އޭނާއަކީ އާއްމުކޮށް އެގެއަށް ގޮސް އުޅުނު މީހެއް ކަމަށް އެނޫހުގައިވެ އެވެ.\nޕާކިސްތާނުގެ ނޫސްތަކުގައިވާ ގޮތުން މިދިޔަ ހޮނިހިރު ދުވަހުވެސް އުމުރުން 24 އަހަރުގެ އިމްރާން ހައްޔަރުކޮށްފައިވެ އެވެ. ނަމަވެސް އޭނާއަކީ ޒައިނަބުގެ އާއިލާއާ ގާތް މީހެއް ކަމަށް ބުނެ އިމްރާންގެ އާއިލާއިން ޝަކުވާ ކުރުމުން އޭނާގެ ޑީއެންއޭ ޓެސްޓު ނުކޮށް ދޫކޮށްލީ ކަމަށް ރިޕޯޓުތަކުގައިވެ އެވެ.\nއަދި އޭގެ ފަހުން އޭނާ ކަސޫރު ދޫކޮށް އެހެން ސިޓީއަކަށް ފިލައިގެން ދިޔަ ކަމަށާއި އޭނާ އެނބުރި އައުމުން ޑީއެންއޭ ޓެސްޓު ކުރަން ހައްޔަރު ކުރީ ކަމަށް ނޫސްތަކުގައިވެ އެވެ. އަދި އިމްރާން ވަނީ މިހާރު ޒައިނަބު މަރާލި ކަމަށް އިއުތިރާފުވެފައި ކަމަށް ވެސް ފުލުހުންނާ ހަވާލާދީ ޖިއޯ ނޫހުގައިވެ އެވެ.\nޕަންޖާބުގެ ސަރުކާރުގެ ތަރުޖަމާނު މާލިކް އަހުމަދު ޚާން ވިދާޅުވި ގޮތުގައި އިމްރާންގެ ތަފްސީލީ ޑީއެންއޭ ރިޕޯޓު ވަރަށް އަވަހަށް ލިބޭނެ އެވެ. އަދި ޒައިނަބުގެ ހަށިގަނޑުން ފެނުނު ޑީއެންއޭ އަކީ އިމްރާންގެ ޑީއެންއޭކަން ކަށަވަރު ވެއްޖެ ނަމަ، އޭނާއާ އިތުރު ހަތް މައްސަލައަކާ ގުޅުވޭނެ ކަމަށް އަހުމަދު ޚާން ވިދާޅުވި އެވެ.\nމީގެ އިތުރުން، ޖިއޯ ނޫހުގައިވާ ގޮތުން ޒައިނަބު ގެއްލުނު ދުވަހު އެކުއްޖާގެ އަތުގައި ހިފައިގެން ފިރިހެނަކު ދާ މަންޒަރު ފެންނަ ސީސީޓީވީ ފުޓެޖް އާއްމު ވުމުން އިމްރާން ވަނީ އޭނާގެ ތުނބުޅި ބާލާފައި އެވެ. އޭގެ ސަބަބުން އޭނާ ފާހަގަ ކޮށް، ހައްޔަރު ކުރަން ދަތިވި ކަމަށް ރިޕޯޓުތަކުގައިވެ އެވެ.\nއުމުރުން ހަތް އަހަރުގެ ޒައިނަބު ދިރިހުއްޓާ އެންމެ ފަހުން ފެނިފައި ވަނީ މިމަހުގެ ހަތަރެއްގައި ގުރުއާން ކުލާހަށް ދިޔަ މަގުމަތީގައި އެވެ. ޒައިނަބުގެ ޕޯސްޓްމޯޓަމް އިން ދެއްކި ގޮތުގައި އެކުއްޖާ މަރާލާފައި ވަނީ ނޭވާ ހާސްކޮށްލައިގެންނެވެ. އަދި ޒައިނަބު ރޭޕްކޮށް އަނިޔާކޮށްފައިވާ ކަމުގެ ނިޝާންތައް ފެނިފައިވާ ކަމަށާއި އެކުއްޖާގެ ހަށިގަނޑު ފެނިފައި ވަނީ މަރުވިތާ ދޭއް ނުވަތަ ހަތަރު ދުވަސް ފަހުން ކަމަށް ލަފާ ކުރެވޭ ކަމަށް ވެސް ޑޯން ނޫހުގައިވެ އެވެ. (ޖިއޯނިއުސް)


ހަސަން އިސްމާއިލްގެ މައްސަލާގައި ފިޔަވަޅު އަޅައިފިން: ރައީސް އޮފީސް – Dhen.mv\nހަސަން އިސްމާއިލްގެ މައްސަލާގައި ފިޔަވަޅު އަޅައިފިން: ރައީސް އޮފީސް\nFebruary 2, 2020 - 3:30 pm\nރައީސް އޮފީހުގެ ކޮމިއުނިކޭޝަން ސެކްރެޓަރީ ހަސަން އިސްމާއީލް އަންހެން ނޫސްވެރިއަކަށް ޖިންސީ ފުރައްސާރަ ކުރި މައްސަލާގައި ފިޔަވަޅު އަޅާފައިވާ ކަމަށް ރައީސް އޮފީހުން ބުނެފިއެވެ.\nހަސަން އިސްމާއީލް ޖިންސީ ފުރައްސާރަކޮށްފައި ވަނީ ދަ އެޑިޝަން އޮންލައިންގެ ނޫސްވެރިއެއް ކަމަށްވާ އާމިނަތު ރާއިޢާ މުނައްވަރަށެވެ.\nރާއިއާ ފޮނުވި ސިޓީއެއްގެ ޖަވާބުގައި ރައީސް އޮފީހުން ބުނެފައި ވަނީ ރާއިޢާގެ ސިޓީގައި ބަޔާންކޮށްފައިވާ މައްސަލާގައި އެ އޮފީހުން އަޅަންޖެހޭ ފިޔަވަޅު މިހާރު ވާނީ އަޅާފައި ކަމަށެވެ. އަދި އެ އޮފީހުގެ މުވައްޒަފެއްގެ މައްސަލަ ރައީސުލްޖުމްހޫރިއްޔާގެ ސަމާލުކަމަށް ގެނައިތީ ރައީސް އިބްރާހިމް މުހައްމަދު ސޯލިހު އެކަން ފާހަގަކުރައްވާ ކަމަށް ވެސް އެ ސިޓީގައިވެއެވެ. ނަމަވެސް އެޅި ފިޔަވަޅެއް އެ ސިޓީގައި ބަޔާންކޮށްފައެއްނުވެއެވެ.\nހަސަން އިސްމާއީލް ރާއިޢާ ކައިރީ ބުނެފައި ވަނީ ރާއިޢާ ވެސް ކުރިއަރަން ބޭނުންނަމަ ޖެހޭނީ އޭނައާ އެކު ރިސޯޓަށް ގޮސް މަޖާކޮށްލަން ކަމަށެވެ. އަދި އެގޮތަށް އޯޕަން މައިންޑަކާއެކު ރާއިޢާ އޭނައާ އެކު އުޅޭނަމަ ރާއިޢާގެ ބައްޕަ ޑރ. މުހައްމަދު މުނައްވަރަށް އެމެރިކާގެ އެމްބެސެޑަރުކަން ދޭނެ ކަމަށް ބުނެފައިވެއެވެ.\nމީގެއިތުރުން ރާއިޢާގެ ކޮށްކޮގެ ކިޔެވުމަށް އެހީ ލިބޭނެ ކަމަށާއި އަދި ބަލިކޮށްކޮއަށް ރަނގަޅު ފަރުވާ ލިބޭނެ ކަމަށް ވެސް ބުނެފައިވެއެވެ.\nނަމަވެސް ރާއިޢާ ވަނީ އެ ހުށަހެޅުމަށް އިންކާރުކޮށްފައެވެ.\nއެވަރުން ނުވެގެން މިހާރު ނޫހުގެ ހިއްސާދާރެއް ކަމަށްވާ ވާހިލް ޒާހިރު ހުސައިނަށް ގުޅައި މިހާރު ނޫހަށްދޭ ސްޕޮންސަރ ތައް ކަނޑާލެވިދާނެ ކަމަށާއި އެހެން ނޫނީ ތިތާއުޅޭ ރާއިޢާ އޭނާ ބުނާ ވޯކްޝޮޕެއްގައި ބައިވެރިކުރުމަށް ހަސަން އިސްމާއިލް އެދުނެވެ.


Amerrica ge mathindhaa boat ufulaa manavareh Gulf ah\nއެމެރިކާގެ މަތިންދާބޯޓް އުފުލާ މަނަވަރު، ޔޫއެސްއެސް ނިމިޒް ގަލްފަށް މިސްރާބުޖަހަން ވަނީ އަންގާފައި\nއީރާގާއި އަފްޣާނިސްތާނުން އެމެރިކާ ސިފައިން މަދު ކުރުމަކީ ޓްރަމްޕްގެ ރިޔާސީ ވައުދެކެވެ. މިއީ ދެ ވަނަ ދައުރެއް ލިބިވަޑައިގަންނަވާނެ ކަމުގެ އުންމީދުގައި ޓްރަމްޕް ވިދާޅުވި ބަސްފުޅެކެވެ. އެހެން ނަަމަވެސް، އެމެރިކާގެ ރިޔާސީ އިންތިހާބު ނިމި، ކުރި އަށް އޮތް ދައުރު ޓްރަމްޕަށް ވަނީ ގެއްލިވަޑައިގެންފަ އެވެ.\nގައުމުން ބޭރުގައި އެމެރިކާ ތަމްސީލްކުރާ ސިފައި މަދު ކުރައްވާނެ ކަމަށް ޓްރަމްޕް ވިދާޅުވި ވިދާޅުވުން ދަމަހައްޓަވައި އަމަލީ ސިފަ ޖެއްސުމަށް ގޮވާލެއްވުމުން، ޕެންޓަގަން ފަދަ ދިފާއީ ބާރުތަކަށް މިކަން ވަނީ ލާޒިމްވެފަ އެވެ.\nއެމެރިކާގެ މަތިންދާބޯޓް އުފުލާ މަނަވަރު، ޔޫއެސްއެސް ނިމިޒް ޕާސިއަން ގަލްފަށް މިސްރާބު ޖެހުމަށް ޕެންޓަގަނުން ވަނީ އަންގާފަ އެވެ. އެއީ އެމެރިކާ ސިފައިގެ ރައްކާތެރި ކަމަށް ޓަކައި ކަމަށް އެ އޭޖެންސީން ބުނެ އެވެ. ގިނަ އަދަދެއްގެ ސިފައިން އެއްފަހަރާ ހަރަކާތްތެރިވާ ދަނޑިވަޅެއްގައި، ދުޝްމަނުންގެ ކިބައިން އަތުވެދާނެ ނުރައްކަލަކަށް ސަމާލުވުމަށްޓަކައި ކަމަށް ވެސް ބުނެ އެވެ. އެހެން ނަމަވެސް، ނިމިޒްގެ މި ދަތުރާ ދިމާކޮށް ދުނިޔެ އަށް އަންނަ ބަދަލުތަކާ ބެހޭ ގޮތުން ކަތި ނަޒަރަކުން ދަނީ ބެލެވެމުންނެވެ.\nދުނިޔޭގެ ސިޔާސީ މަސްރަހުގައި ހުރި ހަބަރުތަކަށް ބަލާއިރު، ނިމިޒް ދަތުރު ފަށާފައި ވަނީ، ޓްރަމްޕްގެ އެޖެންޑާ ތަންފީޒް ކުރުމަކަށް ނޫނެވެ. އަނެއްކޮޅުން، އީރާންގައި އަވަހާރަކޮށްލި ނިއުކްލިއާ ސައިންޓިސްޓް، މުހުސިން ފަހްރިޒާދޭ އަށް ހަމަލާދިމުގެ ކުރިންނެވެ. އެހެންކަމުން، ޕެންޓަގަނުން ގަލްފް ސަރަހައްދަށް މަތިންދާބޯޓް އުފުލާ މަނަވަރެއް ފޮނުވަނީ އީރާގާއި އަފްޣާނިސްތާނުން އެމެރިކާ ސިފައިން ބާލާތީ އެއް ނޫނެވެ.\nސީއެންއެން ރިޕޯޓްކުރާ ގޮތުގައި، އަންނަ ޖެނުއަރީގައި އެމެރިކާގެ އާ ސަރުކާރު، ޖޯ ބައިޑަން ރައީސްކަމާ ހަވާލުވެ ވަޑައިގަންނަވާއިރު ވެސް، މަތިންދާބޯޓް އުފުލާމަނަވަރު އޮންނާނީ ގަލްފު ސަރަހައްދުގަ އެވެ.


Umra Ah Meehun Gendhiumah Shauguveriva Faraiythakun Proposal Hushahelhumah Hulhuvaalaifi - Vaguthu\nޢުމްރާއަށް މީހުން ގެންދިއުމަށް ޕްރޮޕޯޒަލް ހުށަހެޅުމަށް ހުޅުވާލައިފި\nދިވެހިރާއްޖެއިން ޢުމްރާއަށް މީހުން ގެންދިއުމަށް ޝައުޤުވެރިވާ ފަރާތްތަކަށް ޕްރޮޕޯޒަލް ހުށަހެޅުމުގެ ފުރުޞަތު އިސްލާމިކް މިނިސްޓްރީން ހުޅުވާލައިފިއެވެ.\nއިސްލާމިކް މިނިސްޓްރީން މިއަދު ކުރި އިއުލާނެއްގައި ވިދާޅުވީ ދިވެހިރާއްޖެއިން މީހުން ޢުމްރާއަށް ގެންދިއުމާ ބެހޭގޮތުން 24 ޖަނަވަރީ 2019 ގައި ގެޒެޓް ކޮށްފައިވާ "ދިވެހިރާއްޖެއިން ޢުމްރާއަށް މީހުން ގެންދިއުމާބެހޭ އުސޫލު" ގައިވާ ގޮތުގެ މަތީން އެކަމަށް އެދި ޕްރޮޕޯޒަލް ހުށަހެޅޭނީ، އެ އުސޫލުގެ5ވަނަ މާއްދާގައި ބުނެފައިވާ ޝަރުޠު ފުރިހަމަވާ ކުންފުނިތަކުން ކަމަށެވެ.\n"ދިވެހިރާއްޖެއިން ޢުމްރާއަށް މީހުން ގެންދިއުމާބެހޭ އުސޫލު" އަށް ބައެއް ބަދަލުތައް އިއްޔެ ވަނީ ގެނެސްފައެވެ. އެބަދަލުތައް ވަނީ ސަރުކާރުގެ ގެޒެޓްގައި ޝާޢިޢު ކުރައްވާފައެވެ.\nއިސްލާމިކް މިނިސްޓްރީން މިއަދު ކުރެއްވި އިއުލާނުގައި ވިދާޅުވީ ޕްރޮޕޯޒަލްފޮތް 07 އޮކްޓޯބަރ 2019 ވާ ހޯމަ ދުވަހުން ފެށިގެން 16 އޮކްޓޯބަރ 2019 ވާ ބުދަ ދުވަހާ ހަމައަށް އަށް ސަރުކާރު ބަންދުނޫން ކޮންމެ ދުވަހަކު 8:00 އިން 12:00 އަށް އިސްލާމިކް މިނިސްޓްރީގެ ކައުންޓަރުން ގަންނަން ލިބެން ހުންނާނެއެވެ. ޕްރޮޕޯސަލް ފޮތުގެ އަގަކީ -/5000 (ފަސްހާސް) ރުފިޔާއެވެ.\nދިވެހިރާއްޖެއިން ޢުމްރާއަށް މީހުން ގެންދިޔުމުގެ ހުއްދަ ލިބުމަށްފަހު "ދިވެހިރާއްޖެއިން ޢުމްރާއަށް މީހުން ގެންދާ ކުންފުނިތަކުގެ ދަފުތަރު" ގައި ރަޖިސްޓަރީކުރަން ޖެހޭނެއެވެ. ރަޖިސްޓަރީ ފީގެގޮތުގައި 25000 ރުފިޔާ ދައްކަންޖެހޭނެއެވެ.\nޕްރޮޕޯޒަލްތައް ބަލައިގަތުމަށް ހަމަޖެހިފައިވަނީ 13 އޮކްޓޯބަރ 2019 ވާ އާދިއްތަ ދުވަހުން ފެށިގެން 17 އޮކްޓޯބަރ 2019 ވާ ބުރާސްފަތި ދުވަހާ ހަމައަށް ސަރުކާރު ބަންދުނޫން ކޮންމެ ދުވަހަކު 08:00 އިން 12:00 އަށް އިސްލާމިކް މިނިސްޓްރީގެ ކައުންޓަރުންނެވެ.\nޕްރޮޕޯސަލް ގަނެފައިނުވާ ކުންފުނިތަކުގެ ޕްރޮޕޯސަލް ބަލައިގަންނަ ގޮތަށް ހަމަޖެހިފައިނުވާ ކަމަށް ވެސް އިސްލާމިކް މިނިސްޓްރީގެ އިއުލާނުގައި ވިދާޅުވެފައިވެއެވެ.\nއޮކްޓޯބަރ 6, 2019 11:25\nޑިސެމްބަރ ، ނޮވެމްބަރ މަހުގެ އުމްރާގެ ޖާގަތަށް ފުލްވެފައިވާކަމަށާއި މިހާރު ރަމަޝާން މަހުގެ އުމްރާއަށް ހުޅުވާލާފައިވާކަމަށް ބައެއްކުންފުނިތަކުން ދަނީ އިސްތިހާރު ޖަހަމުން ، އެކަމަކު އަދި ކިރިޔާ ތިޔަ ހުޅުވާލީ\nއޮކްޓޯބަރ 6, 2019 16:46\nދެއަރަށް ހުއްދަ ދީފަ އޮތީ\nކޮންމެހެން ދޭންޖެހޭ ޖމާއަތެއް އޮތީ .އެހެންނޫނީ ދެއިރުކާބޭހެންހެން ހުއްދަދޭންޖެހޭކަމެއްނޭގެ


Azharun teacherun nulibi Arabaiyya ah dhathivefai | Mihaaru\nއަރަބިއްޔާ ސްކޫލުގެ ދަރިވަރުންތަކެއް --ފޮޓޯ: ސޯޝަލް މީޑިއާ\nއަޒްހަރުން ޓީޗަރުން ނުލިބި އަރަބިއްޔާ އަށް ބޮޑު ދަތިކަމެއް\n05 ފެބުރުއަރީ 2019 - 15:32 20 comments\nއަޒްހަރު ޔުނިވާސިޓީން، އަރަބިއްޔާ ސްކޫލަށް މިއަހަރު ފޮނުވަން ހަމަޖެއްސި ގިނަ ޓީޗަރުން އަދި ވެސް ނުލިބޭތީ ސްކޫލުގައި ކިޔަވައިދިނުމުގައި ދަތިތަކާ ކުރިމަތިވެއްޖެ އެވެ.\nއެ ސްކޫލުގެ ޕްރިންސިޕަލް މުހައްމަދު ޝުޖާއު އަބްދުލްރަހީމް މިއަދު ވިދާޅުވީ އަޒްހަރުން މިއަހަރު 22 ޓީޗަރުން ފޮނުވަން ހަމަޖައްސާފައި ވިޔަސް މިހާތަނަށް ރާއްޖެ އައީ ހަތަރު ޓީޗަރަކު ކަމަށެވެ. ބާކީ ތިބި މީހުން ގެނައުމުގެ މަސައްކަތް ކުރަމުން އަންނަކަމަށް، އަޒްހަރުން ބުނެފައިވާ ކަމަށް އޭނާ ވިދާޅުވި އެވެ.\nއަޒްހަރުގެ ޓީޗަރުން ނުލިބޭތީ އަރަބިއްޔާގައި މިހާރު ކިޔަވައިދެނީ ދިވެހިރާއްޖޭގެ ގައުމީ ޔުނިވާސިޓީ (އެމްއެންޔޫ) އަދި އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) ގެ ލެކްޗަރާއިންގެ އެހީގަ އެވެ. އެގޮތުން އެމްއެންޔޫގެ 18 ލެކްޗަރާއިން ކިޔަވައިދެމުން އަންނައިރު އައިޔޫއެމްގެ ވެސް ހަތަރު ވަރަކަށް ލެކްޗަރާއިން ކިޔަވައިދެ އެވެ.\n"ކިޔަވައިދިނުމަށް ދަތިވޭ ޓީޗަރުން ނުލިބި ލަސްވެގެންދާތީ. މިދިޔަ މަހުގެ 17 ވަނަ ދުވަހު އަޒްހަރުން ބުނީ އަދި މަހެއް ނަގާނެއޭ ޓީޗަރުން ފޮނުވުމަށް. އެ މުއްދަތުގައި ޓީޗަރުން ނުލިބިއްޖެނަމަ ވަރަށް ދަތިތަކާ ކުރިމަތިވާނެ،" އާބާދީގައި 850 ދަރިވަރުން ކިޔަވަމުން އަންނަ ސްކޫލުގެ ޕްރިންސިޕަލް ވިދާޅުވި އެވެ.\nއޭނާ ވިދާޅުވި ގޮތުގައި ޓީޗަރުން ނުލިބި ލަސްވެގެން އުޅެނީ ޓީޗަރުންގެ ސެލެކްޝަން އަދި ވެސް ނުނިމޭތީކަމަށް އަޒްހަރުން އަންގާފައިވާ ކަމަށެވެ.\nއެމްއެންޔޫގެ ޖެނުއަރީ އިންޓޭކުގެ ކިޔެވުން ފަށަން ހަމަޖައްސާފައިވަނީ މި މަހުގެ 24 ވަނަ ދުވަހެވެ. އައިޔޫއެމްގެ ކިޔެވުން އަންނަ އާދިއްތަ ދުވަހު ފަށާނެ އެވެ. ޝުޖާއު ވިދާޅުވީ އެމްއެންޔޫގެ ކިޔެވުން ފެށެންވާއިރަށް ޓީޗަރުން ނައިސްފިނަމަ ވަރަށް ބޮޑު އުނދަގުލަކާ ކުރިމަތިވާނެ ކަމަށެވެ.\nރާއްޖޭގައި އަރަބި ތައުލީމު އުނގަންނައިދިނުމަށް މީގެ 32 އަހަރު ކުރިން އަރަބިއްޔާ ސްކޫލު އުފެއްދި ފަހުން، ކޮންމެ އަހަރަކު ވެސް އަޒްހަރުން ޓީޗަރުން ފޮނުވަ އެވެ. އެމީހުން ފޮނުވަނީ ދެ ތިން އަހަރަށެވެ. އެ މުއްދަތު ހަމަވުމުން އަޒްހަރުން އަނެއްކާ ވެސް އާ ޓީޗަރުން ހޮވަނީ އެވެ.\nއެ ޓީޗަރުންނަށް މުސާރަ ދެނީ އަޒްހަރު ޔުނިވާސިޓީންނެވެ. ނަމަވެސް ޕޮކެޓް މަނީގެ ގޮތުގައި އަރަބިއްޔާ ސްކޫލުން 1200ރ. ދެ އެވެ.


Quarter final gai Ronaldo Real Madrid aa dhekolhah? | Mihaaru\nއިޓާލިއަން ލީގުގެ މެޗެއްގެ ތެރެއިން ރޮނާލްޑޯ: ޔުވެންޓަސް އާއި ރެއާލް ޗެމްޕިއަންސް ލީގުގެ ކުއާޓާ ފައިނަލުގައި ކުޅެން ޖެހިދާނެ.-- ފޮޓޯ: އޭއެފްޕީ\n11 ޖުލައި 2020 - 10:262comments\nއިއްޔެ ނެގި ޗެމްޕިއަންސް ލީގުގެ ކުއާޓާ ފައިނަލުގެ ގުރުއަތުލުމުގައިވާ ގޮތުން މެންޗެސްޓާ ސިޓީ އާއި ރެއާލް ކުޅޭ މެޗުން މޮޅުވާ ޓީމެއް ކުއާޓާގައި ނުކުންނަން ޖެހޭނީ ލިޔޯނާއި ޔުވެންޓަސް ކުޅެގެން މޮޅުވާ ޓީމަކާ އެވެ. ދެ ވަނަ ބުރުގެ ފުރަތަމަ ލެގުގައި ޔުވެންޓަސް އަދި ރެއާލް ވެސް ވަނީ ބަލިވެފަ އެވެ. ލިޔޯން ދަނޑުގައި ޔުވެންޓަސް ބަލިވީ 1-0 އިންނެވެ. އަދި ރެއާލް އަމިއްލަ ދަނޑުގައި ސިޓީ އަތުން ބަލިވީ 2-1 އިންނެވެ. ކުއާޓާ އިން ފުރުސަތު ހޯދަން ރެއާލާއި ޔުވެންޓަސް އަށް އޮތީ އުނދަގޫ މަސައްކަތެކެވެ.\nކޮވިޑް-19 ގެ ސަބަބުން ޗެމްޕިއަންސް ލީގު މެދުކަނޑާލީ އެ މުބާރާތުގެ ދެ ވަނަ ލެގުތައް ކުޅެމުން ދަނިކޮށެވެ. އަލުން ފަށާއިރު ދެ ވަަނަ ލެގުގެ މެޗުތައް ކުޅޭނެ ދަނޑެއް ކަނޑައެޅުމުގައި މައްސަލަތަކެއް ކުރިމަތިވެދާނެ ކަމަށް ބެލެވުނު ނަމަވެސް މިހާރު ޔުއެފާ އިން ނިންމާފައިވަނީ ދެ ވަނަ ލެގުތައް ކުޅޭނީ ހަމަކުރިން ވެސް އޮތްގޮތަށް އެ ކުޅެން އޮތް ދަނޑެއްގަ އެވެ. ޕޯޗުގަލްގެ ލިޒްބަންގައި މެޗުތައް ފަށާނީ ކުއާޓާ ފައިނަލުން ފެށިގެންނެވެ.\nސިޓީ ދަނޑުގައި ރެއާލާ ދެކޮޅަށް ކުޅޭ މެޗާއި ޔުވެންޓަސް ދަނޑުގައި ލިޔޯނާ ދެކޮޅަށް ކުޅޭ މެޗު އޮންނާނީ އޮގަސްޓް މަހުގެ ހަތް ވަނަ ދުވަހުގަ އެވެ. އެ ދުވަހު ރެއާލާއި ޔުވެންޓަސް މޮޅުވެއްޖެނަމަ އޮގަސްޓް 15 ވަނަ ދުވަހަކީ ރޮނާލްޑޯ އަށް ހާއްސަ ދުވަހަކަށްވާނެ އެވެ. އޭނާގެ އުފަން ގައުމުގައި ކުރީގެ ކްލަބް ރެއާލާ ދެކޮޅަށް ކުޅޭ މެޗު އޮންނާނީ އެ ދުވަހު އެވެ. މީގެ ދެ އަހަރު ކުރިން ބޮޑު އަގުގައި ޔުވެންޓަސް އަށް ބަދަލުވުމުގެ ކުރިން ރޮނާލްޑޯ ވަނީ ރެއާލާ އެކު ހަތަރު ފަހަރު ޗެމްޕިއަންސް ލީގު ކާމިޔާބުކޮށްފަ އެވެ. ރޮނާލްޑޯ ރެއާލުގައި ހުރެ ޖެހި ގިނަ ގޯލުތަކާ އެކު އޭނާ ވެފައިވަނީ ޗެމްޕިއަންސް ލީގުގެ ތާރީހުގައި އެންމެ ގިނަ ގޯލު ޖެހި ކުޅުންތެރިޔާ އަށެވެ.\nމުބާރާތުގެ އެންމެ ފަހުގެ ޗެމްޕިއަން ލިވަޕޫލް ކަޓުވާލި އެތުލެޓިކޯ މެޑްރިޑް ކުއާޓާގައި ނުކުންނާނީ ޖަރުމަނުގެ އާރްބީ ލިޕްޒިގާ ދެކޮޅަށެވެ. ކުއާޓާގައި ނަޕޯލީ އާއި ބާސެލޯނާ ތެރެއިން މޮޅުވާ ޓީމެއް ނުކުންނާނީ ބަޔާން މިއުނިކާއި ޗެލްސީގެ ތެރެއިން މޮޅުވާ ޓީމަކާ ދެކޮޅަށެވެ. އަދި މުބާރާތުގައި ފުރަތަމަ ފަހަރަށް ވާދަކޮށް ކުއާޓާ އަށް ދަތުރުކޮށްފައިވާ އިޓަލީގެ އެޓަލަންޓާ ކުއާޓާގައި ނުކުންނާނީ ފްރާންސްގެ ޕީއެސްޖީއާ ދެކޮޅަށެވެ.\nކުއާޓާ ފައިނަލުން ފެށިގެން ހުރިހާ މެޗެއް އެއް ލެގު އުސޫލުން ކުޅެ ލިޒްބަންގައި ފައިނަލް މެޗު ކުޅެން ނިންމާފައިވަނީ އޮގަސްޓް 23 ވަނަ ދުވަހު އެވެ.\nއިތުރު ލިޔުންތައް ރިއަލް މެޑްރިޑް ޗެމްޕިއަންސް ލީގު ކްރިސްޓިއާނޯ ރޮނާލްޑޯ ޔުވެންޓަސް


ގުރައިދޫގައި ބިދޭސީއަކު މަރާލި މައްސަލާގައި ދައުވާކޮށްފި\nޓެކްސީ ޑްރައިވަރެއް ކަމަށްވާ ގާސިމް ހަސަންގެ މަރުގެ ދައުވާ ލިބޭ އަދުހަމް މުހައްމަދު ފުލުހުންނާ ބެހޭގޮތުން ކުރި ތުހުމަތުތައް ފުލުހުން މިއަދު ދޮގުކޮށްފި އެވެ.\nޓެކްސީ ޑްރައިވަރެއް ކަމަށްވާ ގާސިމް ހަސަންގެ މަރުގެ ދައުވާ ލިބޭ އަދުހަމް މުހައްމަދު ފަހުން ދައުވާ އަށް އިންކާރު ކުރިޔަސް، ހެކީގެ މައްޗަށް ބިނާކޮށް، އޭނާގެ މައްޗަށް ކުށް ސާބިތު...\nއިއްސެގެ މަރު ފޮރުވިކަމުގެ ދައުވާ ސާބިތެއް ނުވި\nހއ. އިހަވަންދޫ އައިސް ޕްލާންޓް ތެރޭގައި އިސްމާއިލް އުމަރު (އިއްސެ) މަރާލިކަން އެނގި ހުރެ އެކަން ފޮރުވި ކަމަށް ބުނެ ދައުލަތުން ދެ ބިދޭސީއަކަށް ކުރި ދައުވާ ސާބިތުނުވާ ކަމަށް ކްރިމިނަލް ކޯޓުން ހުކުމްކޮށްފި އެވެ.


އާންމުންގެ ޚިޔާލު ހޯދުމަށް ހުޅުވާލުން: ވިޔަފާރީގެ ދާއިރާގައި ވާދަވެރިކަން އުފައްދައި ދެމެހެއްޓުމުގެ ބިލު\n'ވިޔަފާރީގެ ދާއިރާގައި ވާދަވެރިކަން އުފައްދައި ދެމެހެއްޓުމުގެ ބިލު' އެކުލަވާލާފައިވަނީ، ދިވެހިރާއްޖޭގައި ޤާއިމުވެގެން ހިންގާ ވިޔަފާރިތަކުގެ މެދުގައި، ވާދަވެރިކަން އުފައްދައި ދެމެހެއްޓުމަށާއި، ވިޔަފާރިތަކުގެ މެދުގައި، ވާދަވެރިކަން ހަނިވާގޮތަށް ހިންގާ ވިޔަފާރީގެ ޢަމަލުތަކުގެ ސަބަބުން ޤައުމުގެ އިޤްތިޞާދީ ކުރިއެރުމަށް ކުރާ ނޭދެވޭ އަސަރުތައް ހުއްޓުވުމަށެވެ. އަދި، މިބިލުގައި، ވާދަވެރިކަމަށް ހުރަސްއަޅާ އެއްބަސްވުންތަކާއި ވިޔަފާރީގެ ޢަމަލުތައް މަނާކުރުމާއި، މާކެޓުގައި ނުފޫޒުފޯރުވޭނޭ މަޤާމެއް ލިބިފައިވާ ވިޔަފާރިއަކުން އެފަދަ މަޤާމެއްގެ ބޭނުން ނަހަމަ ގޮތުގައި ބޭނުންކުރާ ކުރުން މަނާކުރެވޭނެ ނިޒާމެއް ޤާއިމުކުރެވޭނެ ގޮތްތައް ކަނޑައަޅާފައިވާނެއެވެ. މީގެ އިތުރުން، އެއް ވިޔަފާރިއެއް އަނެއް ވިޔަފާރިއަކާ 'މާރޖާރއެއް' ހެދުމުގެ ސަބަބުން ވިޔަފާރީގެ ދާއިރާގެ ވާދަވެރިކަމަށް އާދަޔާ ޚިލާފަށް ހުރަސްއެޅިގެންދާދިޔުން ކޮންޓްރޯލްކުރުމުގެ ގޮތުން ކަމާބެހޭ އުޞޫލުތައް އެކުލަވާލުމަށްވެސް މަގުފަހިވެގެންދާނެއެވެ. މިބިލަކީ، ޖުމްލަގޮތެއްގައި، ވިޔަފާރީގެ ދާއިރާގައި ވާދަވެރިކަން އުފައްދައި ދެމެހެއްޓުމާބެހޭ ކަންކަން ބަލަހައްޓާ އިދާރާގެ ބާރުތަކާއި މަސްއޫލިއްޔަތުތައް ބަޔާންކުރުމަށް އެކުލަވާލާފައިވާ ބިލެކެވެ.\nމިބިލު ޢާންމުންގެ ޚިޔާލަށް ހުޅުވާލައި، މިމިނިސްޓްރީގެ ވެބްސައިޓުގައި ޝާއިޢުކޮށްފައިވާނެއެވެ. ޚިޔާލު ހުށަހަޅުއްވަން ޝައުޤުވެރިވާ ފަރާތްތަކުން، 11 މާރިޗު 2019 ވާ ހޯމަ ދުވަހުގެ އޮފީސް ބަންދުވުމުގެ ކުރިން މި މިނިސްޓްރީގެ އީމެއިލް އެޑްރެސް،[email protected] އަށް ކޮމެންޓުތައް ފޮނުއްވައިދެއްވުން އެދި ދެންނެވީމެވެ.\nސުންގަޑި: 11 މާރިޗު 2019 1400


Hassanbe ge hiyaalah thaaeedh kurantha | Mihaaru\nބްރިޖު ސަރަހައްދުގައި އުމުރުން ދުވަސްވީ ދެމީހަކު މަޑުކޮށްލައިގެން--ފޮޓޯ:މިހާރު\n20 ޖެނުއަރީ 2019 - 14:34 18 comments\nއޭނާގެ އުމުރުން 60 އަހަރު ވެފައިވާއިރު ވަޒީފާ އަދާކުރާ ތިން ކުދިން ވެސް އެބަތިއްބެވެ. ދިރިއުޅުމުގެ ގިނަކަންކަން މިހާރު ވެސް ބަލަހައްޓަނީ އެ ކުދިންނެވެ. އާމްދަނީ ލިބޭ ދަރިން ތިބި މީހަކު ޕެންޝަނަށް ފައިސާ ރައްކާކުރުމުގެ އޮތީ ކޮން ބޭނުމެއްތޯ އޭނާ ސުވާލު ކުރި އެވެ. ހަސަންބެގެ ވާހަކައިގައި ބައިވެރިވުމުގެ ގޮތުން އާނއެކޭ ބުނެ އޭނާގެ ދަރިންގެ ހާލު އޮޅުންފިލުވާލީމެވެ. ހުރިހާ ކުދިން ވެސް ރަނގަޅު ކަމަށް ބުންޏެވެ. އަދި އެންމެން ވެސް މިހާރު ދިރިއުޅެނީ މާލޭގައި ކަމަށް ބުންޏެވެ.\nދަރިންގެ ވާހަކަ ދައްކަމުން ގޮސް ކުއްލިއަކަށް މާލޭގެ ކުލި ބޮޑުކަމުގެ ވާހަކަ ފެށި އެވެ. ކުއްޔާއި ތަކެތީގެ އަގު ބޮޑުކަމުން މާލެގައި ދިރިއުޅުމަކީ ކުރެވޭ ވަރުގެ ކަމެއް ނޫންކަމާއި އޭގެ ސަބަބުން އޭނާގެ ދަރިން ތަހައްމަލު ކުރަމުންދާ އުނދަގޫތަކުގެ ވާހަކަ ކިޔައިދިނެވެ. އަަދި ހަސަންބެއަކީ ބައްޔަކަށް ދިގު މުއްދަތަކަށް ބޭސްކުރަންޖެހޭ މީހެއްކަމުން، ބޭސްފަރުވާ އަށް އިންޑިޔާ އަށް ދާންޖެހޭ ދުވަސް ކައިރިވެފައި ވީނަމަވެސް ބޭނުންވާ ވަރަށް ލާރި އެއްނުކުރެވޭ ވާހަކަ ބުންޏެވެ.\nމިހެން ބުނުމުން ހަސަންބެ އެކާމާ ނުވިސްނިޔަސް ދަރިން އެކަން ހަމަޖައްސާނެ ނޫންތޯ ސުވާލު ކުރީމެވެ. ޖަވާބަކަށްވީ އެ ކުދިންނަށް ވެސް އަދި އެވަރު ނުވެގެން އުޅޭ ވާހަކަ އެވެ. މިހެން ބުނުމުން ޕެންޝަންގެ ވާހަކަ އަލުން ފަށައި ޕެންޝަނަށް ފައިސާ ރައްކާކުރުމަކީ މުސްތަގުބަލުގައި ދަރިންނަށް ހޯދައިދެވޭނެ ލުޔެއް ކަމުގައި ނުދެކެންތޯ ސުވާލުކޮށްލީމެވެ. އަދި، ވަޒީފާއިން މުސްކުޅިވާ ދުވަހު ޕެންޝަންގެ ގޮތުގައި ރަނގަޅު އެއްޗެއް ލިބޭ ނަމަ ބޭސްފަރުވާ އަށް ދަތުރުކޮށްލުން ފަދަ ކަންކަން ދަރިންނަށް ބަރޯސާނުވެ ކޮށްލެވޭނެ ނޫންހޭ ބުނެލީމެވެ. ހަސަންބެގެ ރާގު ކުއްލިޔަކަށް ބަދަލުވެ ޕެންޝަން ދެނީ ސަރުކާރުން ނޫންހޭ، އެކަމަށް އަހަރެމެންގެ މުސާރައިން ފައިސާ ކެނޑުމުގެ ބޭނުމެއް ކޮބައިހޭ، ދެން ގޮސްލަނީއޭ ބުނެ ހަސަންބެ ހިނގައިގަތެވެ.\nމިއީ ހަސަންބެ ފަދަ އެތައް ބައެއްގެ ފަރާތުން ޕެންޝަނާ މެދު އިވެންމުންދާ ވާހަކަތަކެކެވެ. މިދިޔަ އަހަރު ޕެންޝަން އޮފީހުން ކުރި ސާވޭއެއްގައި ބައިވެރިވި މީހުންގެ 86 ޕަސެންޓް މީހުން، ޕެންޝަނަށް ފައިސާ ރައްކާކުރަން ޖެހޭކަން ގަބޫލުކުރާ ކަމަށް ބުނެފައިވެ އެވެ. އޭގެތެރެއިން 62 ޕަސެންޓް މީހުން ގަބޫލުކުރާ ގޮތުގައި އެ މީހުންގެ ރިޓަޔަމަންޓަށް ފައިސާ ރައްކާ ކުރުމަކީ ދައުލަތުން ނުވަތަ އާއިލާއިން ނުވަތަ ވަޒީފާ ދޭ ފަރާތުން އަދާކުރަންޖެހޭ ޒިންމާއެކެވެ. މީގެތެރެއިން 53 ޕަސެންޓް މީހުން ގަބޫލުކުރާ ގޮތުގައި އެ މީހުންގެ ޕެންޝަނަށް ފައިސާ ރައްކާކުރުމުގެ ޒިންމާ އަދާކުރަން ޖެހޭ ފަރާތަކީ ސަރުކާރު، ނުވަތަ ދައުލަތެވެ.\nޕެންޝަނަށް ފައިސާ ރައްކާކުރުމުގެ ޒިންމާ އަދާކުރަންޖެހޭ ފަރާތަކީ ދައުލަތް ނުވަތަ ސަރުކާރު ކަމުގައި ގިނަ ބަޔަކު ގަބޫލުކުރާ އެންމެ ބޮޑު އެއް ސަބަބަކީ އުމުރުން 65 އަހަރުން މަތީގެ ކޮންމެ ދިވެހި ރައްޔިތަކަށް ދައުލަތުން އަސާސީ ޕެންޝަން ފޯރުކޮށްދެމުން ދިއުމާއި، ދިރިއުޅުމުގެ ހަރަދުތައް މައްޗަށްދާ މިންވަރަށް ބަލައި އަސާސީ ޕެންޝަނުގެ ގޮތުގައި ދެވޭ އަދަދަށް ބަދަލު ގެންނަ ގޮތަށް ޕެންޝަން ގާނޫނުގައި އޮންނަ އޮތުމާ ހިލާފަށް، އެފަދަ ކަންކަމަށް ބެލުމެއްނެތި ޕެންޝަނުގެ އަދަދު މަތިކުރަމުންދާ ދިއުމާއި ޕެންޝަން ގާނޫނަށް އަމަލުކުރަން ފެށުމަށް ފަހު ވެސް ޕެންޝަން ގާނޫނުގެ ބޭރުން ދައުލަތުގެ ހަރަދުގައި ޕެންޝަން ފޯރުކޮށްދެމުންދާ ދިއުން ކަމުގައި ބެލެވިދާނެ އެވެ.\nމީގެ އިތުރުން، ޕެންޝަން ފޯރުކޮށްދިނުމަށް ދައުލަތުން ކުރާ ޚަރަދާއި އާބާދީ އަށް އަންނަ ބަދަލަށް ބަލާއިރު ޕެންޝަން ދިނުމުގައި މިހާރު އަމަލުކުރެވެމުންދާ އުސޫލުން ދައުލަތުން ފޯރުކޮށްދޭ ޕެންޝަންތައް ފޯރުކޮށްދެމުން ދިއުމަށް ހުރި ގޮންޖެހުންތަކުގެ ވާހަކަ ދެކޭވެލެއް މަދުކަމީ ވެސް މިކަމުގެ ސަބަބެއް ކަމުގައި ބެލެވިދާނެ އެވެ.\nރާއްޖޭގެ އާބާދީ އަށް އަންނަމުންދާ ބަދަލުތަކަށް ބަލާއިރު، ޕެންޝަން އޮފީހުން 2015 ވަނަ އަހަރު ޝާއިއުކޮށްފައިވާ އީބުލެޓިންގައި ޔޫއެންއެފްޕީ އަދި ޔޫއެން ޕޮޕިއުލޭޝަން ޑިވިޝަންގެ ތަފާސްހިސާބުތަކަށް ހަވާލާދީ ހަދާފައިވާ ރާއްޖޭގެ އާބާދީގެ އާންދާޒާގައިވާ ގޮތުން 2024 ވަނަ އަހަރު އަންނައިރު ރާއްޖޭގެ އާބާދީގައި 65 އަހަރުން މަތީގެ އުމުރުފުރާގެ ޙިއްޞާ ހަތް ޕަސެންޓަށް އުފުލި، 2050 ވަނަ އަހަރާ ހަމައަށް ދާއިރު މިނިސްބަތް 18 ޕަސެންޓަށް އުފުލިގެން ދާނެކަމަށް ލަފާކުރެވެ އެވެ.\nމަސައްކަތް ކުރާ އުމުރުފުރާގެ ނިސްބަތް 2024 ވަނަ އަހަރު އަންނައިރު 73 ޕަސެންޓްގައި ހުރުމަށްފަހު، 2050 ވަނަ އަހަރާ ހަމައަށްދާއިރު 66 ޕަސެންޓަށް ތިރިވެގެން ދާނެ ކަމަށް ލަފާކުރެވެ އެވެ. އަދި، ލަފާކުރެވޭ ގޮތުގައި 2050 ވަނަ އަހަރު އަންނައިރު ރާއްޖޭގައި ރިޓަޔާ ކޮށްފައިވާ 88000 މީހުން ތިބޭނެ އެވެ. މި އަދަދަކީ އާބާދީގައި އޭރު މަސައްކަތްކުރާނެ ކަމަށް ލަފާކުރެވޭ ކޮންމެ ތިން މީހަކަށް ރިޓަޔާ ކޮށްފައިވާ އެކަކު ޖެހޭނެ ޢަދަދަކެވެ.\nއާބާދީގައި ރިޓަޔާ ކުރާ މީހުންގެ ނިސްބަތް މިގޮތަށް އުފުލިގެންދާއިރު، ދައުލަތުން ޕެންޝަން ފޯރުކޮށްދިނުމަށް ކުރާ ޚަރަދަށް ބަލާނަމަ ވޯލްޑް ބޭންކްގެ އެޗްޑީއެންއެސްޕީ ޕެންޝަން ޑޭޓާބޭސްގެ ހިސާބުތައް ދައްކާގޮތުން، ރާއްޖެއަކީ މި ސަރަޙައްދުގެ ނިސްބަތުން ވެސް ޕެންޝަނަށް އެންމެ ބޮޑަށް ޚަރަދުކުރާ ގައުމެވެ. ދިވެހިރާއްޖެއާ ބެހޭގޮތުން އދ. ގެ ޕޮޕިއުލޭޝަން ޑިވިޜަނުން ޢާންމުކޮށްފައިވާ ހިސާބުތަކާއި، ދައުލަތުން ދެމުންގެންދާ ޕެންޝަންތަކުގެ ތެރެއިން ހަމައެކަނި އަސާސީ ޕެންޝަނާއި، ސީނިއަ ސިޓިޒަން އެލަވަންސް ދިނުމަށް ދައުލަތުން 2050 ވަނަ އަހަރުގެ ނިޔަލަށް ކުރާނެ ހަރަދުކަމަށް ޕެންޝަން އޮފީހުން ހަދާފައިވާ އަންދާޒާ އަށް ބަލާއިރު 2015 ވަނަ އަހަރުން ފެށިންގެ ކުރިޔަށް އޮތް 10 އަހަރުތެރޭ ދައުލަތުން އެވަރެޖްކޮށް އަހަރަކަށް 1.3 ބިލިޔަން ރުފިޔާ ޚަރަދު ކުރާނެ ކަމަށް ބެލެވެ އެވެ. ދެހާސް ފަންސާސް ވަނަ އަހަރާ ހަމަޔަށް ދާއިރު މިއަދަދު ފަސް ބިލިޔަށް ރުފިޔާއަށް އަރާނެ ކަމަށް ލަފާކުރެވެ އެވެ.\nރާއްޖޭގެ ޕެންޝަން ނިޒާމު މިހާރު ފަރުމާ ކުރެވިފައިވާ ގޮތުން އަސާސީ ޕެންޝަންގެ ގޮތުގައި ދޭންޖެހޭ ފައިސާ އާއި ސީނިއަ ސިޓިޒަން އެލަވަންސް އާއި ދައުލަތުގެ އެކި އެކި މުއައްސަސާތަކުން ވަޒީފާއިން މުސްކުޅި ކުރުމާ ގުޅިގެން މުވައްޒަފުންނަށް ދެވޭ ޢިނާޔަތްތައް ދެނީ ސީދާ ދައުލަތުގެ ބަޖެޓުން ކަމަށްވެފައި، އާބާދީގައި އުމުރުން ދުވަސްވެފައިވާ މީހުންގެ ނިސްބަތް އިތުރުވަމުންދާ ނަމަ، ދައުލަތުގެ ބަޖެޓަށް ކުރިޔަށް އޮތްތަނުގައި ބާރު ބޮޑުވެ، ދައުލަތުގެ އާމްދަނީ އިތުރު ކުރުމުގެ ގޮތުން ދުނިޔޭގެ އެހެން ގައުމުތަކުގައި ވެސް ކަންތައްތައް ކޮށްފައިވާ އުސޫލުން ޓެކްސް އިތުރުކުރުން ނުވަތަ ރިޓަޔާކުރާ އުމުރު މަތިކުރުން ފަދަ ކަންތައްތައް ކުރަންޖެހުމަކީ އެކަށީގެންވާ ކަމެކެވެ.\nކަންމިހެން އޮތުމާއެކު ޕެންޝަނަށް ފައިސާ ރައްކާކުރުމަކީ ހަމައެކަނި ދައުލަތުގެ ޒިންމާއެއްގެ ގޮތުގައި ދޫކޮށްލުމުގެ ބަދަލުގައި އެކަމުގައި އަމިއްލަ ފަރުދުންގެ ދައުރެއް އޮތްކަން ގަބޫލުކޮށް، ޕެންޝަނަށް ފައިސާ ރައްކާކުރުމަކީ ތިމާގެ އިތުރުން އާއިލާ އާއި މުޅި މުޖުތަމައަށް ވެސް އޭގެ ފައިދާ ކުރާނޭ ކަމެކެވެ.\nމިކަންކަމަށް ނަޒަރު ހިންގައި ވިސްނާލުމުން ހަސަންބެގެ ހިޔާލަށް ތާއީދު ކުރުމަކީ ފަސޭހަ ކަމަކަށް ނުވި އެވެ. އެހެންވެ މިސުވާލު ކިޔުންތެރިންނަށް ދޫކޮށްލާނަމެވެ.\nއިތުރު ލިޔުންތައް ޕެންޝަން ސްކީމް ރިޓަޔަމެންޓް ޕެންޝަން އެޑްމިނިސްޓްރޭޝަން އޮފީސް އުމުރުން ދުވަސްވީ މީހުން އެޑްވަޓޯރިއަލް


Penalty matha kurevunu adhadheh neynegeythee, Imran dhera vefai\nޕެނަލްޓީ މަތަކުރެވުނު އަދަދެއް ނޭނގޭތީ އިމްރާން ދެރަވެފައި\nއެފްއޭ ކަޕް ޗެމްޕިއަންކަން ނިއު ރޭޑިއަންޓަށް ހޯދައިދިނުމުގައި އެންމެ މުހިންމު ބަތަލަކީ ކެޕްޓަން އަދި ގޯލް ކީޕަރު އިމްރާން މުހައްމަދެވެ. ޕެނަލްޓީ ޝޫޓް އައުޓްގައި ޓީސީން ޖެހި ހަތަރު ޕެނަލްޓީގެ ތެރެއިން ދެ ޕެނަލްޓީ އޭނާ ހުއްޓުވި އެވެ.\nރޭ ގެ މެޗަށް ފަހު ގދ. ތިނަދޫ ޓީމުގެ ކޯޗް އަދި އިމްރާނަށް ކުރިން ކޯޗް ކޮށްދިން އަލީ ސުޒޭން އަޅުގަނޑާ ބައްދަލުވުމުން ބުނީ މިހެންނެވެ.\n"މި ގަލޮޅު ދަނޑަށް މިހާރު 50 އަށްވުރެ ގިނަ އަހަރު ވެދާނެ، މި ދަނޑުގެ ތާރީހްގައި އެވަރަށް ޕެނަލްޓީ ސޭވް ކުރި އެހެން ކީޕަރެއް ނުހުންނާނެ، އަދި ދިވެހި ފުޓްބޯޅައިގައިވެސް އެވަރަށް ޕެނަލްޓީ ސޭވް ކުރި ދެ ވަނަ އެހެން ކީޕަރެއް ނުހުންނާ." ސުޒޭން ބުންޏެވެ.\nޕެނަލްޓީ ހުއްޓުވުމުގައި އިމްރާންގެ ހުށިޔާރު ކަމާމެދު އެންމެ ބޮޑަށް ވާހަކަ ދައްކަން އެނގޭނެ އެކަކީ، ގައުމީ ޓީމުގެ ކުރީގެ ގޯލްކީޕަރު މައުރޫފް އަހްމަދު (މާއްޓޭ) އެވެ. މާއްޓޭ ވަނީ އިމްރާންގެ ކުރީގެ ކޯޗްވެސް މެއެވެ.\n"އަޅުގަނޑު ހަނދާން އެބަހުރި ކަޕްވިނާސް ކަޕް ނުވަތަ ޕްރެޒިޑެންޓް ކަޕްގައި ފައިނަލުގެ ޕެނަލްޓީ ޝޫޓް އައުޓްގައި، ޖެހި ހުރިހާ ޕެނަލްޓީ އެއް އިމްރާން ސޭވް ކުރި،" މާއްޓޭ ބުންޏެވެ. "އެ ފައިނަލަކީ އަޅުގަނޑު ވަރަށް ފާހަގަ ކުރާ ފައިނަލެއް."\nނިއުގެ ސަޕޯޓަރަކާ އިމްރާން ސަލާމް ކުރަނީ، އޭނާ ވަނީ ނިއުގެ ކޮންޓްރެކްޓް އާ ކޮށްފަ --- ފައިލް ފޮޓޯ: މޯލްޑިވްސޮކާ\nއެހެންވެއްޖެނަމަ، ޕެނަލްޓީ ހުއްޓުވުމުގައި އިމްރާންގެ އަތުގައި ރެކޯޑެއް އެބައޮތެވެ. ނަމަވެސް އޭނާގެ އެންމެ ބޮޑު ހިތާމައަކީ ފުޓްބޯޅައިގެ އެ ޑޭޓާތައް ބަލަހައްޓާނެ ބަޔަކު ނެތުމުންނެވެ.\n"ހަގީގަތުގައި އަޅުގަނޑަށްވެސް ނޭންގެ ޕެނަލްޓީ ސޭވް ކުރެވުނު އަދަދެއް، ވިކްޓަރީގައިވެސް ހުންނާނެ ވަރަށް ގިނަ ޕެނަލްޓީ ސޭވް ކުރެވިފަ،" އިމްރާން ބުންޏެވެ. "އެ ޑޭޓާތައް ބަލަހައްޓަން ޖެހޭނެ ބަޔަކީ ނޫސްވެރިން، އަދި އެ ޑޭޓާތައް ރަސްމީކޮށް ބަލަހައްޓާނެ ބަޔަކު ނެތުމަކީ ދެރައެއް."\nދުނިޔޭގެ އެހެން ގައުމުތަކުގައި، ފުޓްބޯޅައިގެ ހިސާބުތައް ބެލެހެއްޓުމަށް އެކަމަށް ހާއްސަ ކުންފުނިތައް ހުރެ އެވެ. އެގައުމުގެ ފުޓްބޯޅަ އިދާރާ ތަކުން، ފުޓްބޯޅައިގެ ޑޭޓާ ބެލެހެއްޓުމަށް، އެ ކުންފިތަކާ އެމަސައްކަތް ހަވާލު ކުރެ އެވެ. ނަމަވެސް މިއީ ރާއްޖޭގެ ފުޓްބޯޅައިގައި ނެތް ކަމެކެވެ.\nފުޓްބޯޅައިގެ ޑޭޓާ ބެލެހެއްޓުން ރަސްމީ ސިފައެއްގައި ރާއްޖޭގައިވެސް ފެށުމަކީ ކޮންމެހެން މުހިންމު ކަމެކެވެ. އެކަން ނުކުރެވިއްޖެނަމަ ދިވެހި ފުޓްބޯޅައިގެ ލެޖެންޑުންގެ ވާހަކަ ދައްކާނެ ބަޔަކު މާދަމާ ނޫޅޭނެ އެވެ.\nމަގާމުގައި ހުންނަން ކެތްނުވީ، ވީއޭއެމް އޮތީ ބޮއްސުންލާފައި\nސައްޓު އާއި ދަގަނޑޭގެ ލަނޑުތަކުން ޓީސީން ލީޑް ދަމަހައްޓައިފި\nރާއްޖޭގައި ކްރިކެޓްގެ ހުނަރު އެބަހުރި، ބޭނުންވަނީ ޒަމާނީ ބަދަލެއް


އެންޓި-ކޮރަޕްޝަން ކޮމިޝަނުގެ މަސައްކަތްތައް – ޕްރެސް ރިލީސް (15 އޮކްޓޫބަރު 2019) | އެންޓި-ކޮރަޕްޝަން ކޮމިޝަން\nއެންޓި-ކޮރަޕްޝަން ކޮމިޝަނުގެ މަސައްކަތްތައް – ޕްރެސް ރިލީސް (15 އޮކްޓޫބަރު 2019)\nއެންޓި-ކޮރަޕްޝަން ކޮމިޝަނަކީ، ދައުލަތުގެ އެންމެހައި ދާއިރާތަކުން ކޮރަޕްޝަން ނައްތާލުމަށް އުފައްދާފައިވާ މިނިވަން މުއައްސަސާއަކަށްވާއިރު، މިކޮމިޝަނަށް މަތިކޮށްފައިވާ މަސްއޫލިއްޔަތު އަދާކުރުމުގައި ކޮމިޝަނުގެ މެމްބަރުންނާއި މުވައްޒަފުން ތަބާވާނީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ އަށާއި، ޤާނޫނުތަކަށެވެ. އަދި އެންމެ އިސްކަމެއް ދޭނީ، މިކޮމިޝަނަށް މަތިކޮށްފައިވާ މަސްއޫލިއްޔަތު ތެދުވެރިކަމާއި އާމާނާތްތެރިކަމާއެކު ކުރުންމަތީ ދެމިތިބުމެވެ.\nކޮމިޝަނުގެ މަސައްކަތްތައް ބިނާވަނީ މައިގަނޑު3ދާއިރާއެއްގެ މައްޗަށެވެ. އެއީ ކޮރަޕްޝަނުގެ މައްސަލަތައް ބަލައި ތަޙުޤީޤުކުރުމާއި، ކޮރަޕްޝަން ހުއްޓުވުމަށްޓަކައި ދިރާސާތައްކޮށް އަޅަންޖެހޭ ފިޔަވަޅުތަކާ ބެހޭ ލަފާ ކަމާބެހޭ އިދާރާތަކަށް ދިނުމާއި، ކޮރަޕްޝަނުގެ ނުބައިކަމުގެ މައްޗަށް އާންމުން ހޭލުންތެރިކުރުވައި ދައުލަތް ހިންގުމުގައި ތެދުވެރިކަމާއި އަމާނާތްތެރިކަން ކުރިއެރުވުމެވެ.\nމިކޮމިޝަނުގެ އަމާޒަކަށް ވާނީ ތިރީގައިމިވާ މަޤުޞަދުތައް ހާޞިލްކުރެވޭނެ ވިސްނުމެއްގައި ކޮމިޝަނުގެ ސިޔާސަތުތައް އެކަށައަޅައި ދެމެހެއްޓެނިވިގޮތެއްގައި މަސައްކަތްތައް ކުރެވޭނެގޮތަށް ކަންކަން ބައްޓަންކުރުމެވެ.\n1.\tކޮރަޕްޝަނަށް ފުރުޞަތު ނުދިނުމުގެ ގޮތުން އެންޓި-ކޮރަޕްޝަންގެ ޤާނޫނީ އޮނިގަނޑު ހަރުދަނާކޮށް ޕަބްލިކް ސެކްޓަރގައި ތަންފީޒުކުރުން؛\n2.\tކޮރަޕްޝަންގެ ކުށް މަދުކުރުމާއި ނަޒާޙަތްތެރިކަން ކުރިއެރުވުމަށްޓަކައި ޢާންމުން ހޭލުންތެރިކުރުވުމާއި ބާރުވެރިކުރުން؛\n3.\tއެންމެ އެކަށީގެންވާ ގޮތެއްގައި ކޮރަޕްޝަނާ ދެކޮޅަށް މަސައްކަތްކުރުމަށްޓަކައި އިދާރީ އުޞޫލުތައް ހަރުދަނާކުރުމާއި ތަންފީޒުކުރުން؛\n4.\tއޭސީސީއަކީ ކޮރަޕްޝަނާ ދެކޮޅަށް ފާރަވެރިވާ އިދާރާއެއްގެ ގޮތުގައި ރައްޔިތުން އިތުބާރުކުރާ ތަނަކަށް ހެދުން.\nކޮރަޕްޝަނުގެ ޢަމަލުތައް ހުއްޓުވުމަށް ކުރަންޖެހޭ އެންމެ މުހިންމު އެއްކަމަކީ ކޮރަޕްޝަނަށް މަގުފަހިވާގޮތަށް ހުރި ކަންކަން ދުރާލާ ދެނެގަނެ އެ ދާއިރާތަކުގައި ކޮރަޕްޝަނަށް މަގުފަހިވާގޮތަށް ހުރި ރިސްކް ކުޑަކުރުމެވެ. އެގޮތުން، އާންމުންނާ ގުޅުންހުރި ނުވަތަ އަސާސީ މައިގަނޑު ޚިދުމަތްތައް ދިނުމުގެ ދާއިރާތަކުގެ ކޮރަޕްޝަން ރިސްކް އެސެސްމަންޓްތައް ހަދައި އެދާއިރާތަކުގައި ކޮރަޕްޝަނަށް މަގުފަހިވާގޮތަށް ހުރި ކަންކަން އިސްލާހުކޮށް ރައްޔިތުންގެ އިތުބާރު ދެމެހެއްޓޭނެގޮތަށް ހިންގުމުގެ ނިޒާމު ބައްޓަންކުރެވޭނެ ލަފާ ދިނުމަކީ، މިގޮތުން ކޮމިޝަނުން އެންމެ އިސްކަމެއް ދީގެން ކުރިއަށްގެންދާނެ ކަމެކެވެ.\nކޮރަޕްޝަނަށް މަގުފަހިވާ ކަންކަން ދެނެގަތުމަށްޓަކައި މިހާރު ކުރިއަށްގެންދާ ދިރާސާތަކަށް ބަލާއިރު، ގަވަރނަންސް ސެކްޓަރއަށް އަމާޒުކޮށްގެން ގޯތިގެދޮރު ރަޖިސްޓްރީކުރުމާ ގުޅޭ ނިޒާމުގެ ކޮރަޕްޝަން ރިސްކް އެސެސްމަންޓެއް ހެދުމުގެ މަސައްކަތް ކުރިއަށް ގެންދެވެއެވެ. ހަމައެއާއެކު، ދިވެހިރާއްޖޭގެ އެސެޓް ރިކަވަރ ކުރުމުގެ ނިޒާމަށް ޚާއްޞަކޮށްގެން ރިސްކް އެސެސްމަންޓެއް ހެދުމުގެ މަސައްކަތްވެސް މިވަގުތު ކުރިއަށް ދެއެވެ. މި ދިރާސާތަކުގެ ތެރެއިން، ނިޒާމުގައި ހުރި މައްސަލަތައް ދެނެގަތުމުގެ އިތުރުން ދައުލަތުގެ ކަމާގުޅުންހުރި އިދާރާތަކުގެ ދައުރު ދެނެގަނެ، ނިޒާމު ހަރުދަނާކުރުމަށް ދޭންޖެހޭ ލަފާ ކަމާބެހޭ އިދާރާތަކާ ހިއްސާކުރެވޭނެއެވެ.\nކޮރަޕްޝަނަށް މަގުފަހިވާގޮތަށް ހުރި ކަންކަން ދެނެގަނެ، އެފަދަ ކަންކަން ވިޔަނުދިނުމަށް މަސައްކަތްކުރިނަމަވެސް، ކަންބޮޑުވާންޖެހޭ މިންވަރަށް ކޮރަޕްޝަނުގެ ޢަމަލުތައް ހިންގަމުންދާކަމީ މިއަދު ދެބަސްވެވެން ނެތް ކަމެކެވެ. މިހިސާބުން އޮތް ޒިންމާއަކީ، ކޮރަޕްޝަނުގެ މައްސަލަތައް ބަލައި ތަޙުޤީޤުކޮށް، އޭގެ ނަތީޖާއާ ހަމައަށް ވާސިލްވުމެވެ. ކޮމިޝަނަށް މައްސަލަ ހުށަހަޅާ ފަރާތްތަކުގެ ކަންބޮޑުވުމަކީ ވެސް ނަތީޖާ ފެންނަން ނެތުމުނެވެ.\nހިނގަމުންދާ އަހަރުގައި ކޮމިޝަނަށް ހުށަހަޅާފައިވާ ޝަކުވާތަކަށް ބަލާއިރު، މިއަހަރުގެ ޖަނަވަރީ މަހުން ފެށިގެން ސެޕްޓެންބަރު މަހުގެ ނިޔަލަށް 879 ޝަކުވާއެއް ހުށަހަޅާފައިވާއިރު، ކޮމިޝަނުގެ އަމިއްލަ އިސްނެގުމަށް 120 މައްސަލައެއް ބަލަން ފަށާފައިވެއެވެ. މިމުއްދަތުގެ ތެރޭގައި 610 މައްސަލައެއް ތަޙުޤީޤުކުރުމަށް ނިންމާފައިވާއިރު، އެކަށީގެންވާ މަޢުލޫމާތު ހުށަހަޅާފައި ނުވުމުންނާއި ހުށަހަޅާފައިވާ ޝަކުވާގައި ކޮރަޕްޝަނުގެ ޢަމަލެއް ބަޔާންކޮށްފައިނުވުން ފަދަ ސަބަބުތަކާހުރެ 123 ޝަކުވާއެއް ނުބެލުމަށް ނިންމާފައިވެއެވެ. 430 މައްސަލައެއްގެ ތަޙުޤީޤު ނިންމައި، ނިންމާފައިވާ މައްސަލަތަކާ ގުޅިގެން، ދައުލަތުގެ ހިންގުމުގެ ދާއިރާގައި އިސްލާހުކުރުމަށް ފެންނަ 227 އެންގުމެއް އިދާރާތަކަށް އަންގާފައިވެއެވެ. އަދި ކޮރަޕްޝަނުގެ ޢަމަލެއް އެކުލެވިގެންވާކަމަށް ބެލެވޭތީ3މައްސަލައެއްގައި ދަޢުވާކޮށްދިނުމަށް އެދި ޕްރޮސިކިއުޓަރ ޖެނެރަލްގެ އޮފީހަށް ފޮނުވާފައިވާއިރު، މި މުއްދަތުގެ ތެރޭގައި ޕީޖީ އޮފީހުން 12 މައްސަލައެއް އަނބުރާ ފޮނުވާފައިވެއެވެ. މިއަދާ ހަމައަށް ކޮމިޝަނުން ތަޙުޤީޤުކުރަމުންދާ މައްސަލަތަކުގެ އަދަދަކީ 557 އެވެ.\nކޮރަޕްޝަން ހުއްޓުވުމަށްޓަކައި ދުރުރާސްތާގައި ނަތީޖާ ފެނިގެންދާނެ އެއްކަމަކީ ކޮރަޕްޝަނާ ދެކޮޅަށް ހޭލުންތެރިކުރުވުމަށް ކުރަމުންދާ މަސައްކަތެވެ. ކޮރަޕްޝަނާ ދެކޮޅަށް ހޭލުންތެރިކުރުވުމަށް މިހާރު މަސައްކަތްކުރެވެމުންދާ ގޮތަށް ބަލާއިރު، ވަކިވަކި ދާއިރާތަކަކަށް އަމާޒުކޮށްގެން ހޭލުންތެރިކުރުވުމުގެ ޕްރޮގްރާމްތަކެއް ކުރިއަށް ގެންދެވެއެވެ. ސްކޫލް ދަރިވަރުންނަށާއި، ދައުލަތުގެ މުވައްޒަފުންނާއި، އާންމުންނަކީވެސް މި އުޞޫލުން އަމާޒުކުރެވޭ ބައެއް ދާއިރާތަކެކެވެ. މިފަދަ ޕްރޮގްރާމްތަކުގެ ނަތީޖާ ބައެއްފަހަރު ކުރު މުއްދަތެއްގެ ތެރޭގައި ފެނިގެންދިޔަ ނަމަވެސް، އާންމު އުސޫލަށް ބަލާއިރު މިފަދަ ޕްރޮގްރާމްތަކުގެ ޙަޤީޤީ ނަތީޖާ ފެނިގެންދާނީ ދިގު މުއްދަތުންނެވެ. ކުރިއަށް އޮތްތަނުގައި ކޮމިޝަނުގެ އަމާޒަކީ، އެއްވެސް ދާއިރާއެއް އިސްތިސްނާ ކުރުމެއްނެތި ކޮރަޕްޝަނާ ދެކޮޅަށް ހޭލުންތެރިކުރުވައި، އެފަދަ ޢަމަލުތައް ހުއްޓުވުމަށްޓަކައި ރައްޔިތުންގެ ދައުރު ހާމަކޮށްދީ، ރައްޔިތުންނާ ގުޅިގެން މިމަސައްކަތް ކުރުމެވެ.\nކޮމިޝަނުން ކުރިއަށް ރަވާފައިވާ މައިގަނޑު މަސައްކަތްތަކަށް ބަލާއިރު، ކުރިއަށް އޮތް5އަހަރު ދުވަހަށް ކޮމިޝަނުގެ ސްޓްރެޓީޖިކް އެކްޝަން ޕްލޭން އެކުލަވާލުމާއި، މަދަރުސީ ތަޢުލީމުގެ ޤައުމީ މަންހަޖުގައި ނަޒާހަތްތެރިކަމުގެ ސިފަތައް ހިމެނިފައިވާ މިންވަރު ބެލުމުގެ ދިރާސާއެއް ކުރިއަށްގެންދިއުމަށާއި، ކޮމިޝަނުގެ ތަޙުޤީޤުތައް ހަރުދަނާކުރުމަށްޓަކައި ކޮމިޝަނުން ޢަމަލުކުރަމުންދާ އުޞޫލުތަކަށް ގެންނަންޖެހޭ ބަދަލުތައް ގެނައުމާއި، ޤައުމީ ނުވަތަ އާންމު މަސްލަހަތާ ގުޅިފައިވާ ބޮޑެތި މައްސަލަތަކަކީ އެކަށީގެންވާ މުއްދަތެއްގެ ތެރޭގައި ނިންމާނެ މައްސަލަތަކެއްގެ ގޮތުގައި ހެދުމަށް ކޮމިޝަނުގެ މަސައްކަތްތަކަށް ގެންނަންޖެހޭ ބަދަލުތައް ގެނައުން ހިމެނެއެވެ.\nއިތުރު މަޢުލޫމާތު ބޭނުންފުޅުވާނަމަ، ކޮމިޝަނުގެ އިންފޮމޭޝަން އޮފިސަރ ޙަސަން މަނިކު (7915330) އަށް ގުޅުއްވުން އެދެމެވެ.


Aa system thakaa eku boarder control varugadha koffi | Mihaaru\nބޯޑަ ކޮންޓްރޯލް ސިސްޓަމް ބަދަލުކުރުމުގެ މަސައްކަތް ކުރަނީ.-- ފޮޓޯ: މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ\n28 އެޕްރީލް 2019 - 15:46 15 comments\nމިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ ސްޓޭޓް މިނިސްޓަރު އަލީ ސޯލިހު މިއަދު ވިދާޅުވީ އިންޓަނޭޝަނަލް އެއާޕޯޓުތަކާއި ކަނޑުގެ ބަނދަރުތަކުގައި ބަހައްޓާފައިވާ ސިސްޓަމްތައް ބަދަލުކޮށްފައިވާ ކަމަށެވެ. އަދި ހިދުމަތް ދިނުން އަވަސްކުރުމަށް ކުރިއަށްވުރެ ޓާމިނަލް އިތުރުކޮށްފައިވާ ކަމަށް ވެސް ވިދާޅުވި އެވެ.\nރާއްޖޭގެ ބޯޑަރު ބެލެހެއްޓުމަށް އިމިގްރޭޝަނުން ބޭނުންކުރަމުން އަންނަނީ އެމެރިކާގެ ޕާސަނަލް އައިޑެންޓިފިކޭޝަން ސެކިއޯ ކޮމްޕެރިސަން އެންޑް އިވެލުއޭޝަން ސިސްޓަމް (ޕައިސިސް) އެވެ. އެ ސިސްޓަމް އޮތީ ނާޒުކު ހާލަތެއްގައި ކަމަށާއި މައްސަލަތައް ހައްލުކުރުމުގެ މަސައްކަތް ފަށާފައިވާކަމަށް ޓެކްނޮލޮޖީ މިނިސްޓަރު މަލީހު ޖަމާލް ވަނީ މިދިޔަ ޖެނުއަރީ މަހު ވިދާޅުވެފަ އެވެ.\nބޯޑަ ކޮންޓްރޯލް ސިސްޓަމް ބަދަލުކޮށް، ބަޔަކު ހިދުމަތްހޯދަނީ.-- ފޮޓޯ: މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ\nއަލީ ވިދާޅުވީ ކުރީގެ ސަރުކާރުން ރަނގަޅަށް އަޅާނުލުމުގެ ސަބަބުން ސިސްޓަމްތަކުގައި މައްސަލަ އުޅޭ ކަމަށެވެ. އެހެންވެ އެމެރިކާގެ އެހީއާއެކު 70 އަށްވުރެ ގިނަ ޓާމިނަލް ލިބިފައިވާ ކަމަށް ވިދާޅުވި އެވެ.\n"ކުރިއަށްވުރެ އަވަސްވެފައި އިމިގްރޭޝަންގެ ހިދުމަތް ވެސް ރަނގަޅުވާނެ،" އަލީ ސޯލިހު ވިދާޅުވި އެވެ.\nBorder control system othee naazuku haalathehga: Maleeh\nއިތުރު ލިޔުންތައް ބޯޑާ ކޮންޓްރޯލް ސިސްޓަމް މޯލްޑިވްސް އިމިގްރޭޝަން އަލީ ސޯލިހް (ޖޭޕީ) ކޮމިއުނިކޭޝަން މިނިސްޓްރީ


ކެޝުއަލް ޑޭ ފާހަގަކުރަން ފެށިއްޖެ - މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\n← ޚަބަރު ← ކެޝުއަލް ޑޭ ފާހަގަކުރަން ފެށިއްޖެ\nކެޝުއަލް ޑޭ ފާހަގަކުރަން ފެށިއްޖެ\nށ.އަތޮޅު ކައުންސިލްގެ މުވައްޒަފުންގެ ކެޝުއަލް ޑޭ ފާހަގަކުރަން ފެށުމުގެ ރަސްމިއްޔާތު މިއަދު ހެނދުނު 8:00 ގައި ބާއްވައިފިއެވެ.\nމުވައްޒަފުންނަށް ޓީޝާޓަކާއި، ހެދުމެއް ތަޢާރަފުކޮށް ކެޝުއަލް ހެދުމުގައި ބޭއްވުނު ރަސްމިއްޔާތުގައި ހުރިހާ މުވައްޒަފުންގެ ފޮޓޯއަކާއި، އަންހެން ފިރިހެން މުވައްޒަފުންގެ ގްރޫޕް ފޮޓޯ ނަގައި، ފޮޓޯ ސެޝަނެއް ވަނީ ކުރިޔަށްގެންދެވިފައެވެ.\n“މުވައްޒަފުން ރަސްމީގަޑީގައި ހެދުންއެޅުމުގެ މިންގަނޑު (އުޞޫލު)ގެ ދަށުން ކެޝުއަލް ޑޭ އެއްގެ ގޮތުގައި ކޮންމެ ހަފުތާއެއްގެ ބުރާސްފަތި ދުވަސް ހަމަޖައްސަވައި، ހުރިހާ މުވައްޒަފުންވެސް އެ ދުވަހު ކެޝުއަލް ޔުނީފޯމުގައި އޮފީހަށް ޙާޟިރުވުމަށް 2019 އޮގަސްޓް 19 ގައި ށ.އަތޮޅުކައުންސިލްގެ ރައީސް މުޙައްމަދު ޢާރިފްވަނީ ހަމަޖައްސަވާފައެވެ.\n“މުވައްޒަފުން ރަސްމީގަޑީގައި ހެދުން އެޅުމުގެ މިންގަނޑު” މި އުޞޫލު އެކުލަވާލުމުގެ މަޤްޞަދަކީ ރަސްމީގަޑީގައި އަދި ރަސްމީގަޑީގެ ބޭރުން ވެސް މުވައްޒަފުން އިދާރާ ތަމްސީލުކުރާއިރު ހެދުން ބަހައްޓާގޮތުން މުވައްޒަފުންނާއި އިދާރާއާމެދު ރަނގަޅު ތަޞައްވުރެއް ޢާއްމުންގެ ތެރޭގައި އުފެއްދުމާއި، މުވައްޒަފުން މަސައްތަކަށް ލޯބިޖެއްސުމާއި، މުވައްޒަފުންގެ މެދުގައި އެކުވެރިކަމާއި، އެއްބައިވަންތަކަން އަށަގެންނެވުމާއި، ޚިދުމަތުގެ ފެންވަރު ރަނގަޅުކުރުމަށް ބާރުއެޅުމެވެ.


Male hukuru miskithah kuini elhunee keevegen?\nމާލޭ ހުކުރު މިސްކިތް\nމާލޭ ހުކުރު މިސްކިތުގެ އެތެރެ: މިސްކިތަށް ކުނި އެޅި މައްސަލާގައި ސަރުކާރަށް ފާޑުކިޔުން އަމާޒުވެފައި ވޭ -- އަހުމަދު އަޝްހާދު | އަވަސް\nމަރާމާތެއް ކުރަން ކަމަށް ބުނެ ކުއްލި ގޮތަކަށް މާލޭގެ ހުކުުރު މިސްކިތުގައި ބަންދު ބޯޑު އެޅުވީ މިދިއަ އަހަރުގެ ސެޕްޓެމްބަރު މަހުގެ ކުރީކޮޅު އެވެ. އެ މިސްކިތް ބަންދުކުރީ އެ މިސްކިތް ބޭނުންކުރާ މީހުންގެ ސަލާމަތާއި ރައްކާތެރިކަމަށް ބުނެ އެވެ. އަދި މިސްކިތުގެ އާބާތުރަ ފިލުވައި މަރާމާތު ކުރުމުގެ މަސައްކަތް އިންޑިއާއިން ކޮށްދެނީ ކަމަށް ބުނެ އެވެ.\nއޭގެ ފަހު މިއަދާ ހަމައަށް މިސްކިތުގައި މަރާމާތުގެ މާބޮޑު މަސައްކަތެއް ހިނގާތީއެއް ނުފެނެ އެވެ. އެ މިސްކިތް ހުންނަނީ ބަންދުކޮށްފަ އެވެ. ނަމަވެސް ބައެއް މީހުން މިސްކިތަށް އަރައި ކުނި އަޅައި ހަދަ އެވެ. ބައެއް މީހުން ރޭގަނޑު މަޑުކޮށްލައިގެން ތިބޭ ތަނަކަށް އެ މިސްކިތް ހަދައިގެން އުޅެ އެވެ. އޭގެ ފަހުން އެ މިސްކިތަށް ކުނި އަޅައި ވަރަށް ބޮޑަށް ހަޑި ކޮށްފައިވާ ފޮޓޯތަކެއް ދައުރުވާން ފެށުމުން ހެރިޓޭޖުން މިއަދު ބުނެފައި ވަނީ އެއީ މިދިއަ އަހަރުގެ ނޮބެމްބަރު މަހު ހިނގި ކަމެއް ކަމަށެވެ.\nމިއަދު އަވަސްގެ ބައެއް ނޫސްވެރިން ހުކުރު މިސްކިތް ބަލައިލަން ދިޔައިރު ވެސް އެތަން ބަލަހައްޓާ މީހަކަ ވެސް އަދި މަސައްކަތް ކުރާ ބަޔަކު ވެސް މަސައްކަތު މީހަކު ވެސް ނޫޅެ އެވެ. ނަމަވެސް ހިސާބަކަށް ސާފުކޮށްފައި ވެއެވެ.\nބަންދު ކޮށްފައިވާ ހުކުރު މިސްކިތުގެ ތެރެއަށް ކުނި އަޅާފައިވާ ބައިވަރު ފޮޓޯތައް ސޯޝަލް މީޑިއާގައި ދައުރުވަމުން އެބަދެ އެވެ. އެހެންވެ ހުކުރު މިސްކިތް ބެލެހެއްޓުމުގައި އިހުމާލުވެފައިވާ ކަމަށް ބުނެ ގިނަ ބަޔަކު ދަނީ އެކަމަށް ފާޑު ކިޔަމުންނެވެ.\nހެރިޓޭޖުން ބުނަނީ ދައުރުވަމުންދާ ފޮޓޯތަކަކީ މިދިއަ ނޮވެމްބަރު މަހު އެ އިމާރާތަށް ކެމިކަލް ޓްރީޓްމަންޓް ދީ، ތަން ބަންދު ކޮށްފައި ވަނިކޮށް އެތަނަށް ބަޔަކު ވަދެ ހިންގާފައިވާ އަމަލުތަކެއްގެ ނަތީޖާ ކަމަށެވެ. ހެރިޓޭޖުން އެހެން ބުނުމުން ވެސް އާންމުން ވަނީ ހިތްހަމަ ނުޖެހިފަ އެވެ. އާންމު ފަރާތްތަކުން ބުނަނީ ނޮވެމްބަރު މަހުގައި ވިޔަސް އަދި އެހެން މަހެއްގައި ވިޔަސް އެކަން ހިނގަފައި ވަނީ އެ މިސްކިތް ބެލެހެއްޓުމުގައި އިހުމާލުވެގެން ކަމަށެވެ.\n"...މިސްކިތުގެ އެތެރެ ސާފުކޮށް، ފުލުހުންނާއި ގުޅިގެން އެތަން ބެލެހެއްޓުމުގެ މަސައްކަތް މި މަރުކަޒުން މިދަނީ ކުރަމުން،" ހުކުރު މިސްކިތުގެ އެތެރޭގެ އެންމެ ފަހުގެ ފޮޓޯތަކާއެކު ހެރިޓޭޖުން ކުރި ޓްވީޓެއްގައި ބުނެފައި ވެއެވެ.\nމާލޭގެ ހުކުރު މިސްކިތް ބިނާކޮށް ނިންމެވީ، އައް ސުލްތާން އިބްރާހީމް އިސްކަންދަރުގެ ރަސްކަމުގައި މީލާދީން 1656 ވަނަ އަހަރުގެ ތެރޭގަ އެވެ. ހުކުރު މިސްކިތުގެ މުންނާރު ބިނާކުރެއްވީ ވެސް ހަމަ އެ ރަދުންގެ ރަސްކަމުގައި މީލާދީން 1675 ވަނަ އަހަރުގެ ތެރޭގަ އެވެ. ނަވާރަ ސަތޭކަ އަށްޑިހަ ހަތަރު ވަނަ އަހަރު އިސްލާމީ މަރުކަޒު ހުޅުވުމާ ހަމައަށް، ރާއްޖޭގެ އެންމެ ބޮޑު މިސްކިތުގެ ގޮތުގައި ހުރީ ހުކުރު މިސްކިތެވެ.\nތަރިކަ މާލޭ ހުކުރު މިސްކިތް ހެރިޓޭޖް މިނިސްޓްރީ + ތާރީހު\nއެހީގެ މަގުސަދާމެެދު ސަމީރުގެ ސުވާލެއް


Hahluthakaai fiyavalhuthakaa eku Ruhgahu ge dhifaaugai garaareh\nހައްލުތަކާއި ފިޔަވަޅުތަކާއެކު ރުއްގަހުގެ ދިފާއުގައި ގަރާރެއް\nހަނިމާދޫގެ ހުޅަނގު ފަރާތުގެ އަތިރިމަތި: ރުއްގަހުގެ ދިފާއުގައި ގަރާރެއް ވަނީ ހުށަހަޅާފަ - ފޮޓޯ: މުހައްމަދު އަފްރާހް | އަވަސް\nފުޅާ ދާއިރާއެއްގައި ރާއްޖޭގެ މީހުން ދިރިއުޅޭ ރަށްރަށުންނާއި ފަޅުރަށްތަކުންނާއި އަދި އެކިބޭނުންތަކަށް ދޫކުރެވިފައިވާ ރަށްރަށުން ރުއްގަސް ނަގައިގެން ބިންހިއްކައިގެންނާއި އެހެނިހެން ގޮތްގޮތުން ތަރައްގީ ކުރަމުން އަންނަ ރިސޯޓުތައް ފެހިކުރުމަށް ގެންދާތީ ރައްޔިތުންގެ މަޖުލީހަށް ކެންދޫ ދާއިރާގެ މެންބަރު އަލީ ހުސެއިން ގަރާރެއް ހުށަހަޅުއްވައިފި އެވެ.\nމެންބަރު އަލީ ހުސެއިން މި ގަރާރު ހުށަހެޅުއްވީ މިފަހުން ވެސް ރަށްރަށުން ރުއް ނެގުމުގެ މައްސަލަތަކެއް ފެންމަތިވެ، އެކަމާ ސޯޝަލް މީޑިއާގައި ވަރަށް ބޮޑަށް ފާޑުކިޔުން އަމާޒުވެފައިވަނިކޮށެވެ. މެންބަރު އަލީ ހުސެއިން ހުށަހެޅުއްވި ގަރާރުގައި އެ މައްސަލައަށާއި އެކަން ހުއްޓުވުމަށް އަޅަން ޖެހޭ ފިޔަވަޅުތަކަށް ބަލާލާފައިވެ އެވެ. މިއަދު މަޖިލީހުގައި މި ގަރާރުގެ ފުރަތަމަ ކިޔުން ވަނީ އިއްވާފަ އެވެ.\nގަރާރުގައި ބުނެފައިވަނީ ވޭތުވެދިޔަ ހަތަރު އަހަރެއްހާ ދުވަހުގެ ތެރޭގައި ރާއްޖޭގެ ރަށްރަށުން ރުއްގަސް ނަގައިގެން ތަރައްޤގީ ކުރަމުން އަންނަ ރިސޯޓުތަކަށް ގެންދާ މައްސަލަ މިވަނީ ވަރަށް ސީރިއަސް ހާލަތަކަށް ގޮސްފައިވާ ކަމަށާއި ރަށްރަށުގައި އެކި ކަހަލަ ތަރައްގީގެ މަޝްރޫއުތައް ހިންގުމަށް ކަމަށް ބުނެ ރުއްގަސް މުލުން ލުހެގެން ގެންދިއުން އާންމުކަމަކަށް ވެފައިވަނީ އެމްއެމްޕީއާރުސީގެ ބޮޑު ހިޔާނާތުގެ ތެރެއިން ދޫކުރެވުނު ފަޅުތަކާއި ފަރުތައް ހިއްކައި އެތަން ތަނުގައި އާޓިފިޝަލް ރަށްތައް ހެދުނު ހިސާބުން ފެށިގެން ކަމަށެވެ.\nގަރާރުގައި ބުނީ އާޓިފިޝަލް ރަށްތައް ހަދަން ރުއްތައް ނަގައިގެން ގެންދާތީ، ރައްޔިތުން ފާޅު ކުރަމުންދިޔަ ނުރުހުމުގެ ސަބަބުން ދެން ފެނިގެން ދިޔައީ ހެދިފައި ހުރި ގަވާއިދުތަކުގައި ހުރި ބާގަނޑުތައް ބޭނުންކޮށް ތިމާވެއްޓަށް އަސަރު ފޯރާ މިންވަރު ބެލުމަށް ތައްޔާރުކުރާ ރިޕޯޓް (އީއައިއޭ) ތަފާތު އެކި ތަރައްގީގެ ޕްރޮޖެކްޓް ހިންގުމަށް ކަމަށް ބުނެ ގިނަ އަދަދަށް ރުއްގަސް ނަގަން ޖެހޭ ގޮތަށް ފަރުމާ ކުރަންފެށިތަން ކަމަށެވެ. އެގޮތުން ރަށްރަށުގެ ގަސްބޯ ވަލު ތެރޭގައި މަގު ހެދުމާއި ރަށްރަށުގެ ހޭޅިފަށުގައި ހެދިފައި ހުރި ރުއްގަސް ނަގަން ޖެހޭ ގޮތަށް ރިންގް ރޯޑް ހެދުން ފަދަ "ތަރައްގީ"ގެ ނަމުގައި ރަށުގެ ވިލުންވެރިކަމަށް ބުރޫއަރާފަދަ މަޝްރޫއުތަކަށް އީއައިއޭ ހަދައި ރުއްގަސް ނެގުމަށް މަސައްކަތްކޮށް ކާމިޔާބު ކޮށްފައިވެސް އެބަހުރި ކަމަށް ގަރާރުގައި ފާހަގަކޮށްފައިވެ އެވެ.\nމިކަމަކީ މި ސަރުކާރުން އާންމުކޮށްފައިވާ ސިޔާސަތުތަކާއި ވެފައިވާ ވައުދާ ހިލާފު ކަމެއް ވިޔަސް މިދިޔަ ހަފުތާގެ ތެރޭގައި ވެސް ހއ. ބާރަށުން 600 ރުއް ނަގަން ނިންމައި 100 ރުއް ބޭރުކޮށް އަދި ހއ. ކެލާއިންނާއި ށ.ފޯކައިދޫއިން ސީދާ އަދަދު ހާމަކޮށްފައިނުވާ އަދަދަކަށް ރުއްނަގާ ބޭރުކޮށްފައިވާކަން ގަރާރުގައި ފާހަގަކޮށްފައިވެ އެވެ. އޭގައި ކަންބޮޑުވާންޖެހޭ ސަބަބަކީ ހއ. ކެލާ އިން ރުއްގަސް ނެގުމުގެ ހަރަކާތް ކުރިއަށްދިޔައީ ހުއްދަ ހޯދުމެއް ވެސް ނެތި ކަމެވެ. އަދި އީޕީއޭއިން މިކަންހުއްޓުވާފައިވަނީ ރައްޔިތުންމިކަމާ ކަންބޮޑުވުން ފާޅުކުރަން ފެށުމުންނެވެ.\nހައްލުތަކާއި އަޅަން ޖެހޭ ފިޔަވަޅުތައް\nގަރާރުގައި ބުނީ މި އަހަރުގެ މެއި މަހު އެންވައިރަމަންޓް މިނިސްޓްރީއާއި އީޕީއޭ ބައިވެރިވެ ރުއްގަސް އުފުރުމާބެހޭ އާގަވައިދާ ހިއްސާކޮށް ބޭއްވި އާންމު ބައްދަލުވުމުގައި ހާމަވެގެންދިޔައީ އެ ގަވައިދަކީ ރުއްގަސް ހިމާޔަތްކުރުމުގެ ބަދަލުގައި އުފުރައިގެން ރިސޯޓުތައް ފެހިކުރަން ގެންދިއުން ފަހިކޮށްދިނުމަށް ފަރުމާކުރެވިފައިވާ ގަވައިދެއްކަމެއް ކަމަށެވެ. ބައްދަލުވުމުގައި ރައްޔިތުން ހިއްސާ ކުރި ހިޔާލުތަކަށް ބިނާކޮށް ގަވާއިދު މިހާތަނަށް އިސްލާހު ކުރެވިފައި ނުވެއެވެ.\nއެހެން ކަމުން ސަރުކާރުން ރައްޔިތުންނަށް ވެފައިވާ ވައުދުތައް އަދި ރަށްރަށުގެ ނާޒުކު ތިމާވެއްޓާއި ދެމެހެއްޓެނިވި އާމްދަނީ ލިބޭ ގުދުރަތީ ވަސީލަތްތަކާއި ހުނަރުވެރި މަސައްކަތްތައް ސަލާމަތް ކުރުމަށްޓަކައި ތަރައްގީގެ މަޝްރޫއަކަށް ކޮންމެހެން ނަގަން ޖެހޭ ރުއްގަސް އިންދަންޖެހޭނީ އެރަށެއްގައި ނުވަތަ އުފުރާސަރަހައްދާ އެންމެ ކައިރިން އޮތް އާންމު ތަނެއްގައި ކަމަށް ކަނޑައަޅާ މިހާރުއޮތް ގަވާއިދު މިހާރުން މިހާރަށް އިސްލާހު ކުރަން ޖެހޭކަން ގަރާރުގައި ފާހަގަކުރި އެވެ.\nއަދި އެކަމަށް ބޭނުންވާ ފައިސާ ހަމަޖައްސައި ކައުންސިލްތަކަށް ފޯރުކޮށްދީގެން ނުވަތަ ކޮންމެހެން ނަގަންޖެހޭ ރުއް ގަސް މީހުން ދިރިއުޅޭ ރަށެއްގެ އާންމު ދަރަހަދަށް ބަދަލު ކުރުމުގެ ހިދުމަތް ސަރުކާރު ހިއްސާ އޮންނަ ދާއިރާގެ ކުންފުނިތައް މެދުވެރިކޮށް ރަށްރަށަށް ލިބޭނެ އިންތިޒާމް ހަމަޖައްސަން ޖެހޭކަން ވެސް ފާހަގަކޮށްފައިވެ އެވެ.\n"މިގޮތަށް ރޭވިއްޖަނަމަ ރަށުން ނަގަނީ ކޮންމެހެން ނަގަން ޖެހޭ ގަހެއް އަދި ރުކެއް ކަން ޔަގީން ކުރެމުގެ އިތުރުން ސަރުކާރުގެ ރަށްފެހި ވައުދު ހާސިލް ކުރުމަށް ލިބޭ ބާރަކަށްވެސް ވާނެ، އަދި ހިޔާނާތަށް އެއްބާރުލުން ނުދިނުމަށް ސަރުކާރުން ގެންގުޅޭ ސިޔާސަތަށް ލިބޭ ފުރިހަމަ ކަމަކަށްވެސް ވާނެ،" ގަރާރުގައިވެ އެވެ.\nގަރާރުގައި އިތުރަށް ބުނެފައިވަނީ ރުއްގަސް ނެގުމުގެ ކަންތައް މިހާ ފުޅާކޮށް ހުއްޓުމެއްނެތި ދިމާވާން މެދުވެރިވާ ހުރިހާ ސަބަބެއް ހޯދައި ފިޔަވަޅު އެޅެންޖެހޭ ކަމަށެވެ. އެގޮތުން ކުރުން އެންމެ މުހިންމު އެއް ކަމަކީ ތިމާވެއްޓަށް އަސަރު ފޯރާ މިންވަރު ބަލާ ރިޕޯޓް (އީއައިއޭ) ތައްޔާރު ކުރުމުގައި ހުރި މައްސަލަތައް އަދި ދެކޮޅު ނުޖެހޭ ކަންތައްތައް ވަރަށް ސީރިއަސް މައްސަލައެއް ގޮތުގައި ތަހުގީގު ކުރުން ކަމަށެވެ. އަދި ހަމަ އެހެންމެ ތިމާވެއްޓާބެހޭ ދައުލަތުގެ އޮފީސްތައް އަދި ހިންގުން ހަރުދަނާ ކުރަން އަވަސް ފިޔަވަޅު އަޅަންޖެހޭ ކަމަށެވެ.\nރައްޔިތުންގެ މަޖިލިސް ތިމާވެށި އީޕީއޭ


މުޙައްމާ ކަޕް 2019 އަންހެން ވޮލީ މުބާރާތުގެ ޗެމްޕިއަންކަން ޖަންގަލް އަށް — Ihavandhoo.com\nމުޙައްމާ ކަޕް 2019 އަންހެން ވޮލީ މުބާރާތުގެ ޗެމްޕިއަންކަން ޖަންގަލް އަށް\n16 ޖެނުއަރީ 2019 1 ޢަބުދުﷲ ޙަމީދު\nމައިކަޕް 2018 ގެ ފައިނަލް މެޗުން މާރަންދޫ ޔޫތު ސޮސައިޓީ އަތުން ޖަންގަލް ޓީމް ބަލިވެ ކުރިމަތިވި ނާކާމިޔާބީއަށް ފަހު އެ މެޗުން ބަލިވިތާ މަހެއްވެސް ނުވަނީސް މުހައްމާ ކަޕް 2019 އަންހެނުންގެ ވޮލީމުބާރާތުގެ ޗެމްޕިއަންކަން ހޯދާ މައިކަޕް މުބާރާތުން އެޓީމަށް ލިބުނު ހިތްދަތިކަން ފިލުވާލައިފިއެވެ.\nޖުމްލަ4ޓީމް ބައިވެރިވި މުހައްމާ ކަޕްގެ ފައިނަލް މެޗުގައި ގަބީލާ ޓީމާއި ބައްދަލުކޮށް ޖަންގަލް އަންހެން ވޮލީ ޓީމް ޗެމްޕިއަންކަން ހޯދީ ގަބީލާ ޓީމް3ސެޓު އެއް ސެޓުން ބަލިކުރުމަށް ފަހުގައެވެ. ގްރޫޕް ސްޓޭޖްގައި މި ދެޓީމް ބައްދަލުކުރި މެޗު5ސެޓަށް ގޮސްގެން މޮޅުވެފައިވަނީ ޤަބީލާ ޓީމެވެ.\nފޯރިގަދަ ކުޅުމެއް ފެނިގެން ދިޔަ ފައިނަލް މެޗްގައި ޖަންގަލް ޓީމުން ސެޓްތައް ގެންގޮސްފައިވަނީ ފަސޭހަކަމާއެކު 25-14، 25-17 އަދި 25-17 އިން ނެވެ. ގަބީލާޓީމަށް ލިބުނު ހަމައެކަނި ސެޓް އެޓީމުން ގެންގޮސްފައިވަނީ ވާދަވެރި ކުޅުމަކަށްފަހު 25-23 ންނެވެ. މި މެޗްގެ މޮޅުކުޅުންތެރިއަކަށް ހޮވިފައިވަނީ ޖަންގަލް ޓީމަށް މުބާރާތް ކާމިޔާބު ކޮށްދިނުމުގައި އިސްދައުރެއް އަދާކުރި ޤަޢުމީ އަންހެން ވޮލީޓިމްގެވެސް ކުޅުންތެރިޔާ އައިޝަތު ޝައްފަ އެވެ. އައިޝަތު ޝައްފަ ވަނީ މުބާރާތުގެ މޮޅު ފަސްކުޅުންތެރިން ތެރޭގައި ވެސް ހިމެނިފައެވެ.\nމި މުބާރާތުގެ މޮޅު ފަސްކުޅުންތެރިންނަކީ ޤަބީލާ ޓީމްގެ އައިޝަތު މާޖިދާ އާއި އެޓީމްގެ އައިމިނަތު އަރީޝާ، ޖަންގަލް ޓީމުގެ ފާތިމަތު ތޮހޫރާއާއި އެޓީމްގެ އައިޝަތު ޝައްފަ އަދި އައިޝަތު ނައުޝަތުގެ އިތުރުން ވޭވްސް ޓީމުގެ ހައްވާ ރާޝިދާއެވެ.\nޗެމްޕިއަން ޓީމަށް -/35000 ރުފިޔާ އަދި ރަނަރއަޕް ޓީމަށް -/15000 ރުފިޔާގެ ފައިސާގެ އިނާމު ހުށަހެޅިގެން ކުރިއަށް ގެންދެވުނު މި މުބާރާތުގެ އެކިއެކި ވަނަތަކަށް ހޮވުނު ޓީމް ތަކަށާއި މަޤާމްތަކަށް ހޮވުނު ކުޅުންތެރިންނަށް އިނާމާއި ހަނދާނީ ލިޔުން ބައްސަވައިދެއްވީ މުބާރާތުގެ ބާނީ އިހަވަންދޫ ދާއިރާގެ އިއްޒަތްތެރި މެމްބަރު މުޙައްމަދު އަބްދުﷲ އާއި ރަށުކައުންސިލް އަދި އަތޮޅުކައުންސިލްގެ ވެރިންނެވެ.\nMolhu6kulhuntherin*\n– 16 ޖެނުއަރީ 2019 1 0